
الفصل الأول
ست الجيل بت صالح. ده اسمها الرسمي .. بس بقولو ليها ستو .. اصلا كانت ساكنة بي اسرتها في الولايات برة الخرطوم .. وعندها ولد وبت .. وزوجها الخير ود يوسف عندها بت تشبه القمرة اسمها ملكة.. وفعلا ملكة.. وعندها ولدها اسمو يوسف.. مسمنو على جدو .. عشان كدا ناس البيت والحلة بقولو ليهو جدو ..
اسرة حالتهم دون الوسط .. ضاقت بيهم البلد ورحلو جو الخرطوم .. وراجلها اشتغل في السوق على باب الله .. كان في البداية شغال تاجر متجول .. تاني شوية عمل ليهو فراشة في سوق امدرمان .. ووفر ليهو قريشات. اشترى ليهم قطعة في ام بدة .. وبنى فيها اوضتين بتاعة بلوك .. بس كانت عليهو ديون ماهينة.. من واحد من اصدقاهو المقربين جدا.. وبسدد ليهو فيها بالشهر .. اها يازول
يوم الخير كان ماشي بحري.. عنده بت عمو عملو ليها عملية .. وطلعوها من المستشفى وهو ماسمع بيها.. الا لمن خرجوها.. ساكنة في شمبات الاراضي .. قال لي ملكة بتو .. ملكة البسي.. عشان تمشي معاي بحري تتعرفي على بنات عمتك .. قالت ليهو والله ده مايسعدني يا ابوي ..
الواطة كانت صباح واليوم يوم اتنين .. والمدينة كعادتها .. صاحية بدري والحركة نشيطة .. والحياة بدت ايقاعها السريع .. وزحمة العربات .. وناس ماشة وناس جاية وناس في طرف الظلط منتظرين المواصلات .. الخير سايق معاهو بتو الملكة .. وطلعو .. خلو يوسف وامو في البيت ..
المفروض على الضهرية كدا يكونو رجعو من بحري.. لكن ماحصل .. العصرية جات الخير وبتو ملكة ماوصلو .. المساء جاء وهم برضو ماجو.. الليل دخل وماجو .. ستو اتصلت تلفون على الخير.. تلفونو مقفول .. وحاولو فيهو كتير مافي فايدة ..
يوسف امو قالت ليهو.. الا ناس عمتك ديل يكون حصل ليهم شي .. كدي .. امشي جوه شوف الدفتر حق ابوك.. الكاتب فيهو الاسماء حقت الناس بي نمرهم .. شوف كان تلقى رقم خديجة عمتك دي ..
يوسف دخل جوة .. وفتش فتش في الدفتر.. مالقى اسم خديجة نهائي ..
قال ليها طيب خديجة دي راجلها اسمو منو ناسيهو انا .. قالت ليهو اسمو عثمان حسن .. بقى يفتش .قال ليها في رقم واحد اسمو عثمان حسن .. بس ماعارفو لو ياهو .. قالت ليهو هاك التلفون.. اتصل عليهو قول ليهو انا يوسف ود الخير .. وأسالو نعل مافي عوجة؟؟ ناس ابوك ديل ما من عادتهم يتأخرو زي الوكت ده .. وقول ليهو خلي ابوك يفتح تلفونو ..
يوسف شال التلفون واتصل على عثمان .. كيف ياعمي عثمان ..؟ انا يوسف الخير ..
قال ليهو عليكم السلام يوسف ان شاء الله كويس ..
قال ليهو حمدلله على سلامة عمتي .. كيف هي هسي؟
قال ليهو والله كويسة شديد الحمد لله .. قال ليهو ناس ابوي معاكم ولا طلعو؟
قال ليهو ابوك؟ ابوك ماجانا هنا .. انا من امس الصباح ماطلعت من البيت ..
قال ليهو لا ناس ابوي ديل .. طلعو الصباح اليوم معاهو ملكة اختي.. قالو جاينكم ..
قال ليهو ابدا والله .. ماجونا نهائي.. انتو ما اتصلت على ابوك؟؟ .. قال ليهو نحن بنتصل عليهو لينا ساعة تلفونو مقفول ..
قال ليهو والله ياولدي ماجونا ولاشي .. ربنا يجيب العواقب سليمة ..
يوسف مسك سماعة التلفون وسرح .. امو قالت ليهو في شنو يايوسف؟ .. قال ليها الزول ده قال .. ناس ابوي ماجوهم اصلا"
قالت ليهو اجي يا ولدي ؟.. كيف يعني؟ .. مرقو من صباح الرحمن يعني انشقت الواطة وبلعتهم ..
قال ليها والله ماعارف.. لكن بالجد دي حاجة تقلق .. والمشكلة التلفون مقفول ..
القلق ملا البيت .. وحل الظلام اكتر من ظلام الليل .. والام وولدها نزل عليهم غم .. ما تتصور شكلو .. وبقت الدنيا اضيق من خرم الابرة .. والاتنين سكتو قريب نص ساعة.. مافي زول بتكلم مع التاني .. واي واحد فيهم حايم بي مخو في الافكار .. والام مابتقول افكارها للولد .. والولد مابقول افكارو للام .. لانها كلها افكار مصايب .. حادث .. اختطاف .. مصيبة .. وستو بس اكارها انو مشى يشوف ليهو عرسة .. ياربي يكونو مشو وين البت وابوها؟ .. والساعة ماشة على 12 .. ومافي زول عندو رغبة في اكل او نوم ..
قالت ليهو ماتقوم يايوسف ياولدي تشوف الحاصل ده شنو؟
قال ليها اشوف وين هسي يمة؟ .. قالت ليهو كدي اضرب لي مصطفى صاحب ابوك .. قال ليها بس يا امي الوقت اتاخر ..
قالت ليهو خليهو يتاخر .. هو الاصحاب ديل فايدتهم شنو غير وكت الصيق الزي ده؟ ..
قال ليها جدا اوامرك .. تلفون مصطفى بلقاهو في الدفتر؟
قالت ليهو شوفو .. دخل جوة وبقى يقلب في الدفتر ومنزعج .. حتى المروحة حقة الاوضة ما اتذكر يشغلها .. يقلب في الدفتر وباري الاسماء .. وعرقان لمن العرق نازل بي رقبتو .. في النهاية لقى اسم مصطفى .. واتصل عليهو .. السلام عليكم عم مصطفى ..
قال ليهو عليكم السلام .. منو؟
قال ليهو انا يوسف الخير .. قال ليهو ان شاء الله مافي عوجة يايوسف؟ ..
قال ليهو والله ابوي وملكة اختي طلعو من الصباح .. قالو ماشين لناس عمتي في بحري .. ولا وصلوهم ولارجعو لاهسع.. انا
بسأل لو عندك اي خبر من ابوي؟؟ لانو التواصل بينك وبينو ..
قال ليهو ابدا والله.. ليهو يومين ما اتصل علي.. وانا كنت في كوستي ..
اها كدا بالجد القلق زاد على يوسف.. ورجع لي امو برة قاعدة في الحوش متمحنة .. وكت عاينت ليهو في وشو لقت الهم ظاهر فوق عيونو .. والعرق متصبب منو .. صراحة جاتها خوفة ماطبيعيه ..
قالت ليهو اها في شنو؟ قالك شنو الراجل ده؟
قال ليها والله يا امي قال ما عارف ما عندو منو خبر؟
قالت ليهو ياولدي الله يكضب الشينة .. ست الجيل زولة في غاية الطيبة والمحنة .. وبتحب زوجها جدا وبتحترمو .. وماحصل يوم اتهمتو بي شين ولاشكت فيهو .. والخير كان بحبها وبحترمها احترام فوق القانون .. وبينها وبين الخير قرابة من بعيد .. بس الحب والاحترام بينهم جاهم بعد الزواج .. هي كانت بتحب ليها واحد.. من منطقة تانية لكن اهلها في البلد كانو رافضين .. وابوها شيخ صالح .لزم عليها انها تتزوج الخير .. وهي نفذت كلام ابوها .. وقبلت بالخير .. لي قسمة الوليدات ديل ..
والحمد لله الحب والاحترام جاها بعد الزواج .. وهي لسه ماوصلت الاربعين سنة .. ولدها الكبير ياهو يوسف ده .. امكن في العشرين او 21 سنة ما اكتر .. وبتها ملكة مافايتة السبعطاشر سنة وتاني ماولدت.. وكانت هي وراجلها ماشين في العلاج .. وهرمونات وتنشيط .. وحاجات كدا .. غايتو الحمد لله في الايام دي متهمة نفسها بي حمل .. لانها مواصلة الصلاة ليها شهرين ماقطعت ..
اها هسي شغالة تفكر معقول ياربي الخير ساق الملكة.. ومشى يعقد ليهو علي واحدة.. يجيب منها جنى؟ لالا مستحيل الخير يعملا بدون مايكلمني .انا اريتني كان كلمتو بالحصل علي .. واني مستبشرة ..
مايكون مشى عمل ليهو عملة بي وراي ..
اها طيب مالو مامشى لي ناس خديجة؟؟ وليه كضب علي الصباح؟؟ قال ماشي ليهم ..
وجدو هناك شغال يفكر .. ياربي ناس ابوي ديل يكون حصل ليهم حادث .. طيب اصلو الحادث لو حصل.. ناس الشرطة بتصلو بي تلفونات الناس الفي الحادث.. ويبلغو اهلهم .. وابوي تلفونو فاتح وبطاريتو ملانة..
ياربي يكون ملكة حصلت ليها حاجة.. وابوي وداها المستشفى وماعايز يكلمنا عشان مانقلق؟ لالالا ابوي دي مابعملا.. طيب يكون في شنو ياربي؟
المهم الافكار المختلفة في راس الولد وامو .. والليل راح تب.. امو قالت ليهو.. امشي على سريرك ياجدو.. اخد ليك غمضة عشان باكر تقوم تشوف ناس ابوك ديل الحاصل عليهم شنو؟
قال ليها يا امي مابقدر انوم بالطريقة دي والله عيني ماتغمض ولاحاسي اني نعسان ولاعندي رغبة في نوم .. والخمسة ساعات الفاضلة من هسي للصباح دي مرت.. كانها خمس سنوات من شدة القلق والتوتر عند جدو وامو .. يعني التاخير عادي مافيهو خطورة لكن كونو انهم ما مشو لي ناس عمتهم .. دي الحكاية المامطمنة .. ..
اصبحت واطات الله.. ويوسف كان قاعد في السرير .. ومتكل على الحيطة ونايم .. لكن ستو نهائيا ما غمضت.. ولاعينها لاقت ..
الساعة 6 قالت ليهو قوم يايوسف صلي وامشي مركز الشرطة افتح بلاغ طوالي ..
قال ليها يا امي الحكاية دي كدي صعبة.. بلاغ طوالي هسي ابوي كان جا.. مابرضى مننا.. وبقول لينا انتو قايلني انا شافع بضيع؟ قالت ليهو اها يعني نسوي شنو؟؟ نقعد مكتفين ايدينا كدي لامتين؟؟ ..
قال ليها اصبري كدي.. انا بطلع براي واسأل .. قالت ليهو تسأل وين؟... قال ليها والله ماعارف .. يامي ماعارف ..
انا في راي ولانفتش ولا نكوس براهم بجو .. انتي بس اصبري وشوفي بي عينك ..
قالت ليهو والله ياولدي الصبر غالبني تب .. لا ابوك ولابتي ماني عارفة الحاصل عليهم شنو؟ وانت تقول لي اصبري .. اصبر كيف يعني؟ ..
الصباح فتح شوية ويوسف رقد نجيض عيونو مرومات من السهر وبقى يشخر .. ستو طوالي لبست توبا واخدت ليها ركشة ومشت القسم .. من الصباح لقت موظف البلاغات ومعاهو اتنين عساكر .. ولسه الواطة ماصبحت سمح .. مشت ليهو طوالي قالت ليهو والله عندي راجلي وبتي مفقودين ..
قال ليها مفقودين كيف يعني؟ .. قالت ليهو طلعو من امس الصباح وقالو ماشين كيت كيت .. ولاوصلو ولا رجعو والتلفون مقفول ..
قال ليها هم الاتنين سليمين العقول ..؟؟ قالت ليهو سليمين .. قال ليها يعني ح يكونوا مشو وين؟ فتشتو عند اهلكم الببقوليكم والاصحاب؟
قالت ليهو سألنا مافي زول قال حاجة
قال ليها بس .. انتي قايلة اي راجل يطلع من البيت ومايكلم مرتو مشى وين .. نحن طوالي بنكتب ليهو بلاغ فقدان؟.. نحن حتى لو اشتبهنا في الحالة .. المفروض نفتح بلاغ بعد تمانية واربعين ساعة الا في حالات خاصة جدا.. زي فقدان الاطفال وكدا .. قالت ليهو انا مامقتنعة بالكلام ده.. افتح لي بلاغ لو سمحت.. وعايزة ناس يفتشو معاي المستشفيات .. قال ليها تعالي لينا بكرة.. وبنمشي معاك اي حتة .. قالت ليهو والله البلد دي هملانة.. و قعدت تنقنق .. اصلا مارد عليها.. انشغل في دفترو ..
في مراة ست شاي.. جات جابت شاي للعساكر جوة .. سمعت النقاش بتاع ستو مع العسكري بتاع البلاغات .. ساقت ستو برة .. قالت ليها تعالي اقعدي انا دايرة اقول ليك كلام .. انتي هسع راجلك وبتو طلعو وماعارفاهم مشو وين؟ .. وماقادرة تفهمي الحاصل؟ دي دايرة ليها فهم؟ خليك مراة ذكية وشاطرة ..
قالت ليها قولي لي انتي ياشاطرة انا مافاهمة.
قالت ليها كويس انا بحكي ليك قصة.. حصلت عندنا هنا قريب في حلتنا.. الراجل يايمة من الصباح لقوهو مافيش معاهو بتو ..
والناس يفتشو فيهم اسبوعين .. في راجل قال شفت فلان الفلاني عيادة نساء وتوليد في مدني ..
معاهو بتو فلانة .. قامو ناس الشرطة اتصلو علي ناس مدني .. واستقصو من الحكاية جات المعلومات قالو الراجل جاب البت عشان يعمل ليها عملية تنزيل جنين ..
وعمل ليها فحوصات وتحاليل في العيادة .. ودكتورة العيادة قالت البت ابوها قال متزوجة .. وجنينها نزل.. وعملنا ليها عملية نظافة وشنو وشنو القصة طويلة ..
اها يختي فهمتي الحاصل؟؟؟ ..
ستو قالت ليها انتي واحدة غبية ومغفلة.. وماعندك طايوق .. دي بتي الملكة .. انا بعرفها اكتر من ابوها .. انا بتي كان قحت بعرفها مالا .. يعني هسي دايرة تقولي لي بتك عاملة عملة .. وابوها ساقها عشان يتصرف ..
قالت ليها اصبري ياختي .. انتي عارفه نهاية القصة شنو؟ قالت ليها اها شنو؟؟ قالت ليها قالو الجنى من ابوها ..
ستو قالت ليها استغفر الله العظيم.. والتوبة لوجه الله الكريم.. انتي يامراة ماعندك كلام غير ده تقوليهو لي .. وين الكلام البتقولي فيهو ده ؟؟ نحن في بلد الكفر؟.. عليك الله خلي الكضب والتاليف.. وابقى في شايك ده ..
وقامت من جمبها طوالي.. لكن الحقيقة المرة انو.. كلام المراة اثر تأثير شديد على نفسيات ستو.. وبقت بتفكر في الحكاية دي .. وتتخيل لامن جاها هبوط .. وجسمها بقى يرجف ورجعت البيت بي حالة لايعلم بها الا الله ..
الى اللقاء
الفصل الثاني
ستو ماشة على البيت.. وبقت تراجع في حالة بتها .. وتصرفاتها ودخلتها ومرقتها .. حتى لدرجة انها بقت تراجع في علاقة الخير بي بتو.. سبحان الله ..
وطبعا" دي شكوك وظنون غير حقيقية .. زي ما ح نعرف قدام في القصة .. بس المراة ست الشاي .. كانت سيئة التصرف .. وضميرها وسخان .. يعني الانسان الغائب.. بدل ما انت تتوقع ليهو الخير .. تتوقع ليهو المصايب والفساد؟؟ ليه؟؟ .. بعدين الانسان الزي ستو .. في لحظة زي دي.. محتاجة لزول يقيف معاها .. ويخفف عليها المصيبة .. ويقول ليها ان شا ءالله ما تكون حصلت عوجة .. وان شاء الله زوجك وبنتك يكونو بخير .. حتى لو القصة الحكتها ست الشاي حاصلة .. وهي فعلا بتحصل .. بس المفروض ست الشاي ماتحكيها لي ستو في اللحظة دي.
لكن الفهم قسم.. هسي شككت المراة في بتها وزوجها وهم ابرياء .. المهم ..
ستو وصلت البيت .. لقت يوسف صحى من النوم.. وقاعد محتار.. قال ليها انتي مشيتي وين يا امي؟ ..
قالت ليهو مشيت لي القسم حق البوليس .. عشان افتح بلاغ .. لكن ابو يفتحوهو لي .. قال ليها اها هسي لو جا ابوي وعرف انك فتحتي فيهو بلاغ .. برضى؟؟
قالت ليهو ان شاء الله مايرضى.. انا اتصرفت على حسب قلقي وانشغال بالي .. قال ليها غايتو انا بره .. انا ما مشيت معاك ولا موافق ..
قالت ليهو كدي هسي قوم جيب ليك حاجة اكلها .. قال ليها اجيبها بشنو؟ قرش في جيبي مافي ..
سكتت مسااافة .. واتلفتت جاي وجاي.. و قالت ليهو.. والله دولاب ابوك ده بكون فيهو قروش .. لكن مابفتحو بي وراهو امشي امشي جيب من حسن بتاع الدكان ده.. وقول ليهو لمن يجي ابوي.. وجيب حاجة قدرك.. انا ماعندي نية ادخل لي لقمة في خشمي ..
يوسف ابتسم ابتسامة سخرية كدا.. وقال ليها هسي انتي يا امي مفتكرة اني ح اكل واخليك .. ما دام ماعايزة تاكلي.. انسي الموضوع انا ذاتي ما جيعان ..
قالت ليهو ياولدي انت من غدا البارح ما دخلت لك لقمة في خشمك .. قال لي وانتي برضو .. صح ولا انا غلطان؟ ..
قالت ليهو خلاص قوم جيب انا باكل معاك .. شوف قلب الام ..
المهم بعد جدال وحجة.. قام مشى جاب ليهو كاس زبادي وكيس عيش .. وقعدو الاتنين يفطرو .. وستو تشيل اللقمة.. وما تقدر تبلعها تعاين ليها تلوك فيها .. وما تقدر تدليها الا بالموية .. وكلام ست الشاي محصحص ليها في حيالاتها ..
لكن يوسف غايتو اكل كويس .. المهم فطروا الحمد لله.. وبقو قاعدين متحيرين.. العدة ما دخلوها المطبخ .. من الحيرة.. وطبعا
مافي اي جديد .. الباب ساي مافي زول نقرو..
قالت ليهو .. انت ماعندك واحد من اصحابك ديل في الامن ولا البوليس ؟..
قال ليها متعصم اخو حمودي في الامن.. لكن لي شنو يعني؟ قالت ليهو يحوم معاك المستشفيات.. واقسام البوليس ان شاء الله يسأل من بعيد لابعيد ..
قال ليها والله ماعارف الفكرة ماجاية في راسي؟؟ لكن احسن من نقعد ساي.. صح كلامك ..
خلاص المهم انا بمرق اشوف حمودي واتكلم معاهو..
طبعا احساس انك تكون فاقد زول.. من ناس البيت لمدة يومين.. دي مسألة صعبة شديد .. واحساس ماتتخيلو كيف .. وبكون المخ داير ينشل من التفكير والحيرة ..
يوسف مشى لي حمودي في البيت .. وحكى ليهو الحاصل .. وطلب منو يكلم ليهو اخوهو .. حمودي قال ليهو والله ياجدو .. انا معتصم قاطعو معاهو.. لينا اربعة يوم مابنتكلم مع بعض .. لكن انا بديك تلفونو.. انت اتصل عليهو.. وهو مابقصر معاك .. بس المخلوق ده ما تدخلني معاهو في موضوع .. قافلا معاي قفلة شديدة.
قال ليهو موضوعي انا خليهو يا حمودي.. انت كيف تقاطع اخوك الكبير؟؟ .. انا والله لو عندي اخو كبير.. لو كفتني وشلتني.. ما ارفع عيني عليهو ..
قال ليهو بالله؟.. بتقول كدا ساي.. عشان ماعندك اخو كبير .. والله بكونو مفترين كيف الاخوان الكبار ديل.. الواحد يستغل قصة انو هو الاخو الكبير وبتاع .. ويعمل ليك فيها باتستا.. (مصارع) ..
قال ليهو كويس كويس ياحمودي .. اديني رقمو .. بتكلم معاهو ..
اها ملاهو الرقم وجدو اتصل علي معتصم ..
الو السلام عليكم ..
قال ليهو معاي منو؟ قال ليهو انا جدو صاحب حمودي يا معتصم كيفك .؟
قال ليهو تمام والله جدو كيفك وكيف ناس البيت ..؟
قال ليهو والله يا معتصم ابوي وملكة اختي طلعو ليهم من امس الصباح.. قالو ماشين بحري.. لي ناس عمتي .. ولاوصلو ولا رجعو .. وهسي ماعارفين مكانهم .. وامي والله من امس لا أكلت لا نامت .. زي الناس ..
وقالت لي اجيك تحاول تساعدني .. ان شاء الله تمشي معاي اقسام الشرطة والمستشفيات .. نشوف لو في اي خبر منهم ..
قال ليهو والله ياجدو هسي مافي طريقة.. انا طالع في مهمة.. لكن بكرة انا مؤجز .. والجمعة والسبت ماشغال .. يعني تلاتة يوم ديل معاك .. رايك شنو؟
قال ليهو كويس ما مشكلة.. انا هسي بتصرف اي تصرف .. وبكرة نتلاقى ونشوف البحصل ..
قال ليهو ظابط يازول .. يلا في امان الله ..
انتهت المكالمة بين يوسف وبين معتصم بتاع الامن ده ..
حمودي قال ليهو الحصل شنو يا جدو؟ .. قال ليهو ياخي والله اخوك ده اصلي .. قال لي مافي مشكلة.. بس هسي عندو شغلانة ..
لكن من باكر التلاتة يوم معاي .. حمودي قال ليهو ياخي باكر شنو؟ قول ان شاء الله هسي ترجع تلقى ابوك واختك جو.. قال ليهو والله ان شاء الله يا حمودي نتمنى ذلك.
المهم قال ليهو انا بمشي ياحموي.. وبشكرك يا حبة على المساعدة
..قال ليهو ياخي ولو والله لو داير موية العيون نديك ..
قال ليهو خليها موية العيون .. ارجع لي اخوك ده.. مازول ساهل والله.. ماتبقى احمق واهبل الاتنين عليك .. قاليهو ان شاء الله ياجدو طلباتك اوامر ..
جدو طالع من عند حمودي كدا .. اتصل عليهو معتصم تاني ..
قال ليهو انت قلت ابوك واختك طلعو من امدرمان متين؟.. قال ليهو والله ماعارف طلعو من امدرمان متين.. لكن اتحركو من البيت الصباح ..
قال ليهو زي الساعة كم بالضبط؟؟ ..
قال ليهو تقريبا سبعة ونص صباحا"..
قال ليهو كدي ياجدو لاقيني على بحري بعد ساعة ..
قال ليهو جدا عرفت حاجة يا معتصم؟؟ قال ليهو لالا لسع.. بس انت تعال لي .. قال ليهو هسي بتحرك عليك.. جدو رجع لي حمودي وشال منو حق المواصلات.. ومشى لي معتصم في بحري ..
في الحقيقة طبعا معتصم لمن جاهو الاتصال من جدو .. في واحد من زملاهو سمعو .. قال ليهو ده عندو ناس ضايعين ولاشنو؟.. قال ليهو ايوة ده ود جيرانا عندو ابوهو واختو .. ضايعين من امس الصباح ومالاقين ليهم اثر ..
زميلو قال ليهو طيب احتمال يكونو في الحادث بتاع الحافلة حقة امبارح دي.
قال ليهو والله احتمال كبير صدق؟ .. لانو الحافلة وقعت من الكوبري زي الساعة 8 صباحا.. وجاية من امدرمان الشهدا ماشة بحري ..
اها معتصم بتكلم مع زميلو.. قال ليهو غايتو الناس ديل طلعو الصباح.. بس دقيقة اشوفو طلعو الساعة كم بالضبط.. لو قبل تمانية احتمال يكونو من ناس الحافلة..
لمن اتصل على جدو وقال ليهو 7 ونص قال ليهو تعال عشان يمشو المستشفى ,, يشوفو .. غايتو الله يجيب العواقب سليمة ..
على كل حال جدو وصل بحري.. واتلاقى مع معتصم جم قسم المرور .. قال ليهو اسمعني ياجدو .. حصل حادث امبارح الصباح .. حادث كان مؤسف.. حافلة ركاب وقعت من كوبري شمبات في البحر .. وغالبية الركاب ماتو غرقا وجروح .. والحيين ستة تقريبا وحالاتهم خطيرة .. وفيهم ناس مجهولين .. لانو ماكان معاهم هويات اثبات شخصية) نحن هسي نمشي حوادث بحري نشوف اسماء الناس .. ان شاء الله مايكونوا معاهم ..
طبعا جدو قلبو انقلع من مكانو .. لانو حس انو معتصم عندو باقي كلام ماقالو..
مشو لي الحوادث وبما انو معتصم معاهو بطاقة .. طوالي مشو سألو بتاعة دفتر الاحوال .. وسألو من اسماء ناس الحافلة بتاعة امبارح الصباح ..
البت الماسكة الدفتر .. قرت ليهم الاسماء كلها .. مالقو فيها اسم
الخير ولا ملكة .. قالت ليهم بس في ناس مجهولي الهوية .. زي خمسة كدا .. وطبعا نحن هنا ماقدرنا استوعبنا كل الحالات.. في حالات ودوها حوادث الخرطوم ..
قال ليها المجهولين العندكم هنا كم؟ قالت ليهو تلاتة حالتهم خطيرة شديد. واحد اسمو منو كدا واحد اسمو منو .. وفي بت في غيبوبة مجهولة ..
هنا طبعا جدو قلبو طار من مكانو .. واعتقد انو البت دي بس ياها اختو .. قال ليهو يامعتصم نحن لازم نشوف البت دي .. معتصم قال ليها ممكن نشوف البت؟
..لانو عندنا بت مفقودة .. قالت ليهو في العناية امشو طوالي شوفوها دي حاجة ضرورية ..
مشو طوالي على العناية .. واستاذنو دخلو سألو الطبيب المناوب عن البت الكانت في حادث الحافل.. ة اشر ليهم عليها .. والفاجعة الكبيرة انها ياها الملكة .. جدو خت يديهو في راسو.. وبقى يعضعض في خشمو .. ودموعو سايلة ..
ويتلفت كايس لابوهو في العناية.. وماشي على سرير الملكة بخطوات فاترة ومنهارة.. انهيار فوق الحد المعقول .. واتلفت على معتصم .. قال ليهو عاين يامعتصم .. عاين لي ملكة اختي راسها مورم وعيونها مورمة.. ومدخلين ليها انبوب التغذية في خشمها .. قال ليهو ان شا ءالله تقوم بالسلامة.. هسي المشكلة في الوالد نلم فيهو كيف؟ ..
قاليهو عليك الله اضرب لامي وكلمها.. انا مابقدر اكلمها خليها تجي ..
معتصم اتصل على ستو.. قال ليها نحن لقينا ملكة في مستشفى بحري ..
قالت ليهو سجمي مالا؟ قال ليها والله حصل ليهم حادث هي كويسة بس لسه مالامين في ابوها ..
انتي تعالي في مستشفى بحري في العناية.. عشان نحن نمشي الخرطوم نشوف الوالد ..
ستو تيت تيت تيت .. قطعت الخط وقامت زي المجنونة.. توبها لبستو جمب الباب .. ومرقت لابسة سفنجة .. بعد طلعت في الشارع اتذكرت انو ماشايلة قروش ..
رجعت تاني فلست الدولاب حق الخير .. لقت ليها قروش شلخت منها مية.. وسبعين جنيه لاغير .. شالتهن ومرقت .. ركبت المواصلات وماشة على بحري ..
هي في الشارع .. ضربت لي عثمان حسن راجل خديجة عمة الاولاد .. من الرقم المحفوظ من امبارح ..
قالت ليهو حصلني في مستشفى بحري حاصل حاصل .. وعثمان اتصل على اي زول عندو علاقة بي الخير وزوجتو في الخرطوم .. اها وصلت هناك في حالة الله لاوراك ليها.. من الهم والغم والسواد الفوق وشيها ..
لكن ستو مراة ولا كل الحريم .. مراة توزن رجال. مشت عاينت لي بنتها .. ورمت ليها دمعات تذوب الحجارة ..
وقشت دموعها سريع بي طرف توبها.. وطلعت سريع .. مرقت عاينت لي ولدها لقتو متجرس .. قالت ليهو يا ولد شيل حيلك.. وامشي فتش لي ابوك شوفو راقد وين؟ .. ومعتصم مربع يدينو وبعاين للمراة ..
ستو عاينت لي معتصم قالت ليهو الحصل شنويا ولدي؟؟
قال ليها والله امبارح الصباح الحافلة الكانو راكبين فيها فقدت توازن وقعت في البحر وماتو فيها ناس .. وفي ناس مرقدين .. قالت لاحول ولاقوة الا بالله .. من الكوبري جات واقعة في البحر؟
قال ليها اي والله هسي شايف حتى مكتوبة في الجرايد .. قالو فيها خمسة وعشرين نفر .. الحيين منهم ستة بس ..
قالت ليهو ان شاء الله ابو يوسف يبقى حي؟ قال ليها والله لسع ماعارفين .. لانو لابتك ولا ابوها مااظنهم كانو شايلين هوية .. كدي نحن نمشي الخرطوم هسي نشوف .. ربنا يهون الامور .. قالت ليهو امشو امشو طوالي سريع .. طلعوا الاتنين معتصم اخو حمودي وجدو
ركبو طوالي مشو حوادث الخرطوم بسألو..
وصلو وسألو من القايمة بتاعة حالات الحادث .. بنفس الطريقة .. قالو ليهم الحيين هنا حالاتهم خطيرة .. في الانعاش .. ومشو شافوهم مالقو فيهم الخير ..
طوالي الطبيب المسؤل قال ليهم بعد كدا تمشوعلى المشرحة تشوفو ابوكم .. طبعا كدا الامل بقى صفر في المية .. مشو المشرحة وسمحو لي جدو يدخل يشوف لو لقى ابوهو .. خش جد جوة ماعدا اكتر من تلاتة دقايق .. جا مارق
ويديهو في راسو وبجعر زي الشافع .. وبقول ليهم ابووووي يامعتصم .. ابوي جوة ميت .. ابووووي ..
الفصل الثالث
معتصم لمن شاف جدو جا مارق من جوه المشرحة وببكي .. برضو اتجرس.. ومسكو قلدو عليهو كدا.. وبقى يقول ليهو اثبت وشد حيلك ياجدو .. عشان امك واختك .. البقاء لله كلنا ح نموت ..
جدو برك في الواطة .. وببكي وبقول ليهو ده موش ابوي وبس.. يامعتصم .. ده ابوي وصاحبي وحبيبي .. ده كل حاجة في حياتي .. انت ماعارف ابوي يا معتصم.. ابوي مافي ابوي في الدنيا زيو ..
قال ليهو برضو اصبر يا جدو.. ده امر ربنا ونحن لازم نرضى بيهو .. شد حيلك عشان نقدر نقوم بالاجراءات .. ونستر ابوك.. ومعتصم مشى شوية كدا.. من جدو واتصل على ستو .. الو قالت ليهو اها يامعتصم؟ ان شاء الله ابو يوسف طيب ..
سكت مسااافة كدا.. وماقدر ينطق بي كلمة .. وهي بتقول ليهو الو .. الو ..
قال ليها نعم معاك .. قالت ليهو اوعك تقول لي.. اوعك يامعتصم .. قال ليها البركة فيك وفي اولادك يا ام يوسف ..
قفلت منو التلفون.. وحست بالشلل الحقيقي في كرعيها .. وشافت المستشفى دي كلها لافة بي سرعة عجيبة .. وعشان ماتقع من طولها.. قعدت في مكانها الواقفة فيهو .. حست انو في حاجة في قلبها جوة اتشقت نصين .. وكانو في زول جاب سكين وقطع ليها قلبها .. ووماقدرت تتنفس .. ورمت التلفون في الواطة .. لانها حست بشي يشبه الغيبوبة .. لي كم ثانية كدا .. ماحاسة بي روحها .. وبقت تقول .. ياربي تثبتني .. لاحول ولاقوة الا بالله .. ياربي تثبتني .. ياربي تثبتني .. وسكتت .. وبرااحة كدا قالت.. ياحليلك يا الغالي .. ياحليلك ياخير الرجال.. ياحبيب قلبي ..
حسبي الله ونعم الوكيل .. حتن دموعها بدن يكبن زي سباليق الخريف .. بس لسانها اصلا اصلا ماوقف من ذكر الله بي رغم الدموع ..
وزي ماربنا قال (فاذكروني اذكركم) .. ربنا عز وجل نزل على ستو يقين وثبات يضرب به المثل ..
طوالي قامت على حيلا.. ونفضت التراب من توبها .. في اللحظة دي جو ناس عثمان واولادو الاتنين الكبار وبتو .. شفقانين .. قالو ليها الحصل شنو يا ستو؟ .. قالت ليهو الحمد لله على كل حال ياعثمان اخوي.. ملكة راقدة جوة في غيبوبة.. وابو يوسف الله يرحمو ويغفر ليهو جثمانه في المشرحة.. الحمد لله على كل حال .. الحمد لله لانقول الا مايرضي ربنا .. لاحول ولاقوة الا بالله ..
عثمان طبعا اندهش من سهولة الخبر من ستو.. قال ليها يعني مات الخير؟ قالت ليهو الحي الله ياعثمان .. قال ليها الفاتحة الفاتحة .. وبت عثمان اسمها تقوى مسكت ستو وبقت تبكي وستو بتصبر فيها ..
وبعد شوية جا ود خالة ستو.. وكم نفر كدا والناس بدت تتلملم .. خلو معاها البت.. وكلهم اتحركو على المشرحة .في اللحظة دي هناك كان معتصم بعمل في الاجراءات ..
معتصم قال ليهو ياجدو لازم الجثة تتشرح.. عشان يكتبو ليك تقرير بي سبب الوفاة .. جدو قال ليهو سبب الوفاة داير ليهو تشريح .. قال ليهو ده القانون ..
في واحد من ناس المشرحة قال ليهو.. انت موش ولدو الكبير؟
قال ليهو نعم .. قال ليهو لو كتبت اقرار بانك ماعايز تشرح مافي مشكلة ..
جدو قال ليهو ايوة ماعايزين نشرح ..
معتصم قال ليهو ياجدو .. انت كدا بتفقد حقك في التامين والدية .. وحاجات كتيرة اسمع كلامي والتشريح ماحيضر حاجة ابوك اصلا مات مات .. والروح عدت لي ربها .. ماتبقى زي الناس الغبيانين ..
المهم اقنعو بانه بشرحو الجثة .. ويكتبو ليهم تقرير بي سبب الوفاة .. قالو ليهم اذن ماح تقدرو تستلمو الجثمان الليلة.. الا بكرة الساعة 12 هنا جدو بدا يدق جرس.. وقال ليهو لالا ماعايزين .. ومعتصم مصر .. في النهاية معتصم اتصل على ستو وقال ليها ..
من الاحسن قانونيا .. انو نشرح الجثة .. ويكتبو لينا تقرير بي سبب الوفاة .. بس بتاخر الاستلام وجدو معارض .. عليك الله اتكلمي معاهو .. قالت ليهو اسمع يامعتصم.. الشي البتشوفو صح اعملو انا فوضتك ..
قال ليها هاك قولي الكلام ده لولدك .. قالت ليهو جدو ياحبيبي .. انا فوضت معتصم .. انت بس اسمع كلامو.. ده فاهم القانون اكنر منك .. ربنا يخليك ياولدي .. طبعا جدو لمن سمع صوت امو عادي .. اندهش..
قال ليهو يا معتصم انت امي دي متأكد كلمتها بي وفاة ابوي .. قال ليهو ايوة امال هي بتتكلم معاك هسي في شنو؟
امك يا جدو مراة فارسة والله.. هسي انت تاني ماتتكلم معاي تاني .. بعد شوية جو الجماعة المنظراتية .. قالو ليهو انت ياجدو منتظرين شنو؟
قال ليهم معتصم قال لازم نشرح الجثة .. قالو ليهو ياخي مافي داعي تعذب ابوك بعد مات .. اتنازل من التشريح واستلم الجثة ..
طبعا معتصم كان مصر على التشريح لانو قانونيا .. لايمكن انك بعدين تستلم دية بدون تشريح وتقرير طبي وبي سبب الوفاة .. ومعتصم ماعايز يحرم الايتام ديل من حقهم القانوني .. وجدو مامدرك حجم المسالة في الوقت الراهن ..
معتصم ضميرو مانعو من الموافقة .. لكن كل الناس عايزين ينفكو من الجثة .. ناس المشرحة على الناس الجو دايرين يشيلو الجنازة .. وماعايزين يتجرجرو بالتاخير وكدا .. ومعتصم مصر .. في النهاية قال ليهم اسمعو كلكم .. الجثة دي ماحتنشال من هنا لو ما اتشرحت .. وانا رجل قانون .. ارح ياجدو امضى على الاوراق اتحرك..
مشى جدو ومضى على اوراق التشريح .. وقالو ليهم امشو تعالو لينا بكرة ..
معتصم قال يلا نمشي ونجي بكرة نشيل الجثمان ونسترو مافي اي مشكلة في الموضوع ده ..
طبعا التشريح اصلا مابياخد وكت .. لكن الجرجرة في البلد دي من اهم مميزاتنا .. ربنا يصلح الحال .. والمشكلة الكبيرة في وضع الموتى في تلك المشرحة .. امر يندى له الجبين .. المشرحة عندنا عبارة عن هنكر كبير فيه ادوات تبريد ضعيفة الفعالية .. احسن منو تلاجة البرتكان في السوق المركزي .. ورائحة الموتى تفوح من الشارع ..
وقد رايت هذا بام عيني .. سنة 2011 وكان حال الموتى ينادي المسؤلين ان يكرمو موتاهم .. الا هل بلغت اللهم فاشهد ..
على كل حال ..
الجماعة كلهم مشو المستشفى .. وقالو لي ستو ماصح تقعدي في المستشفى .. خلي تقوى وبكري اولاد عثمان مع ملكة في المستشفى
.. ونحن كلنا نتحرك نمشي البيت لواجب العزاء.. وانتي المفروض من هسي تحبسي نفسك في بيتك ..
مشو وعملو العزا في البيت .. واهلهم وقرايبهم كلهم جو .. وناس من اصحاب الخير .. وجدو واقف يستقبل في العزاء .. معاهو خيلانو واعمامو من بعيد .. اصلا عمو واحد .. وماشقيق ابوهو .. ومقيم بره في استراليا ..
وماعندو بيهم علاقة نهائي .. يعني ممكن تقول الاسرة او العائلة مفككة ومافي بينهم تراحم ولا شي .. كل زول ماكل نارو براهو .. بس مابينهم عداوة واضحة يعني ..
واي زول يسأل من الدفن.. بقولو ليهو الدفن بكرة لان الجثمان في المشرحة .. المهم باكر على حسب المواعيد مشو كلهم واسلتمو الجثمان بي بوكسي وجابوهو البيت .. وجهزوهو ودفنوه ..
والناس في العزاء وملكة في غيبوبتها معاها اولاد عمتها .. ولاعارفة ابوها مات .. المهم الخير ود يوسف اتوفى الى رحمة مولاهو .. ربنا يتولاهو بي رحمته ..
.. بعد انتهى العزاء .. جدو بقى يمشي المسشتفي ويجي البيت في اليوم مرتين ,, في النهاية قالو ليهو البت دي تاني ماعندنا ليها شي
احسن تشيلوها البيت .. وتكون معاها ممرضة للتغذية وكدا .. الكلام ده كان بعد اسبوع من البكاء ..
جابو ملكة من المستشفى في البيت .. وامها اهتمت بيها غاية الاهتمام .. بعد يومين بس من رجوعها من المستشفى بدت تستعيد وعيها بالتدريج .. اولا فتحت عيونها وبقت تعاين وتبكي ..
وماقادرة تتحرك .. ولابتتكلم ..
لكن طبيعي الفرحة بي وعي ملكة خفف كتير من المصيبة الحصلت على الاسرة دي ..
جدو قال لي امه انا يا امي .. تاني ما داير الجامعة .. لاني ح انزل شغل من بكرة .. قالت ليهو .. كيف يعني تشتغل ليه؟ .. قال ليها اها ح نتعيش من وين نحن؟؟
ابوي وفات خلانا .. لازم انا اقوم بالواجب ..
قالت ليهو انا لقيت قروش في دولاب المرحوم ابوك .. قال ليها اها وبعد ماتخلص القروش الفي دولاب ابوي نعمل شنو؟ ..
قالت ليهو هسي انا لو وافقتك انت ح تشتغل شنو؟ قال ليها اي حاجة ان شاء الله طلبة .. ان شاء الله اشتغل ورنيش .. المهم اطلع الصباح واخر اليوم اجي شايل قروش .. قالت ليهو والله يا جدو انا اصلا ماعايزاك تسيب قرايتك .. انت اصبر لي اطلع من الحبس والله اعيشكم احسن عيشة .. قال ليها يعني ح تعملي شنو .. قالت ليهو
اصبر للصباح كدي هسي الكلام ده خليهو ..
عندها جارتها اسمها حياة .. بتجيها طوالي بي الفطور. مراة سلطانة في الاخلاق والطيبة والكرم .. ستو قالت ليها ياحياة .. انا عايزة منك
خدمة .. انا عايزة اعيش وليداتي ديل ومانحتاج لزول نهائي .. انا من باكر بملا خمارتي عجين وبعوس الكسرة .. ودايراك بس توزعيها لي لي دكاكين الحلة .. لغاية ما اطلع من الحبس تاني بوزع براي ..
قالت ليها والله اخدمك بعيوني .. لكن انا مابحوم ليك بس برسل ليك حبشية .. وحقها علي انا ..
وفعلا ستو هي بيت الحبس رسلت جابت الدقيق .. وعجنت العجين من بالليل .. ومن الصباح.. اشتغلت عواسة ..
ردمت تلاتة صواني .. وضربت لي حياة قالت ليها رسلي لي الحبشية وقسمتن الكسرة في الاكياس .. قالت ليها وزعيها ليهم وقولي ليهم بنجي نشيل منكم القروش بعد البيع ..
في اليوم الاول اتوزع نص الكسرة ورجع نص .. بي القروش وبدون اي ارباح تذكر. رسلت باقي الكسرة الراجعة لي جيرانها عندهم بهائم ..
وبكرة عاست جديد كمية اقل .. وبرضو رجع منها جزء ..
ومافي اي ارباح .يمكن فترة خمسة يوم.. تعب بدون فائدة .. جدو قال ليها يا امي عليك الله سيبي التعب الماعندو فائدة ده .. وخليني امشي اشتغل .. قالت ليهو لو الزول بستسلم للفشل من اول محاولة يبقى مافي حاجة اسمها نجاح ..
انا ح استمر .. بس انت احتفظ بي كلامك ده لو سمحت .. ستو استمرت في العواسة.. كل مرة بتزيد من جودة الكسرة. لكن المفاجأة كانت بعد كدا الكسرة خلصت .. من الدكاكين .. وقالو للحبشية زيدو لينا كمية الكسرة دي ماشة كويس ..
وبدت الارباح .. ونجحت ستو اخيرا في كسب الزباين .. لي درجة انو في ناس بجو يشيلو كسرة من البيت .. وقالت لي جدو اتفرج وشوف بي عينك.. انا ح اعمل شنو .. ح اقريك احسن قراية .. واقوم بي علاج اختك باحسن مايكون.
في الفترة دي ملكة بدت عيونها تسأل من ابوها .. وبرضو كلام مافي .. بس ياجماعة ملكة قبل ماتتكلم .. عرفت انو ابوها اتوفي في الحادث .. لانها لاحظتطول الايام ابوها مافي وماليهو ذكرى في البيت .. وكل يوم الصباح تقعد تبكي قريب الساعة .. وناس البيت ماعارفنها بتبكي ليه .. لكن الحمد لله حالتها ماشة في تحسن .. وتحسن سريع .. وستو طلعت حامل فعلا ..
ومع تعب الحمل شغالة في عواستها ..
اها يوم من الايام جا واحد دق الباب .. جدو مشى فتح ليهو الباب.
لقاهو ده الامين صاحب ابوهو .. راكب ليهو بكسي دبل قبين .. رفع الفاتحة مع يوسف .. وقال ليهو طبعا انا داير قروش من ابوك.. باقي ديون في البيت ده .. قال ليهو والله انا عارف انك داير منو لكن ماعارفها كم ..
قال ليهو انا عايز منو 11 مليون .. قال ليهو معقول ؟؟
قال ليهو اي والله بس للاسف انا عايز القروش في اقرب موعد وياريت يكون في باقي الاسبوع ده ..
قال ليهو والله هسي ماعندنا .. يادوب هسي والله الوالدة .. شايلة البيت بالعواسة ..
قال ليهو والله الموضوع ده كلو مابهمني .. يا اما شوفو لي قروشي او انا بلجأ للقانون ... قال ليهو هسي نجيبن ليك من وين يا الامين؟ ..
قال ليهو بيعو البيت وامشو البلد .. قاعدين هنا تعملو شنو؟
قال ليهو كيفن يعني نبيع بيتنا .. ونمشي البلد لمنو .. نحن اساسا ماعندنا سكن في البلد .. نمشي نقعد فوق الناس ؟..
هسي حالك ده انت صاحب ابوي .. وابوي قاعد يقول الامين اخوي .. زي شقيقي ..
انت هسي بدل ماتقيف معانا ونحن عندنا بت طريحة الفراش .. داير تبيعنا بيتنا؟
قال ليهو اسمعني يا حبيب .. انا عندي ليك اتنين وسبعين ساعة
وفرتو لي قروشي.. بها والحمد لله ماوفرتوهن.. انا بفتح بلاغ وبعرف اطلع حقي كيف ..
الى اللقاء ..
الفصل الرابع
طبعا" جدو نزل عليهو هم وغم مافي شك .. لكن قال مابكلم امو الا يتأكد من القروش الخلاها ابوهو كم؟
دخل لي امو جوة .. وسألها انتي يا امي القروش الخلاها المرحوم ابوي في الدولاب كم؟.. قالت ليهو والله كانت مليون ومية .. لكن هسي طبعا" نقصت كتير.. الحالة دي صرفنا من قروش الكشف حق العزاء. سكت مسافة ..
قالت ليهو انت بتسأل ليه؟ في شنو؟
قال ليها مافي شي .. قالت ليهو والله كان مافي شي .. انا بعرفك اكتر من جوع بطني .. عيوناتك ديل بقولن كلام .. بس انت ماداير تقول لي .. في زول داير منك قروش؟ قال ليها ابدا" والله ..
طلع تلفونو المخستك وبطاريتو بايظة.. من جيبو .. ودخل جوة .. قال ليها دقايق بس طيب .. قعد يقلب في الدفتر اتصل علي مصطفى صاحب ابوهو وصاحب الامين .. نقل الرقم في تلفونو .. ومرق مشى دخل الاوضة التانية .. وامو شغالة في عواستها. ركب التلفون في الشاحن..
واتصل على مصطفى صاحب ابوهو داك الاتصل عليهو يوم الضياع .. قال ليهو يا عم مصطفى.. طبعا انت عارف انو ابوي مستدين من الامين قروش .. وهسي الامين جانا .. وقال داير قروشو في 72 ساعة .. ا يفتح بلاغ.. والله نحن ماعندنا ... وهسي امي شغالة عواسة .. وبتبيع الكسرة .. عشان مانحتاج لزول ..
انا ماطالب منك حاجة.. غير انك تتكلم معاهو .. يدينا فترة شوية.. لانو والله حاليا ما عندنا قروش .. لكن اوعدو اني انا ح اشتغل وامي ح تضاعفف الجهود .. باذن الله نقدر نسدد ليهو في اقرب وقت.. ..
مصطفى قال ليهو بالله العظيم الزول ده قال ليك كدا؟
قال ليهو والله ياهو الحصل.. قال ليهو على حسب علمي انو ابوك كان بسدد ليهو شهريا .. وانا عارف لغاية قبل شهرين كان باقي ليهو 12 مليون .. بس انا كلمت ابوك .. قلت ليهو الزول ملعون .. وماعندو ضمير .. وابوك ماكان برضى فيهو كلام.. وهو كان بنافق ابوك لي مصلحة في نفسه ..
قال ليهو المصلحة شنو؟ قال ليهو والله مافي داعي بعد كدا .. المصلحة بتاعتو شكلها انتهت.. وداير يظهر شخصيتو الحقيقية.
لكن انا بوعدك اتكلم معاهو.. واشوف خبرو شنو؟
قال ليهو تسلم ياعمي مصطفى ربنا يكرمك ..
الامين شغال في سوق امدرمان .. عندو محل بتاع ملابس .. اساسا هو من ناس الخرطوم مولود في الكلاكلة .. واهلو وقرايبو كلهم هناك من بدري ..
لكن هو واسرتو الان مستقرين في شمال امدرمان .. وعندو علاقة قوية بي الخير.. مع انو اصغر من الخير بي قريب ال 15 سنة ..
لكن في السوق هناك طول اليوم مع بعض .. وبجي البيت كتير لي ناس الخير .. وحتى عندو اختو بتقرا في جامعة السودان مع جدو ..
كتير بتجي البيت .. وعاملة صحبة مع ملكة .. ومعجبة بي جدو.. وجدو عامل رايح .. بس ستو بتكره الامين ده .. من زمان ماعارف ليه..
المهم في اسرار كتيرة ح تتكشف ..
مصطفى اتصل على الامين.. قال ليهو انت وين؟ .. قال ليهو انا في السوق .. في شنو؟.. قال ليهو انا جاي عليك ..
مشى ليهو في السوق .. قال ليهو والله يا الامين طلعت بي شخصيتك الحقيقية .. قال ليهو شنو هي شخصيتي الحقيقة ياباشا؟
قال ليهو الاولاد ديل في مقام اولاد اخوك .. لو انت صح راجل.. تمشي تدق ليهم الباب .. وتقول ليهم داير قروشي ؟.. قال ليهو انا بتبلى لاسمح الله..؟ ولا داير اسرقهم؟ ..
قال ليهو انا ماقلت كدا .. لكن انت عارف الراجل الله يرحمو .. كان مكابس ومجاهد قدر كيف .. عشان يلم اولادو ديل في بيت .. ونحن وقفنا معاهو .. وساعدناهو عشان الخوة .. انت هسي تجي تنكف الاولاد.. وتقول ليهم داير حقي في 72 ساعة؟؟ ماعيب عليك؟ ..
قال ليهو والله انا متضايق .. قال ليهو كذاب .. ما متضايق يهودا دكانك ملان بضاعة
وعربيتك بوكسي 91 دبل قبينة .. ومرتاح في امن وامان .. لكن طلعت نظريتي فيك صحيحة .. خوتك كانت خوة مصلحة. وانا عارف وانت حكيت لي.. لكن اظنك ناسي .. وبمجرد ماعرفت انو البت انشلت.. وتاني مابتقوم على حيلا..كشرت انيابك و ظهرت على حقيقتك ..
قال ليهو ماصح الكلام ده.. انا اصلا البت غيرت راي منها .. من زمان
قال ليهو اسمع يا الامين .. انا جيتك لي موضوع واحد ..
والله انا لو عندي القروش دي .. ادفعها ليك ولا اتردد .. مع اني كنت عايز من الخير اتنين مليون .. وقبل مايدفوهو انا عفيتن ليهو .. انت ممكن ادفع ليك لكن والله لا املك .. فبطلب منك طلب اخوي .. اخر القروش دي.. والناس ديل يدفعو ليك.. زي ما كان الخير بدفع ليك ..
قال ليهو يازول الخير كان بديني في الشهر مليون .. وانا والله زهجت من الحكاية دي .. ومابقدر عليها انا عايز قروشي كاملة.. واستفيد منها.. وعشان جيتك دي انا بديهم شهر زيادة.. لي قدام لكن داير قروشي كاملة وكاش ..
قال ليو طيب انت داير منو كم الان .. قال ليهو 11 مليون ..
قال ليهو اصدقك كيف؟ عندك وصل امانة؟ قال ليهو انت عارف نحن مابينا وصل امانة ولا شي .. لكن الخير كاتب اي حاجة عندو.. قال ليهو طيب كيف تقول للولد انا بفتح فيكم بلاغ؟ ..
بلاغ تفتحو بدون وصل امانة؟ ولاشيك؟.. انت تاجر ولا بتاع سطلة؟
هسي انت ياخوي؟ الناس ديل لو دسو الورق العندهم.. المسجل الخير فيهو الديون ده .. وقالو ما عارفين حاجة.. ونكروك بتعمل شنو؟
قال ليهو بشكيهم على الله .. انا داير حقي ما طلبت حاجة من زول ..
قال ليهو انت كان بتخاف من الله.. بتسوي سواتك دي حرام عليك ياخ.
قال ليهو انا مشغول يامصطفى.. وماعندي وكت .. والله خلاص عشان خاطرك اديتهم شهر.. لكن لو ما سددو في الشهر.. انت بلتزم لي تسدد لي؟.. قال ليهو كدي اليجي الشهر..فتك بي عافية اخليك لي شغلك ..
مصطفى راجل من الدمازين .. ومن زمان ساكن امدرمان شغال موظف في الضرايب تقريبا. وعلاقتو بي الخير علاقة صداقة وخوة نقية جدا ..
في الفترة دي كان جدو متوتر شديد.. وامو تعاين ليهو ساي.. واصلو ما اصرت عليهو عشان تعرف المقلقو شنو ..
وفي افكارها انو ربما يكون مقلق من حالة البيت.. او شغل امه وتعبها مع الحمل .. او يكون متأثر على رقدة اختو .. يعني ما شغلت بالها كتير.. لانها ماكانت خاتة في راسها انو ممكن يكون في زول داير قروش قدردي من الخير.. ايوة الخير قال ليها بنسدد في ديون من الامين لكن ماكانت قايلاها 11 مليون ..
والجامعة بتفتح بعد اسبوعين.. وماعارف يعمل شنو؟ لو مشى اشتغل وخلا الجامعة .. ح يحطم معنويات امه .. وكل احلامها تتبخر .. وهو باقي ليهو سنة واحدة بس .. بقرا مكانيكا ..
اها يازول جاها قعد جمبها كدا .. والوكت ضهرية.. وهي بتغسل ليها في صحن ستيل .. قال ليها يا امي ..
انا عايزك في مشورة .. قالت ليهو اها قول.. قال ليها طيب عايني لي جاي خلي الفي يدك .. عشان تركزي معاي ..
قالت ليهو انا سامعاك بي اضاني.. مابسمع بعيوني قول وخلصني ياجدو .. قال ليها انا عايز اجمد السنة دي .. قالت ليهو ليه؟ .. والسبب شنو .. قال ليها عندي التزامات .. ومابقدر اركز في السنة الاخيرة دي ..
قالت ليهو مامشكلة.. انا ما بجبرك على حاجة انت حاسي بانك مامستعد ليها .. ماعندي مانع تجمد .. لكن تخلي القراية ده كلام بعيد من المنطق ..
قال ليها لالا مابخليها ان شاء الله ..
العصرية كدا في زول ق الباب.. مشى جدو فتح ليهو الباب لقاهو ده مصطفى .. الكلام ده بعد يومين من كلام الامين .. سلم على جدو وقال ليهو عايز اتكلم معاك ممكن؟ قال ليهو اتفضل ..
دخلو على الاوضة.. ومشى بي غادي يجيب ليهو حاجة امو سألته قالت ليهو ده منو الجاء؟؟
قال ليها ده عم مصطفى .. قالت ليهو مصطفى ده طول مننا ان شاء الله خير مالو؟
قال ليها لالا ما قال حاجة .. قالت ليهو ح يقول ليك.. مصطفى من طبعو مابمشي ليهو لي ناس ساكت.. الا يكون في موضوع ..
هسي انت من متين ماشفتو جانا .. قال ليها والله مابتذكر طول شديد ..
المهم ادوهو حاجة شربها.. وبدا يتكلم .. الاوضة القاعدين فيها .. فيها برندة كدا بي وارها برندة مفتحة .. والزول البقعد فيها.. بسمع لام الناس الجوة الفي الاوضة ..
وستو سمعت طرف الكلام البقول فيهو مصطفى لي جدو .. قال ليهو بالنسبة لي موضوع الامين.. والقروش العايزها من المرحوم.. انا طبعا" مشيت لي الامين اتكلمت معاهو.. وقلت ليهو ليه تمشي للناس ديل في بيوتهم وتنكفهم في القروش؟؟ ..
المهم بعد عصر شديد.. قال لي خلاص يسددو لي في شهر .. قال ليهو برضو يا عم مصطفى.. نحن ال 11 مليون نجيبها ليهو من وين في شهر؟؟
اصلو نحن شغالين شنو؟ هو ابوي لما كان حي ماقدر يوفر ليهو القروش في شهر بديهو كل مرة جزء .. معقول نقدر نسددها ليهو في شهر؟؟
الزول ده ببالغ ولاشنو؟ بعدين نحن ذاتو ماعارفين القروش الباقية كم .. مصطفى قال ليهو بالمناسبة.. دي ثقرة قانونية في صالحكم .. انتو قولو الزول ده .. ماعندو قروش عندنا .. وهو ماعندو مستند .. وماعندو شهيد.. انو ابوك شال منو الا انا .. وانا كان قص رقبتو مابشهد له .. الكلب الملعون .. (طبعا لاحظو الكلام ده كلو ستو بتسمع فيهو بي اضانها ..)
هنا مصطفى قال لي جدو .. انت كلمت الوالدة بالموضوع ده ؟؟
قال ليهو ماكلمتها لكن بكلمها ..
هه الوالدة طبعا تاني مامحتاجة كلام .. لانها سمعت التفصيل .. وعرفت الحاصل ..
بعد مصطفى قام وقال داير يمشي .. وجدو بدا يودع فيهو .. ستو قعدت في طرف السرير .. واتمحنت محنة عجيبة خلاص .. معقول الخير متدين 11 مليون ولايكلمني ..
ياحليلك يا الصميم وهميم.. حتى ولا بحسسنا انو مديون ولا مضايق في حاجة .. اها ياست البنات الليلة بتجيبي القريشات ديل من وين؟؟ لو عستي من الليلة لا السنة الجاية مابتقدري تسدديهن ..
وشوفي الولد يايمة .. ماشي فوق درب ابوهو .. الناس يطالبو فيهو بالقروش .. وهو ماداير يكلمني .. داير يخلي الجامعة عشان يشتغل ..
غايتو الحمد لله .. انا والله مازعلانة انو ماكلمني .. بالعكس فرحانة وبالي مسرور ..
واصلي ماني شايلة هم القروش .. داير يسوي لينا شنو الامين؟ .. يسدنا في الحراصة؟ خلو يسوي الداير يسويه ..
بعد مافات مصطفى .. جدو دخل جاء بي جاي لي امه. عاين ليها كدا في وشها عرف انها سمعت .. قال ليها انتي سمعتي كلام الزول ده؟
قالت ليهو اي سمعته .. قال ليها والله انا كنت عايز اتصرف مع الامين بدون ما اقول ليك..
قالت ليهو تصرف.. تسوي شنو مثلا"؟؟ كدي انت اصبر خلو النشوفو داير يسوي شنو؟.. والنشوف القانون البساندو ياتو.
الزول ده كان جانا بالتي هس احسن .. احسن ليهو والله ..
قال ليها نحن هسي القانون في صفنا .. حتى مصطفى قال مابشهد ليهو .. وماعندو اي اثبات .. انو ابوي متدين منو اساسا" .. قالت ليهو بعدين نحن ماعارفين .. الباقي ليهو كم ؟.. احتمال ابوك دفع ليهو اكتر من كدا .. يعني نحن ندفع حاجة ما متأكدين منها؟.. سبحان الله الزول ده انا ياجدو اصلو ماردتو .. ولاقدرت ابلعو .. وابوك قاعد يقول لي انتي الزول ده ظالماهو ..
طيب هو ليه ماكتب مستند من ابوك؟ الموت من الحياة مومعروف .. يهدي النتيجة .. اليخم ويصر .. جدو قال ليها نصبر الشهر .. ونشوف الزول ده بعمل شنو.
واصل جدو بتكلم مع امو قاليها .. انتي يا امي مصطفى ده قال لي كلام بس مافهمتو.
قال لي الامين ما صادق في خوتو مع ابوك.. كانت خوة مصلحة وهسي المصلحة انتهت .. عشان كدا ظهر بي شخصيتو الحقيقية ..
قالت ليهو ايوة صح كلام مصطفى ..
اصلا الامين كان عندو نية نديهو ملكة .. وانا كنت رافضة .. لانها لسع صغيرة على الكلام ده.. بعدين هو اكبر منها كتير .. وابوك ماكان عندو مانع .. وانا وكت عارضته .. ابوك قال لي نسأل الملكة امكن توافق .. قلت ليهو مابنسألها هسي.. لاني هسي مابعرسها لا ليهو ولا لغيرو.. الا لمن تكبر شوية.. وتبقى مراة تفهم الحياة ..
ابوك مشى كلمو.. قال ليهو امها معارضة.. وقالت مايشاوروها .. انت ادينا فرصة .. خليها تكبر شوية ونسألها ..
وانا يوم سألت ملكة .. قلت ليها رايك في الزول ده شنو؟؟
قالت لي ده ان بقى اخر راجل.. انا مابعرسو بس ما تكلمي ابوي عشان مايزعل مني ..
اها اظنو هسع.. وكت شاف الملكة انضربت .. ورقدت قنع منها.. وسلا ضنبو الكلب ..
لكن قولو ان شاء الله الملكة بتقوم.. وتبقى زي العجب .. وبي عينك مابتشوفها ..
وفعلا مرت الايام .. وجدو مشى جمد السنة ..
والملكة بدت تقعد على حيلا .. وبدت تجيب كلمات كدا مامفهومة .. وعندها بكية من الصباح.. اصلا ما خلتها يوم .. بس بقت معاها بتجيب كلمة ابووووي .. وستو تقعد تعاين ليها والعبرة تخنقها ودموعها يكبن ..
وسبحان الله تجي تلقاها رقدة.. او قاعدة.. اصلا مابتقول مابتقدر تقوم .. نفس الجمال والبهاء ..
اها يازوووول بعد مافضل من مواعيد القروش اسبوع بس.. ويتم الشهر .. جاهم الامين دقا ليهم الباب .. مشى فتح الباب جدو.. لقاهو راكب في عربيتو ومعاهو مراة كبيره في السن .. بس جدو مابعرف المراة دي منو .. المهم الامين نزل والمراة مانزلت راكبة في مكانها .. الامين قال لي جدو .. اسمع ياخينا فضل اسبوع من المواعيد .. انا ماعايز اجرجركم في المكمة
انت لميتو لي القروش ولالا؟ ..
قال ليهو والله الفترة دي كلها وفرنا سبعمية جنية .. يعني على نهاية الشهر .. يمكن تتم مليون.. لكن انا عايز اسألك سؤال ياالامين؟ انت عندك مستند من ابوي؟ انو استلم منك قروش؟
قال ليهو انت قايلني انا اهبل؟؟ بمشي المحكمة بدون اثبات؟ انا عندي شاهدين اني انا سلمت ابوك مبلغ 15 مليون .. بس انا ما زول كعب عشان اطلب 15 انا داير قروشي بس ال 11 بس ..
ومعاي شاهدين.. بحلفو القسم .. ويقولو انهم شافوني سلمت ابوك القروش.. تاني داير اثبات اكتر من ده؟؟ وده اثبات القاضي بعتبرو.. انا مابشيل منكم اقل من حقي .. او البيت للدلالة.. وندق فوقو الجرس.. ونبيعو بالمزاد العلني.. واشيل قروشي وتشيلو .. حقكم وانتهيا ..
الى اللقاء ..
الفصل الخامس
بعد الزول فات .. وجدو دخل البيت.. امو قالت ليهو ده منو ياجدو؟.. قال ليها ده الامين .. قامت ملكة سمعتو .. قالت اعوذ بالله .. ودي اول كلمة تقولا مركبة تركيب بطريقة صحيحة .. امها قالت ليها صدقتي والله يابتي .. اعوذ بالله .. لكن ماشاء الله الكلمة دي جبتيها زي ماهي ..
اها ستو قالت لي جدو تعال وراي ..
وكت دخل معاها المطبخ .. قالت ليهو عشان ملكة ماتسمعنا ..
ده جا ليشنو؟ .. قال ليها جاء عشان يعمل لينا تخويف .. وقال لي فضل اسبوع من المواعيد ..
وقال عندو شاهدين بحلفو على انو ابوي استلم منو 15 مليون .. قالت ليهو كدي اليجي الاسبوع.. يحلها حلال العقد ..
وشغالة في شغلتها .. وشغالة بتوفر في القروش ..
يوم من الايام دي ستو حست انها متضايقة وحزينة.. وفاقدة الخير وشايفة الدنيا دي مسيخة مسيخة .. قالت استغفر الله العظيم .. وقامت مشت تفتش لي للمصحف بتاعها..
عشان تقرا ليها قران يخفف عليها شوية.. مالقت المصحف .. قدر ما فتشت نهائي مالقتو .. مع انو الصباح كان بتقرا فيهو ..
لي حكمة يعلمها الله ..
دخلت الغرفة بتاعتها هي وزوجها الله يرحمو.. وجرت السرير على الدولاب .. ونزلت المصحف حق الخير.. من راس الولاب ..
ونفضته كدا بيدها .. من ذرات الغبار.. العالقة على غلاف المصحف ونفختو ..
و قعدت في السرير .. وفتحت المصحف .. كانت بتحب سورة الكهف لانو الخير كان بقراهو كتير ..
فتحت سورة الكهف.. لقت في ورقة مطبقة مختوتة في نص المصحف .. بالتحديد بين الصفحتين 293 - 294 .. نهاية الاسراء وبداية الكهف .. طلعت الورقة.. وقفلت المصحف براااحة كدا .. وختتو جنبها في السرير.. وفتحت الورقة ..
لقت فيها الحسابات بتاعة الخير .. واستلافاتو من الامين ومصطفى ومن واحد اسمو صلاح خليل .. سبحان الله .. لاصلاح لامصطفى مافي زول ظهر قال عايز حقي ..
والحسابات بتاعة الامين .. كانت فعلا 15 مليون .. شالا منو على تلاتة مراحل .. مرة شال 6 ومرة 4 ومرة 5 ..
وسدد منهن 4 مليون في ستة شهور .. سبحان الله .. الكلام كلو مفصل .. يعني فعلا الامين طالب من الخير ال 11 مليون .. وبرضو الخيرمتدين من مصطفى 2 .. ومتدين من واحد اسمو صلاح خليل مليون واربعمية ..
نادت جدو قالت ليهو تعال شوف .. وادتو الورقة وقرا الموضوع .. قال ليها اسمعي يا امي .. معناها الزول ده كلامو صح .. وياها القروش الدايرها من ابوي .. لكن نحن الورقة دي المفروض هسي مانطلعها..
لاننا لو طلعناها .. القاضي حيحكم علينا ببيع البيت ..
قالت ليهو ياخوي الحق حق .. حتى لو بعنا البيت.. وبي باقي قروشنا نشتري لينا قطعة.. نعمل فيها راكوبة ان شا الله .. لكن مابننكر حق الناس .. ربنا ينجينا من حق الحرام ياولدي ..
قال ليها انا ماقلت ليك ننكرها.. بس على الاقل مانعترف بالموضوع ده هسي في الوقت الراهن .. ولمن تتوفر عندنا القروش .. نحن نديها ليهو .. ونكون سددنا ديونا وما ضايقنا روحنا ..
قالت ليهو الفيها خير ربنا يسويها.. كدي النصبر ..
جدو وامو بتكلمو مع بعض.. كدا سمعو صوت ملكة .. قالت ليها امي تعالي شوفي.. الاتنين نططو عيونهم .. قالت ليهو دي ملكة؟؟
قال ليها ايوة ياهو صوتها .. والله قالت (امي تعالي شوفي) ..
وقامو جارين الاتنين على الاوضة الراقدة فيها ملكة .. لقوها واقفة وماسكة في الحيطة.. بيدينها الاتنين .. يعني متكلة علي الحيطة كدا وبتمشي بالحطة .. وقالت لامها انا يا امي قمت براي .. قالت ليها ماشاء الله يا ملكة.. كمان لسانك طلق كلو كلو ..
فجأة كدا ملكة قعدت في السرير.. وقعدت تبكي .. وقالت لي امها انا مشتاقة لابوي يا امي.. انا مشتاقة لابوي .. ابوي الحصل ليهو شنو؟ ياجدو؟؟ ابوي وين ؟؟
قالت ليها هسي انتي ياملكة .. ارتاحي شوية .. بعدين انا بقول ليك .. ابوكي ربنا اصطفاهو .. وايامو كملت في الدنيا .. كل حي مصيرو الزوال يابتي ..
قالت ليها بس انا ماعارفة الحصل بعد داك شنو؟.. احكي ليك يا امي الحصل علينا؟؟
قالت ليها اخدي ليك رقدة ياملكة.. وبعدين احكي لي .. وجدو يعاين لي اخته ويتبسم ومدمع من الفرحة .. وماقدر يتكلم طلع برة بكي بكي .. وقش وشو عشان يخفي اثار البكا.. الحركة دي عند امه .. كل ماتبكي سريع بتقش دموعة بي طرف توبها.. وتخاف من زول يشوفها بتبكي .. المهم ستو مشت تابعت العمل طول النهار.. المراة دي ماشاء الله لابترقد ولا بترتاح ..
وملكة قعدت تقرا .. في ايات من راسها.. وتتحصن.. بعد شوية بقت بتقول في اسماء ناس .. زميلاتها وبنات الجيران. وشغالة تقول هويدا؟؟.. اي هويدا .. نانسي. مودة .. كوثر.. هالة.. بهجة. سهير. وو ..
وكت تلقى روحها جابت الاسم صح.. تاخد ليها بسمة وتهز راسها ..
ولسع الكولة الملبسنها ليها في رقبتها.. ما طلعتها .. قالو بتطلعها بعد تلاتة شهور ..
العصرية كدا.. الحبشية جات جابت القروش بتاعة الكسرة .. وجدو طلع مشى لي حمودي ..
وستو جات قعدت مع ملكة .. وملكة بدت تتكلم وتحكي لي امها .. مع انو كلامها مامرتب مية المية .. لكن مفهوم جدا ..
قالت ليها انا وابوي ركبنا الحافلة .. وابوي كان بتونس معاي .. بقول لي انتي متذكرة بنات عمتك ديل؟ قلت ليهو ايوة.. انا صغيرة لمن جينا الخرطوم هنا.. زمان متذكراهم .. لكن هسي ناسية اشكالهم .. وطبعا بكونن كبرن ..
بس الاولاد ما متذكراهم .. قال لي خلاص الليلة بتشوفيهم .. وبقى يتكلم معاي عن عثمان .. ومشاكلو الكانت مع عمتي خديجة .. وانو هسي الحمد لله اتفاهمو وبقو رايقين وحلوين
وبيتهم كله سعادة ح تصلي وح تشوفيهم ..
وانا كنت متشوقة لمتين اصل عشان اشوفهم واتونس معاهم .. لاني مشتاقة لاي زول ببقالي ..
اها ابوي طلع تلفونو.. وبقى يتكلم مع الامين .. وانا وكت عرفتو بتكلم مع الامين اتضايقت وجاتني غمة وخوفة .. ونحن فوق كبري شمبات .. قصاد نص الموية انا كنت بعاين للبحر .. وابوي بتكلم
بس حسيت ليك بالحافلة دي لفت جاي ولفت جاي .. وتاني زي الفي زول شالا وجدعها .. وحسيت باحساس زي المرجحانية .. وحسيت بانو ابوي مسكني عليهو.. بعدها حسيت بي ضربة قوية في راسي
وحسيت كانو مخي مرق بي نخرتي ..
بس تاني ماعارفة الحصل شنو.. لقيت نفسي مافي .. اول يوم اصحى من الدوخة لقيتك انتي بتبكي .. وماقدرت اسألك اقول ليك انتي مالك؟ .. ولقيت نفسي مابقدر اقوم .. ومابقدر اتكلم .. وكل يوم كان نفسي اشوف ابوي.. بس مابلقاهو معاكم في البيت ..
وعيونا اتملن ووقفت من الكلام.. وبدت تبكي .. انا يا امي عرفت انو ابوي وقعت بيهو الحافلة .. انا ليه ما موته؟؟ .. انا عايشة لشنو تاني بعد ابوي؟ يا ريتني لو مته انا.. وابوي عاش ...
ستو قالت ليها استغفري الله العظيم يابتي .. ده حكم ربنا مابنقول فيهو كلام ..
قالت ليها يا امي الحصل شنو؟ انا لمن كنت مغيبة من الوعي الحصل شنو؟ .. قالت ليها الحصل كتير يابتي ..
الحصل ينكتب في رواية ويحكوهو للناس .. قالت ليها ابوي لقيتوهو وين ؟؟ واتلقى ولا ما اتلقى؟؟ قالت ليها ابوك اتلقى .. والحمد لله مات احسن موتة.. وعلى حسن الخاتمة .. مصلي الصبح وقاري القران .. ومات سعيد ومبسوط
ونحن راضين منو وبنحبو كلنا .. ماقصر فينا .. حياتو معانا كانت زي ايام الربيع .. قصيرة وجميلة وسعيدة ..
خلاص يا الملكة النقوم اشوف الحاصل شنو؟.. قالت ليها انتي يا امي ليه بتعوسي كتير كدا .. قالت ليها اصبري كلو بتعرفيهو.. لمن تقومي علي حيلك تساعديني ..
اها يازول جدو لمن مشى لناس حمودي.. لاقى معتصم اخوهو داك الشغال في الامن.. معتصم كان بلبس طالع قال ليهو اها ياجدو.. كيفك وكيف ناس البيت؟؟
والله انا كل يوم اقول اجي غاشيكم واشوف اخباركم لكن زي ماعارف شغلي مافي يدي ..
جدو بدا يحكي ليهو في قصة الامين .. معتصم بعد ماكان طالع قلع جزمتو وقعد .. وانتبه للقصة شديد.. جدو حكى ليهو اي حاجة.. بس ماحكا ليهو انو لقو ورقة في نص المصحف .. مكتوب فيها تفاصيل الديون وكدا .. ماعارف جدو فهمو شنو ..
معتصم قال ليهو والله ماكنت بفتكر انو في مخلوقات بالشكل ده في البلد دي .. لكن اقول ليك كلام .. والله الزول ده بكون استأجر ليهو شهود زور .. اصلا بقو اليومين ديل شغالين الشغلة دي .. الشهادة بي ميتين وخمسين .. الواحد يحلف فوق المصحف بي ميتين وخمسين عليك الله دي حالة دي .. والله انا بقول المفروض الشهود يكونو بمواصفات خاصة ويخضعوا لقوانين صارمة .. لانو ديل انتفت فيهم صفة العدالة .. وبقت تضيع حقوق كتيرة بسبب شهادات الزور
.. لكن انا بوعدك ح اتابع معاك القضية دي .. بي طريقة انت ذاتك تحتار فيها .. بعدين انتو تبيعو بيتكم ليه؟ انت ناسي حاجة مهمة جدا يا جدو..
انت ناسي نحن عملنا ملف عن الحادث .. وفيهو التقرير الطبي؟
الكلام ده فيهو دية ح تطلع من شركة التأمين المؤمنة على الحافلة
يعني ح تجيكم قروش تسدد الدين ويكون فيها باقي ..
قال ليهو بس المشكلة في الوكت .. الزول ده ما اير يدينا فرصة .. نحن الزول ده لو ادانا فرصة
برانا بنسدد ليهو القروش بتاعتو .. لانو هو فعلا عايز قروش من ابوي .. والكلام ده قالو لي عم مصطفى ..
معتصم قال ليهو انا احتمال ينقلوني كادوقلي .. لكن والله لو بقيت قاعد في البلد دي اجهجهو ليك جهجهة الزول ده لامن يعرف حاجة ..
لكن انا حتى لو مشيت بوصي ليهو الزملا .. ويقومو بالللازم ماتشيل هم ..
المهم يازول مرت الايام والشهر انتهي .. ويوم من الصباح جاهم معلن من المحكمة .. شايل ورقة باسم اسرة المرحوم الخير يوسف
بتكليف ممثل الاسرة بالحضور في المحكمة يوم الاحد ..
الى اللقاء ..
الفصل السادس
قرو الاعلان الجاي من المحكمة.. الولد وامو احتارو جدا"..
قالت ليهو ولا نحتار ولاحاجة .. كلامك انت صح .. انا فكرت كتير .. نحن مانعترف بالورقة .. لغاية مانشوف الزول ده .. لو اشتكانا ما بنديهو قروش بواسطة المحكمة .. بنسددها ليهو زي ما ابوك.. كان بسدد ليهو بس انت خلي الامور على الله .. ربنا براهو بدبر لنا الخير .. ربنا عالم بي نوايانا وضمايرنا ..
انت يوم الاحد شيل الورقة وامشي المحكمة.. وقول ليهم انا ولدو الكبير.. وشوف الشهود ديل بقولو شنو .. عشان نتعجب في الدنيا دي ..
جدو اتصل على معتصم.. وكلمو بمواعيد الجلسة .. قال ليهو تعال احضر معاي .. انا مافاهم اي شي .. ومامعاي زول .. قال ليهو ابشر ياجدو والله تلقاني في يمينك ..
وفعلا يوم المحكمة .. جدو من الصباح لبس.. وطلع مشى المحكمة وصل زي الساعة 9 .. الجلسة كانت الساعة مواعيدها عشرة صباحا" .. باقي ليها ساعة .. والامين جا وسايق معاهو نفرين .. ومعاهو واحد لابس لهو بنطلون وشاكي ولابس كرفته .. ده اظنو المحمي بتاعو ..
وجدو قاعد منتظر .. من بعيد شاف معتصم .. ومعاهو احد جايين من اخر الشارع .. جدو استبشر خير بي جية معتصم ..
معتصم جا ماشي على جدو طوالي .. قال ليهو جماعتك وصلو؟.. قال ليهو ايوة ياهو ديك التلاتة .. المعاهم المحامي ديل ..
قال ليهو الاتنين الهناك ديل الشهود شكلهم. قال ليهو ايوة ظاهر ..
معتصم قال لي زميلو المعاهو تعال معاي ..
مشى علي الشهود الاتنين .. قعد معاهم وطلع ليهم بطاقتو وزميلو طلع بطاقتو.. قال ليهم معاكم افراد جهاز الامن .. انتو جايين لشهادة صح؟ ونحن عارفين ومتابعينكم .. لغاية الان عندكم فرصة النجاة .. لكن لو شهدتو في القضية دي بالزور .. ماتلومونا .. طبعا الامين كان بعيد مع المحامي ماسامع ..
واحد من الشهود. قال ليهو والله يا جنابو.. الزول ده حلف لينا.. ونحن صدقناهو ..
قال ليهو امكن حلف بالكضب وكيف انت تشهد وتخت يدك في المصحف وانت ماشفت حاجة؟ ..
قال ليهو والله كلامك صح .. قوم ياعباس ارح .. لي رفيقو التاني .. يازول نحن مافاضين لي جرجرة ..
معتصم قال ليهو اسمع الزول ده اتفق معاكم بي كم؟ قال ليهو الاتنين 400 .. كل واحد ميتين .. لكن والله لا استلمنا منو ولابنستلم بعد كدي .. نحن ماشين ..
معتصم قال ليهو ماشين وين ؟؟ لو مشيتو يادوب وقعتو معانا في المشاكل .. لازم تدخلو الجلسة وتقولو الحقيقة .. تقولو للقاضي الزول ده اتفق معانا نقول كدا .. وح يدفع لينا 400 ..
ونحن ماشفنا حاجة لكن صدقناهو .. وجينا نشهد على كدا ..
قال ليهو حاضر ياجنابو ..
نادى المعلن بالجلسة ودخلو كلهم .. والقاضي سمح للمحامي انو يتكلم .. المحامي قال .. يامولانا موكلي سلم المرحوم الخير يوسف مبلغ 15 الف .. يوم كدا .. وكان بسدد فيها بالشهر ..
ولمن اتوفى الخير قبل شهر.. مشى موكلي يطالب بحقوقو.. الباقية 11 الف رفضو وبقو يماطلو ..
القاضي قال ليهو ده ولد المرحوم الكبير؟
يوسف قال ليهو نعم يامولانا .. القاضي قال شكلو الولد طالب.. معناها الاسرة مافيها مصدر دخل .. والاتوفى هو العائل الوحيد .. انت كان تصبر شوية شهرين تلاتة.. وتسمح ليهم يسددو ليك زي الخير ..
كدي اديني وصل الامانة؟ بتاعة الديون ..
قال ليهو مامعاي وصل امانة .. قال ليهو كيف تطالب ناس قروش شالا منك متوفى بدون اثبات؟
قال ليهو يامولانا معاي شهود .. شافوني لمن سلمت الخير القروش .. القاضي استوجب الشهود ..
الشاهد الاول قال والله الزول ده نحن ماشفناهو سلم الخير لكن هو طلب مننا الشهادة ونحن صدقناهو ..
قال ليهو وهسي انتو جايين تشهدو بي شي ماشفتوهو؟ قال ليهو نعم يامولانا.. القاضي قال ليهو انا شايفك قبل كدا .. انت جيت لي قضية قبل كدا .. قال ليهو ماحصل .. اول مرة اجي هنا ..
القاضي قال ليهو مستحيل .. انا الزول البشوفو قدامي تاني مابنساهو وغالب ظني انك جيت شاهد في قضية مالية برضو ..
عباس قال ليهو يامولانا ممكن اتكلم انا .. قال ليهو قول. قال ليهو الحقيقة الزول ده اتفق معانا بقروش.. انو نشهد ليهو ونحن قبلنا لكن هسي عايزين نبرئ ذمتنا .. ونقول الحقيقة ..
القاضي خت القلم وبقى يعاين لي الامين معاينة حقارة شديد خلاص..
وقال لي الامين لو سمحته اطلع من قدامي .. انا المفروض اسدك في الحراصة.. لانك انسان مضلل .. ماعندك اي حق عند الناس ديل وتاني لو سمعت انك طالبتهم بي قرش .. بسجنك والله ..
وشال الملف بتاع القضية جدعو بالجنبة كدا .. .. ومعتصم وزميلو قاعدين في المحكمة يسمعو ويتبسمو ..
بس جدو ما كان مبسوط بالكلام ده .. وحس بانو الامين انظلم وفقد حقو .. قام جدو قال لي القاضي انا ولد المرحوم ممكن اتكلم ..
قال ليهو اتكلم .. ليهو الحقيقة يا مولانا .. نحن عارفين انو ابوي كان عندو تعامل مع الامين .. ومصدقين انو عايز منو قروش .. بس نحن طلبنا منو المهلة .. وما كذبناهو ..
القاضي قال ليهو بعد كدا يا ابني المفروض تكون تسوية ودية بينكم .. مافي داعي الزول يضلل العدالة بشهود زور ..
القضية البعدها لو سمحت ..
انتهى ..
بعد طلعو برة .. معتصم قال للامين .. شفت يا الامين الناس الضمايرها حية؟ شفت كيف يوسف الخير اثبت ليك حقك بعد ماضاع؟ حقو تتعلم الاخلاق .. ويكون عندك قلب فيهو خير .. الامين. عاين لي جدو كدا وقال ليهو .. فعلا انت ود الخير. وموقفك عجبني .. والدايرنو بسويهو معاكم ..
قال ليهو انا من الاول قلت ليك كدا.. نحن حقك ماعايزنو .. بس طلبنا منك تراعي للظروف الحاصلة .. وانا ان شاء الله ناوي اسدد ليك زي الكأنو ابوي حي .. بس انت شيل الصبر ..
جدو مشى البيت فرحان ومرتاح نفسيا" .. وحكى لامو الحاصل .. قالت ليهو .. معتصم ان شاء الله ربي يقوي يمينو ويرفع قدرو ..
وقف معاك وقفة رجال يا جدو .. الناس ديل ماتقصر فيهم .. قال ليها والله ابدا ماقصر ..
قالت ليهو والله ياجدو انت لو ما اتصرفت كدا تكون ماولدي .. ماشاء الله عليك فرحتني .. عشان الامين يتعلم .. يكون عندو ضمير ..
المهم ياجدو هسي في تسعمية وخمسين معاي .. الحمد لله والحال مستور باكر بعد باكر نتمو مليون ونضرب ليهو يجي يشيلو ..
وفعلا قد كان بعد يومين .. ضرب للامين وقال ليهو .. تعال غاشينا عشان نديك جزؤ من القروش ..
المساء طوالي جا دق الباب .. وجدو طلع ليهو برة لقى معاهو نفس المراة الكبيرة .. شكلها امه ولا قريبتو لانو كم مرة بتجي راكبة معاهو .. وجدو سلمو المليون .. وكدا فضلت ليهو عشرة .. والامور كانت ماشة في امن وامان .. غير التعب والارهاق الحاسة بيهو ستو ..
يوميا يوميا تعوس ليها زير بتاع كسرة.. وهي حامل .. يعني يومها كله بتلقاها مقابلة النار ..
والحكاية دي طبعا" مضايقة الولد ضيق شديد .. وماقبلان نهائي بالحكاية وحاسي بالذنب ..
اها يوم من الايام الحبشية جابت نص الكسرة راجعة .. قالت ليها اولاد دكانات .. قالو في مراة جاب كسرة احسن .. وقروشو بسيط
قالت ليها اصلا الناس ديل كدي .. من يلقو ليهم زول مترزق من حاجة .. لازم يعملو ليهو ضيق ومزاباة .. لكن الله غالب ..
ومن اليوم داك الكسرة ماشة في نقصان .. وبقت تعوس تلت الكان بتعوسو زمان .. لكن برضو زبائنها الكانو معاها اول مصرين على نوع الكسرة بتاع ستو ..
وبقى مافي اي وفر عشان قروش الامين .. والحال ماشي لاسوأ
يوم جدو لبس وطلع الصباح .. مشى شارع الوادي .. في ناس بعرفهم هناك .. اصحابو اتنين اخوان.. ماشي يسألهم من اي شغلانة يشتغلا ..
واحد فيهم قال ليهو انت موش العيد الفات جيناك لقيناك بتحلق لاولاد الحلة ياجدو؟؟ قال ليهم والله انا كل عيد بحلق لاولاد الحلة ومجاني .. قالو ليهو يعني بتعرف تحلق صاح؟. قال ليهم ايوة بعرف احلق لكن ما محترف يعني ..
قالو ليهو في زول داير ليهو حلاق معاهو في صالونو تعال نمشي ليهو .. مشو ودوهو لواحد اسمو قسم .. قالو ليهو جبنا ليك حلاق درجة اولى .. محترف ..
قال ليهو انزل طوالي الزباين قاعدين وانا براي .. والحبش بقو يتعززو ويغلو في سعرهم .. ابدا وبعدين نتفق ..
جدو قال لي في نفسو.. المهم يكون انا شغل زي ده.. تاني مابفكو بي اخوي واخوك .. على الاقل اطلع لي حاجة اساعد بيها الوالدة .. من التعب والشقا الهي فيهو ده ..
جدو كانت حلاقتو عادية يعني.. اقل من مستويات ناس الصوالين المحترفين .. لكن قسم اصلا ما اتكلم معاهو.. وماقال ليهو كدا ولا كدا .. لانو اصحاب جدو برمجوهو عصبيا انو جدو عملاق في الحلاقة ..
وفي اليوم الاول ده حلق ليهو لي 12 نفر .. ورجع البيت الساعة واحدة بالليل .. وشايل قروش لابأس بها ..
اتفق مع قسم اتفاق مرضي جدا وهو 25 في المية .. من اصل عمله هو .. هي بسيطة عليهو لكن هو اتقبل الكلام ..
لمن وصل امو شايل ليه خمسة وسبعين جنيه .. اول مرة في حياة جدو يشتغل ويجيب قروش .. كان فرحان شديد ..
اول من دقة الباب ... لقى امو صاحية .. قالت ليهو جدو؟
ده شنو ياولد؟؟ ماقطعت قلبي .. تلفونك مقفول ليه .. وما اتصلت قلت لي انا وين .. انت ماعارف انا قلبي بقى خايف من يوم ابوك واختك مرقو وتاني مارجعو .. انا بقيت خايفة ياولدي.. وقلبي ده اصلو ما مطمن .. خوفتني خوف شديد ياجدو ..
قال ليها اسف والله يا امي.. انتي عارفة تلفوني مخستك وبطاريتو مابتمسك كهربا ..
وانا الليلة لقيت لي شغل الحمد لله .. وكسبت قروش.. هاك امسكي دي اول بركة يا ست الحريم .. قالت ليهو والله شغلك نحن محتاجين ليهو ياجدو .. مافي كلام.. لكن انا خايفاك تضوق طعم القروش وتقوم تخلي قرايتك ..
قال ليها ان شاء الله مايحصل الا الخير.. موش انتي بتقولي كدا؟
وامو شالت القروش.. وقالت ليهو على بركة الله ربنا يوفقك .. بس توعدني او ل مانخلص من الدين ترجع لدراستك .. نحن بي موية بناكلها ..
قوم انا مجهزة ليك العشاء اتعشى ونام .. وباكر الصباح بدري طلع ..
وبقى يطلع الصباح يمشي شارع الوادي يجي انصاص الليالي وماقادر ينوم من طول الوقفة بتاعة الحلاقة ..
واستمر بالحالة دي امكن عشرة يوم .. ارهاق عجيب .. لغاية يوم اصبح الصباح محموم ومصدع وبطنو طامة وماقدر يمشي الشغل .. واتصل على قسم بتاع الصالون.. اعتذر قال ليهو انا عيان لكن بكرة ان شاء الله معاك .. وسبحان الله الحكاية بتاعة المرض لي حكمة يعلمها الله ..
زي الضهرية كدا لقا نفسو بقة كويس وقام داير يصلي .. سمع الباب دق .. طلع لقى في الباب راجل في نهاية الاربعين .. رفع معاهو الفاتحة .. وكان الراجل متأثر جدا .. وجدو دخلو جوة واكرمو .. امو سألته قالت ليهو ده منو؟
قال ليها والله مابعرفو لكن شكلو صاحب ابوي .. لانو متأثر شديد .. قالت ليهو ماتنسى تتعرف عليهو .. ناس الواجب ديل لازم تعرفهم.. عشان بعدين في اي مناسبة فرح ولا كره تمشي ليهو .. وتسد مكان ابوك .. قال ليها ابشري يا امي ..
مشى قعد مع الضيف شوية.. والضيف بدا يتكلم .. قال ليهو انا اسمي صديق السيد..واصلا من بلدكم هناك.. حلة قريبة لي حلة ناس ابوك.. وانا صاحب ابوك شديد .. وسمعت بالوفاة دي انا شغال في مناطق التعدين .. وجيت طوالي والله .. عشان اقدم واجب العزاء .. كيف الوالدة ان شاء الله صحتها طيبة ؟.. قال ليهو والله طيبة الحمد لله .. واختك اسمها منو هي؟ .. قال ليهو اسمها ملكة وطبعا" هي كانت مع الوالد في الحادث؟ لكن الحمد لله ربنا نجاها كانت راقدة كل الفترة دي .. لكن هسي الحمد لله اتحسنت كتير ..
قال ليهو وظروفكم كيف والقائم على اموركم منو؟ انا طبعا" عارف اهلك واقرباء ابوك.. مافي زول بشتغل بالتاني .. هسي يكونو من يوم الوفاة .. مافي زول جاء سأل منكم ..
جدو قال ليهو والله صدقت غايتو ماكلين نارنا.. الحمد لله والامور مستورة ..
قال ليهو انت شغال ولا بتقرا .؟ قال ليهو والله كنت بقرا في جامعة السودان .. لكن هسي جمدت السنة عشان الظروف تتعدا شوية.. وبرجع تاني .. هسي الحمد لله لي كم يوم اشتغلت في صالون حلاقة .. قال ليهو ان شاء الله بالتوفيق .. انا بديك تلفوني وبشيل تلفونك لو احتجت لاي حاجة ماتتردد تضرب لي .. وبلغ الوالدة التعازي الحارة
وقوليها بسلم عليك صديق ود السيد ..
وودعو والراجل طلع.. لمن جدو رجع وكلم امو.. قال ليها الزول ده قال اسمو صديق ود السيد .. ستو اتخلعت لامن الكوز وقع من يدها .. ونططت عيونها كدا .. وقالت ليهو منو؟ صديق ود السيد انت متأكد؟
قال لي ايوة قال كدا ..؟ ده منو يا امي ومالو؟ قالت ليهو لالا مافي حاجة ده صاحب ابوك فعلا" ..
بس ماحصل من انا اتزوجت جانا هنا.. الجابو لينا شنو؟ ناس ماتجي الا للموت سبحان الله ..
قال ليها يا امي الراجل ده طيب طيبة.. كلامو ده كلام بي وزن وفهم ..
ستو قعدت في السرير وبقت ترجف وارتبكت ارتباك غريب ..
وبقت تسرح يمين وشمال .. وجدو ما خاتي ليها بالو .. وطبعا" لغاية اللحظة دي ماعرف انو الراجل ده هو الانسان الاول الاتعلقت بيهو ستو في حياتها وهي عمرها 16 سنة .. لكن القسمة كان لها قول اخر ..
الى اللقاء ..
الفصل السابع
طبعا ستو بقت تودي وتجيب .. ياربي الزول ده فعلا جاي للعزاء بس.. ولا جاي يقلب لي المواجع القديمة؟ .. ستو اصلا بمجرد ما زواجها تم من الخير ود يوسف.. عليه رحمة الله .. دفنت الشي الجواه..ا وتاني ما الفتت ليهو ابدا .. وبعد ما اتزوجت بي سنة بس.. صديق ود السيد اتزوج .. وهسي بي اولادو ماشاء الله .. المهم الافكار جواها عاملة عمايل ..
ومرات تقول ياربي لو الزول ده.. كان عندو نية زي دي..
انا اتصرف كيف؟ تاني تقول بري يايمة.. مالي ومال حياة الضرات .. اقعد في بيتي واربي اولادي.. مالي ومال الجهجة والكلام الماياهو ..
ومرت الايام وجدو شغال في الصالون .. يوم هو في الصالون ومركب تلفونو في الشاحن .. اتصل عليهو صديق في تلفونو.. رد عليهو .. كيف الحال يا عم صديق ..
قال ليهو والله تمام.. اسمع يا يوسف انا في شارع الوادي.. قريب لي مقابر احمد شرفي .. وريني انت وين؟ .. انزل اسلم عليك واخد خبرك .. وصف ليهو .. بعد عشرة دقايق وصل ..
سلامات وبتاع .. قال ليهو اها كيف الامور عندكم؟ .. والله يا يوسف انا وضعكم ما مطمني.. وماقادر اسافر واخليكم بالحالة دي؟ قال ليهو والله يا عم صديق تسلم.. لكن اطمنك.. والله الوضع تمام .. والامور ماشة زي الساعة.. ياريت اصحاب ابوي كلهم لو زيك ..
قام قسم بتاع الصالون قال ليهو يايوسف.. انت مالك.. عامل فيها عفيف كدا .. يعني الزول مادام صاحب ابوك.. ماتحكي ليهو قصة الديون الجبرتك تخلي جامعتك وتشتغل..
يوسف قال ليهو لالا المواضيع عادية يازول.. والديون بسيطة مافي داعي .. نقلق بيهو ساي.. هو اساسا" شكلو شفقان من وضعنا.. بعيدين يا قسم ... ياخي مالك انت.. السألك منو؟
المهم صديق ماحاول يضغط على جدو.. عشان يعرف منو التفاصييل .. وجابو ليهو كبابة شاي شرب وطلع.. لمن بقى قريب للشارع كورك لي قسم .. قسم مشى ليهو .. وجدو يحلق ويعاين ليهم بي طرف عينو ..
صديق قال ليهو .. خلاص ياقسم اديني رقمك.. انا بعيدن بتصل عليك لاني اتاخرت.. على الزول الماشي ليهو .. اداهو الرقم وصديق فات ..
بعد قسم جاء راجع .. قال لي جدو ياخي الراجل ده شكلو زول شهم وكريم .. هسي انت من جيت اشتغلت عندي هنا.. لافي زول اتصل عليك لافي زول جاك .. زول جاك بي نفسو .. وشكلو داير يقدم ليك مساعدة.. انت عامل فيها عزيز النفس .؟؟
جدو قال ليهو هسي هو ناداك ليشنو؟.. قال ليهو شال مني الرقم ..
جدو قال ليهو شكلو عايز ياخد منك تفاصيل الحاصل .. اقول ليك حاجة ياقسم؟.. والله الزول ده من اول يوم شفتو.. قلبي اتفتح ليهو.. زول تحس بيهو نضيف من جوة .. واي كلمة تطلع منو تحس بيهو صادق فيها .. والله يخجل الزول.. هسي انا والله مستحي منو ساي.. ماعايزو يشغل بالو بينا ..
نحن الحمد لله وضعنا المية المية ..
قسم قال ليهو انا عارف انت ما محتاج لزول لكن يامعلم .. الديون دي والله تجيب الهم.. بس طيب لو الزول ده هسي ساهم معاك ساي بريحك ..
قال ليهو انت داير الناس تساهم ليه؟ .. ماتساهم معاي انت ..
قال ليهو والله تستاهل.. لكن انت عارف انو الوالدة بتتعالج بالملايين.. وانا والله هسي ماقادر اكفي مصاريف العلاج.. ربك يهون القواسي..
بالليل شديد كدا.. صديق ود السيد اتصل على قسم بتاع الصالون.. لقاهو ماشي على البيت .. قال ليهو يا قسم..
ناس يوسف ديل انا في مقام ابوهم .. وامرهم بهمني شديد.. عليك الله اي حاجة بتخصهم كلمني بيها.. عشان على الاقل انا اقدر اعمل ليهم حاجة .. لاني قبيل شفتك انت قلبك عليهم .. وطبعا" يوسف شايل طبعة ابوهو الانفة وعزة النفس ..
قسم قال ليهو والله الناس ديل حسب ماحكى لي يوسف .. عندهم زول طالب قروش من ابوهم.. وبعد وفاة الوالد.. جا ضايقهم لغاية ما وصلهم المحكمة .. المهم بعد جرجرة هسي بسددو ليهو كل شهر مليون .. وفي الاول يوسف امو كانت بتعمل الكسرة.. لكن هسي شغلها قلا ..
المهم يازول قسم بتاع الصالون كشف لي صديق ود السيد كل الحاصل في اسرة ناس جدو .. وقال ليهو عليك الله لو عندك اي حاجة.. عايز تقدمها لله الناس ديل.. هم في حوجة ماسة والله.. على الاقل الديون دي بتحتاج لي مساعدة. لانها قريب 13 مليون .. عشرة من الزول ده وتلاتة مليون وشوية من ناس تاني ..
قال ليهو المشكلة ياقسم.. الناس ديل مابقبلو مساعدة من زول.. لا الزول ده ولا امه .. امو دي ابوها الله كان شيخ وعمدة بلد .. مستحيل تقبل مساعدات من الناس ..
لكن يازول الفيها خير ربنا يسويها ..
بس انا طالب منك طلب يا قسم الاتصال ده يوسف مايعرفو .. قالو جدا يا حبوب سرك في بير ..
ستو طبعا ياجماعة الحمل ظهر في صحتها .. مع تعب الشغل بتاع البيت .. والهم بالمعيشة البقت شبه مستحيلة لي ناس زي ديل ..
يوم جاتها حياة جارتها في البيت.. بتونسن في الحاصل .. والسوق بتاع الكسرة البقى كعب ..
ستو قالت ليها والله يا حياة انا مقتنعة انو الارزاق بيد الله ... ربنا رازق الطير والوحش .. مابقسى عليهو يتكفل بينا نحن .. عشان الراجل مات .. وبقى ماعندنا كبير في راسنا ..
قالت ليها والله ياستو.. حتى الرجال بقو يتهربو من المعيشة .. محاسن جارتنا دي.. راجلها قال ليها.. انا ماقادر اعيشكم انتي واولادك وادفع حق ايجار البيت ماقادر .. امشي اهلك .. والمراة اهلها في اخر الواطة .. في جيهة النيل الازرق مع الحدود الجنوبية .. واهلها كلهم ماتو .. كل يوم تحنس فيهو .. بتقول ليهو اصبر علي انا ماعندي حتة امشي عليها ..
ومرات اولادها يومين ماياكلو .. والله نحن قاعدين نودي ليهم الاكل .. ابوهم يقعد تلاتة اربعة يوم بره البيت ..
ستو قالت ليها حقيقة قالو البشوف مصيبة الناس تهون عليهو مصيبتو .. نحن والله نحمد الله من اول يوم مات فيهو الخير .. لي تاريخ اللحظة دي.. ما حصل احتجنا لزول.. ولا فوتنا وجبة ولابتنا القوا .. ماكلين وشاربين .. وساكنين في ملكنا.. اكان مو الراجل ده الجا ضايقنا ده ماعندنا اي مشكلة ..
لكن والله محاسن حننتني ياحليلا يا حياة .. امانة ما طيبة .. ربنا يكون في عونها .. قالت ليها اي والله محتاجة للدعوات ..
قالت ليها يا حياة انا طالبة منك طلب .. انا في عواستي البعوسها دي..برسل ليهم كسرة ورغيف.. حق اليوم.. ما مكلفني حاجة .. انتي بس اعملي ليهم ملاح باقل تكلفة.. ان شاء الله تسوي ليهم عدس .. المهم مايقعدو جيعانين .. الشفع الصغار ديل ..
حياة قالت ليها والله دي احسن فكرة.. وانا موافقة يا ستو ان شاء الله ربنا يبارك ليك في عملك ياستو ..
قالت ليها يازولة قليلا رايح وكتيرة رايح.. وانا طرقات الكسرة البتأكلهم ما مؤثرة معاي ..
وستو بقت من اليوم داك تكلم الحبشية تقول ليها .. قبل ماتودي الكسرة لاي دكان.. تغشي ناس محاسن تديهم الكسرة الفي الكيس الكبير دي ..
وحياة بترسل حلة الملاح من الصباح بفطرو وبتغدو محاسن واولادها.. الحمد لله مشكلة واتحلت ..
شوية كدا جدو بقى يتاخر .. وقال لي امو اليومين دي الشغل ماشي معانا كويس .. والصالون بقى يوميا مزدحم .. والحمد لله النسبة بتاعتي زادت.. وانا بقيت خطير في الحلاقة .. حتى العرسان بو يحلقو عندي ..
قالت ليهو ماشاء الله.. والله..اها اليلة جبت كم .. قال ليها 140. قالت ليهو احمدك يا الله .. ماقصرت معاي ياربي .. قالت ليهو انا من يوم بقيت اطلع من كسرتي شي لله..عارفة ربنا بفتحها علي.. اصلو قالو البدي ربنا بديهو والبمنع ربنا بمنعو ..
قال ليها صاح والله يا امي .. ربنا يعينك ويقوي يمينك ويبارك في ايامك .. والله بقيتي لينا ام وابو.. ربنا يبارك فيك ..
اول من قال ليها كدا.. اتذكرت جية صديق ود السيد .. وقالت جواها كلام.. قالت "(هسي انا معقول اقبل بي صديق .. واحرم اولادي .. الحاسين انو انا امهم وانا ابوهم؟؟ مستحيل اقبل .. تاني ضحكت براها.. قالت هي ياستو انتي هسي التقول صديق جا طلب يديك .. هسي تلقيهو ولاخاتك في حساباتو) ده كلو كلام بينها وبين نفسها .. المهم
مر شهر تاني وضربو للامين يجي غاشيهم يوم الجمعة .. عشان يشيل قروشو الشهرية .. وبرضو الامين جاء راكبة معاهو المراة الكبيرة ..
وفي التلات مرات الجات المراة دي ستو طبعا" ما شافتها لانها .. مابتزل من العربية .. وجدو ماحصل كلم امو قال ليها الامين بجي راكبة معاهو مراة كبيرة .. تمام؟ ..
المهم سددو لي الامين مليون فضل ليهو تسعة .. الحمد لله الامور ماشة تمام ..
بعد يومين الكلام ده .. نصت نهار كدا باب ناس ستو دقه .. وجدو كان في الشغل .. وستو كانت بتعوس .. لمن الباب دقة كتير ستو نفضت يدها من العواسة .. وقامت مشت وقفت جمب الباب.. والباب مقفول.. ومن جوة قالت مين ؟؟
قالت ليها انا حاجة فاطمة.. افتحي لي الباب .. طبعا ستو ماعرفت حاجة فاطمة دي منو؟ .. قالت ليها معاك منو؟ قالت ليها مامعاي زول براي .. على اساس انو المراة الحابس مابتقابل الرجال .. ستو كانت خايفة يكون معاها رجل ..
دخلت المراة الكبيرة.. وسلمت على ستو .. وهي داخلة كدا عينها وقعت على ملكة.. قاعدة زي الملاك من الجمال .. وطبعا ما ظاهر انها مابتقدر تقوم براها .. الا يدرجوها وكدا .. والكولة في رقبتها ..
وطبعا" ستو مستغربة في المراة دي منو ياربي؟ ..
قالت ليها اتفضلي انا عندي صاج مولع .. النطفيهو واجيك .. مشت اخدت ليها عشرة دقايق وجابت ليها عصير للمراة .. المراة قالت ليها انا عندي سكري..
مابشرب السكر .. اديني موية ساده .. جابت ليها الموية وقعدت معاها.. الغريبة المراة دي ماعزت ستو في راجلها .. وده الزاد استغراب ستو من الموضوع .. دي منو ياربي المراة الجاياني.. وحتى البركة فيكم ماقالتها لي ..
بدت المراة كلامها بسؤال .. قالت ليها انا مابعرفك.. وانتي مابتعرفيني .. لكن جاية اسألك سؤال ..
انا جيت الحلة دي تلاتة مرات .. وكل مرة بشوف راجل سايق ليهو بوكسي دبل قبين.. بدخل في بيتكم ده .. وبياخد ليهو عشرة دقايق ويطلع .. ده منو وعايز منكم شنو؟
قالت ليها ههه الامين؟ .. ده الامين ياحجة .. الامين كان صاحب زوجي .. زوجي اتوفى ليهو شهرين وشوية .. والراجل ده كان عايز قروش من ابو اولادي .. وبعد الوفاة طوالي جانا قال داير قروشو.. او بمشي المحكمة .. المهم حكت ليها الفيلم بتاع الامين بي تفاصيلو المملة .. المراة قالت ليها سبحان الله يا الامين ..
انتي اسمك منو يابتي؟؟؟ .. قالت ليها انا اسمي ست الجيل ..
والبت القاعدة جوة دي ياها بتي .. الكانت في الحادث .. والولد هسي مافيش مشى الشغل بتاعو الفي الصالون .. وجامعتو السنة دي راحت عليهو بي سبب الامين الله يسامحو ..
لكن ماقلت لي.. انتي منو ياحجة؟؟ وليه مهتمة بي موضوع الراجل ده كدا؟؟ ..
قالت ليها انا امه.. انا ام الامين ياست الجيل .. وكل مرة يجي هنا بجيبني معاهو .. بكون راكبة معاهو في البوكسي.. انا عندي كسر في يدي .. ومتابعة مع بصير.. جمبكم بي جاي .. وكل ما اجي بيهنا هو بغشاكم .. بٍسأله بقول ليهو البيت البتدخل فيهو ده .. عندك فيهو شنو؟ بقول لي شغل يا امي.. شغل ..
وانا كنت شاكة في الموضوع .. وقلت شغل شنو الفي البيوت .. قلت لازم امشي بي نفسي .. اشوف الحاصل شنو .؟ لكن وحات الله الخلقني ياست الجيل.. انا الليلة الامين ده مابخليهو .. الامين ده من الليلة لاوولدي ولابعرفو .. واحد كلب.. وربنا نازع الرحمة من قلبو.. اعوذ بالله .. عشان كدي ربنا اصلو ماقسم له بت الحلال.. اي بت يتقدم ليها تقول ماني دايراهو ..
قالت ليها عليك الله يا الحاجة.. ماتعملي معاهو اي شي .. هو هسي ماقصر معانا.. كونو يمهلنا نسدد ليهو كل شهر..ي براها فايدة .. وامورنا ماشة كويس .. وانا والله لوعارفاك انتي امو والله مابحكي ليك .. لكن قايلاك غريبة وخفتك تشكي فينا وفي دخلتو لينا .. الامين بطالب بي حقو ياحجة والقال حقي غلب ..
الى اللقاء
الفصل الثامن
طبعاً المراة حجة فاطمة ام الامين.. استغربت في المراة دي .. كيف تحاول تخلق الاعذار لي الامين.. بالرغم من القصة المأساوية الحكتها عنو .. ستو قالت ليها ياحجة فاطمة.. والله انا مبسوطة اني شفتك.. مع اني سمعت بيك .. بتك فاديه .. جاتنا هنا كم مرة.. وبينها وبين ملكة بتي .. خوة .. وحكت لينا عنك.. بس سبحان الله ما اتلاقينا ..
قالت ليها فادية دي اصغر بت عندي .. وانا حياتي كلها عيانة.. احمد الله امرق من دي.. واقع في دي .. قالت ليها ربنا يواليك بالصحة ياحجة .. انتي تستاهلي الخير .. ..
حجه فاطمة. قالت ليها اها يابتي.. انا بمشي ان شاء الله.. ربنا يديك العافية .. مع السلامة مع السلامة .. ياساتر علينا وعليك يا حجة فاطمة وما تنقطعي منا ..
الحاجة مرقت من ناس ستو زعلانة.. والدنيا ضايقة بيها.. وتنضم براها..
عليك الله شوف الامين.. يخسي عليك يا الامين .. ياحليل ابوك.. الكان كافل اليتامى .. لكن قالو النار تخلف رماد ..
وركبت حجة فاطمة.. مشت البيت.. قعدت في البيت .. في البيت قعدت تحكي لي بتها فادية.. اللهي كانت صحبة ملكة ..
وكانت بتقرا في الجامعة مع جدو .. بس ماكانت عارفة الحادث .. قالت ليها انتي ماقلتي ليه ماقلتي لي ملكة صاحبتك.. بت ست الجيل عملت حادث؟. قالت ليها مابصدق ملكة اخت يوسف؟..
قالت ليه ايوة .. وقعت بيهم الحافلة من الكوبري.. في البحر هي وابوها .. ابوها اتوفى .. انتي بتعرفيهم من وين .. قالت ليها عاد يا امي؟ انتي دي البتعرفيهم من وين ..
انا معرفتي يا امي اصلا كانت بي يوسف في الجامعة .. اها يوم .. كان الامين اخوي وصلتي الجامعة بالعربية .. وقام يوسف شافو .. قال لي الزول ده صاحب ابوي .. اسمو الامين ..
قلت ليهو الامين ده اخوي.. بس المعرفة من اليوم داك .. ومشيت اتعرفت على امه واخته وابوهو .. عليك الله يا امي قلتي لي الراجل الطيب داك مات؟
قالت ليها اي الله يرحمو ويغفر ليهو ..
لكن يا فادية اخوك والله مثل مع الناس ديل اسوء دور .. عمل عمل عمل .. طبعا فادية بتسمع وما مصدقة الكلام البتقال ..
قالت لكن يا امي انتي اساسا عارفة انو الامين.. زول كعب في حقو ..
قالت ليها لكن ماممكن يمشي يضايق ليهم اولاد ابوهم متوفى ماتم ليهو شهر .. وابوهم ده يطلع صحبو.. غايتو يا فادية انا ما قادرة اصدق انو ده الامين ولدي انا انا حجة فاطمة ..
اها يازول المساء.. اول من الامين جا داخل في البيت.. امو قالت ليهو .. اسمع يا الامين.. انا تاني ما ني امك ولابعرفك.. ومدة ماني حية ماتعرض قدامي .. وقروشك محرمة علي .. ولدي ادريس بتكفل بي .. اوعك تاني تجيب لك قرش داخل البيت ده .. لا انا لابتي مادايرين قروش منك ..
فادية قالت ليهو ايوة.. انا برضو راي من راي امي ..
قال ليها لكن يا امي الحاصل شنو؟؟ كدي فهميني ..
انا غلطان في شنو؟ قالت ليهو ناس البيت.. الكلو مرة بتوقفني قدامهم.. وبتدخل تشيل منهم قروش ديل منو؟.. قال ليها ديل اولاد الخير يوسف .. قالت ليهو والخير علاقتك بيهو شنو .. قال ليها ماعندي بيهو علاقة.. زمان كان صاحبي.. لكن هسي اتوفى الله يرحمو .. قالت ليهو وانت طالب القروش من منو طيب؟ .. قال ليها من ورثتو .. هو مورثهم بيت .. ممكن يبعو البيت.. ويشترو واحد اقلا منو.. ويدفعو لي حقي ..
قالت ليهو يخسي عليك يا الامين .. يخسي عليك .. عليك الله هسي انت محتاج ؟؟ والقروش داير توديها وين اصلا؟؟ ..
عارف انت زول ماعندك حظ .. انا وكت دخلت على الناس ديل..
لقيت البت قاعدي السرير .. والله شدة ماعجبتني .. كنت دايرة اخطبها ليك .. لكن دخلت لقيتك مبوظ الدنيا ..
قال ليها تخطبي لي بت مكسرة.. ومشلولة.. وفي غيبوبة؟
قالت ليهو ياحليلك يا النايم على حيلك .. البت بقت كويسة.. ووعت .. وبقت وتقعد على حيلا.. وتمشي ..
قال ليها لكن الناس ديل اصلا ما دايرني .. والمراة دي مبوظاها معاي من زمان .. انا قبل كدا قلت لابوهم عايز البت.. وابوها كان موافق.. بس امها دي رفضتني .. قالت ليهو انت هسي كان وقفت معاهم في محنتهم.. وقفة رجال.. وعفيت ليهم القروش.. كانت بتبقى ليك صدقة لي عمرك .. وكانو قدروك وادوك البت.. عشان شهامتك ورجالتك.. لكن انت طلعت ماعندك انسانيه .. خسارة يا ود فاطمة بت عمر ..
واسمعني كويس يا الامين ود فاطمة ..
انت موش قلت الحجة الجاية موديني الحج؟ انا مادايرة حجك .. قروشي اللات الحج انا عفيتهن لي ست الجيل واولادها .. لانهم محتاجين اكتر من حجي .. قال ليها لالا اي شي ولاحجك ده..
انا لازم احججك ..
قالت ليهو انت داير تحججني شنهارة وسمعة؟ ولا عشان ربنا؟
قال ليها اكيد عشان ربنا ..
قالت ليهو .. اغاثة الملهوف عند ربنا اقيم من الحج.. امشي اسأل العلماء وتعال ..
قال ليها يا امي.. عليك الله ماتعقدي المواضيع.. الامور دي ماعندها علاقة بي بعض ..
قالت ليهو كلامي انا قلتو ليك .. امشي شوف شغلتك .. انا تاني مامحتاجة ليك في حاجة ..
بعد طلع من امو.. فكر.. انو باصرارو على التسعة مليون الباقية دي..
ح يفقد امو واختو.. وشخصيتو ح تهتز قدامهم ..
وكونو امو ترفض قروشو .. وتقبل اعاشة اخوهو .. الحكاية دي فيها ليهو ذلة .. وتانيا قال هسي الناس يقولو امو رفضت الحج ليه .. وانا من السنة الفاتت بقول للناس مودي امي الحج.؟؟
وامي اصلا بتتكلم ساي.. ممكن تتكلم بالحكاية دي.. لاي زول يجيها ..
المهم قام سريع .ضرب تلفون طوالي لي جدو ..
قال ليهو يايوسف والله انا بعتذر شديد
والله لمن ضايقتكم في قروشي .. كان عندي ظروف.. وكان ممكن اتسجن ووو.. المهم هسي الحمد لله.. الامور اتسهلت .. وباقي القروش ده اتنازلت منو .... وسامحوني في الفات .. جدو قال ليهو دي ملعوبية جديدة يا الامين ولاشنو؟
منو البتنازل عن حقو انت؟؟ ههه سبحان الله .. انت اخر زول يعمل كدا .. قال ليهو والله العظيم اتنازلت ...
طبعا والدتي زارت امك في البيت.. وامك حكت ليها .. وهسي الوالدة زعلانة مني وكدا وانا مضطر اتنازل ..
جدو قال ليهو ايوا.. عشان كدا طيب ياخوي .. نحن حقك مادايرنو .. وما محتاجين عشان تتنازل لينا عن حقك .. عشان اصلا مايكون ليك علينا سالف ولافضل ..
قال ليهو عليك الله يايوسف ماتعقد المواضيع .. بس عشان امي ترضى .. والله زعلانة وهسي هي عندها سكري .. وامراض وانا خايف الزعل يأثر معاها .. بس لو ماعاشاني عشان الوالدة .. كلم امك قول ليها الامين اتنازل ..
قال ليهو اسمع يا الامين .. حتى لو انا قبلت ليك امي مابتقبل.. دي امي وانا بعرفها .. قال ليهو بس انت كلمها .. انتو شنو ياناس؟؟ يطالبوكم ماتقبلو .. يتنازلو ليكم ماتقبلو ؟؟؟
قال ليهو اسمع يا الامين.. انا هسي قدامي زباين .. بعدين برجع للوالدة.. وبكلمها.. والبتقولو لي برجع ليك .. قال ليهو اتفقنا ..
المهم يازول جدو لمن رجع لام..و وكلمها قال ليها الامين اتصل.. وقال قال ..
قالت ليهو انا عارفة المراة الطيبة دي.. حتكسر رقبتو وتجبرو يتنازل .. قال ليها اها يا امي.. انتي رايك شنو؟..
قالت ليهو مافي مشكلة يا جدو .. مادام اتنازل براهو.. نحن بنقبل اولا" عشان نحدد تسديد القروش ده صعب علينا بالجد .. تانيا عشان امو .. عشان ترضى منو .. وعشان المراة ذاتها عيانة.. والزعل ممكن ياثر معاها ..
الله لاسوانا سبب في غضب الوالدين ياولدي .. ومشاكل الناس .. خلاص دي الجاتنا من الله .. ونحمد الله عليها .. انت اشتغل في شغلك .. وتاني ماترسل ليهو ولاقرش.. نسدد لي مصطفى .. صلاح .. وانتهينا ..
الحقيقة ستو وولدها الاتنين ارتاحو نفسيا.. من هم الدين الكتير حق الامين.. ودي كانت نعمة كبيرة ..
المهم بعد الحادثة دي بي يومين .. فادية اخت الامين قالت لامها .. لازم تمشي معاي لي الناس ديل .. اعزيهم لانو مابرضو مني.. ان شاء الله زيارة ساي .. قالت ليها طوالي باكر بنمشي ليهم.. شاهد الله انا المراة الاسمها ست الجيل دي.. قلبي انفتح ليها ..
المهم باكر جوهم في البيت .. وستو وملكة فرحو شديد بي جية فادية وامها .. سبحان الله اختلاف شديد بين الحريم ديل .. والامين .. طبعا" طوالي ستو بشرت المراة.. وقالت ليها ولدك ماشاء الله اتصل علينا.. وقال اتنازل من حقو لينا تبرع مساعدة وتبرع لينا.. الله يبارك فيهو .. وده كلو من خيرك وبركة زيارتك ..
قالت ليها كدي يادوب رضيت عليهو .. والله كنت الحج ماني دايرة امشي معاهو ..
غايتو المراة الاسمها حاجة فاطمة دي .. ارتاحت شديد بعد الخبر ده .. الظاهر الامين ماكلم امو قال ليها اتنازلت ليهم.. او احتمال يكون كلمها وهي ماصدقت ..
لكن هسي اتأكدت .. والشي الكان جواها على ولدها زال ..
ستو كوركت لي فادية .. فادية جات ستو قالت ليها اعملي حسابك في ونستك مع ملكة .. لانها ماعارفة قصتنا مع الامين .. حجة فاطمة اتبسمت .. قالت ليها ياسلام عليك يا ست الجيل حتى بتك ماكلمتيها .. والله عاد سترتيهو .. وفي الحقيقة طبعا" ستو ماكلمت ملكة موش عشان تستر الامين .. بس خايفة على نفسيات البت من الهم بالديون وكدا المهم .. فادية قالت ليها حاضر ومشت ..
وفادية سألت ستو من جدو .. قالت ليها شغال ..
وطبعا هن جن بالنهارية.. وجدو مافي في الصالون .. واخدن زيارتهن .. وما اتلكمن في موضوع تاني غير ده .. والملكة نفسياتها اتصلحت بزيارة فادية .. لانو صاحباتها الزمان واحدة فيهن جاتها زيارة مافي .. اتونست معاها سماحة ونسة .. وحكت ليها الحادث والحصل فيهو .. وقالت ليها اخر زول ابوي كان بتكلم معاهو .. هو الامين اخوك .. لانو كان بحبو حب ماطبيعي .. فادية طوالي دموعها نزلن .. كيف الناس ديل بقدرو الامين كدا وبحترموهو , وهو يتعامل معاهم بالطريقة دي ..
المهم الزيارة انتهت.. وستو وصلت معاهن الباب.. ودعتن ومشن ..
لمن جا جدو حكو ليهو الزيارة ..
والامور كانت ماشة كويس .. ومافي اي شي ..
يوم من ذات الايام.. من الصباح الساعة 9 يمكن وستو قاعدة تعوس .. والملكة ماشة بالحيطة حقة الحوش.. بتتمرن علي المشي لانها خفت شديد .. وامها كل مرة تجي تعاين ليها .. وتقول ليها اعملي حسابك شديد ياملكة ماتقعي .. وما تتعبي روحك .. اول من تفتري خشي اقعدي .. انتي اتحسنتي مافي داعي تستعجلي على القومة ..
اها في الساعة دي بالذات الباب دقه ..
قامت ستو من الشغل ومشت قالت ده منو ..؟؟ قالت دي انا محاسن يا ستو افتحي لي الباب.. محاسن دي المراة المسكينة البرسلو ليها الكسرة ..
قالت ليها انتي براك يا محاسن ولامعاك زول؟ .. قالت ليها براي.. بس معاي اولادي.. فتحت ليها الباب معاها اطفالها التلاتة .. البت الكبيرة 13 وولدين صغار 10 و 7 ..
قالت ليها اتفضلي يا محاسن .. قعدت اولاده في السرير الفي الضل برة .. قالت لي بتها .. يا مي امسكي اخوانك ديل دقايق بس ..
ودخلت مع ستو.. قالت ليها والله ياستو انا ماعارفة اشكرك كيف .. الحمد لله من يوم بديتي ترسلي لي الكسرة والرغيف.. تاني ما احتجت لي زول .. واولادي ماحصل جاعو .. لا باتو القوا(يعني نامو بدون عشاء) ..
قالت ليها الناس بالناس يامحاسن .. والكل بي رب العالمين.. وليداتك ياهن وليداتي.. ربنا يخليهم ليك .. راجلك مالو؟ الحاصل عليهو شنو؟ قالت ليها راجلي غالباهو العيشة والله.. يطلع من الصباح يجي بالليل ..
ويجي قرش ماعندو .. وزهج لو عارف لي جيهة تقبلني كان طردني زمان .. قالت ليها هو شغال شنو قالت ليها ماخلا شغل ما اشتغلو .. واخيرا اشتغل سمساري واتردمت فوقو ديون وبقى زايغ من البيت
هسي ليهو اسبوع ماجا البيت .. وطلع بي هدومو وتاني ما اظنو جاي راجع ..
وانا سيد البيت جاء داير مني حق الايجار .. وماعندي .. قال لي باكر لو ما دفعتي بطلع ليك عفشك في الشارع .. انا ياستو مابقدر على الفضايح .. ممكن تقبليني معاك في البيت ده.. ان شاء الله تاجري الاوضة البي جاي دي .. والله اشتغل معاك واعوس ليك وابقى ليك خدامة ..
ستو قالت ليها كلامك انتهى؟
قالت ليها اي انتهى .. قالت ليها .. لا بأجر ليك الاوضة ولا بشغلك خدامة .. جيبي اولادك وتعالي اقعدي معاي والبيت بيتك .. تقعدي زي الاميرة .. انتي زي اختي واولادك اولادي .. يطلعوك الشارع ليه؟ انتي هاملة؟ والله كمان خبر!!
امشي طوالي جيبي عفشك وتعالي اقعدي في الحتة البتعجبك في بيتي ده ..
الى اللقاء
الفصل التاسع
محاسن قالت ليها ان شاء الله ياستو.. ربنا يخضر ذريتك.. ويرفعك ويعليك .. خلاص انا بمشي واكلم الراجل ده.. يجي يستلم بيتو .. وباكر دي بجي ان شاء الله .. وفاتت فرحانة ومبسوطة ومطمئنة جدا" ..
ستو مشت كلمت ملكة بتها .. قالت ليها حاصل حاصل .. والمراة دي بي اولادها ح يجو يقعدو معانا في البيت ده .. لغاية ماربنا يفرجها عليها وراجلها يرجع .. لانو الراجل سيد البيت قال يجدعها في الشارع .. ملكة قالت ليها والله لكن ناس ماعندهم ضمائر ولا انسانية .. يعني مالو لو صبر عليها شوية ..؟ لكن بالجد تمام يا امي.. مافي مشكلة البيت شايلنا .. والاوضة القدامية دي كبيرة .. ممكن نقعد فيها نحن بتشيلنا كلنا .. وهي واولادها ياخدو راحتهم في الاوضة القاعدة فيها انا دي ..
قالت ليها بس تاني بيتنا.. مابكون فيهو مضيفة ..
اها لمن جاء جدو وكلمتو بالحاصل .. قال ليها .. والله طبعا دي ضرورة يا امي
لكن انا تاني بالجد بكون متقيد في البيت .. والمراة دي ذاتها بتكون مقيدة .. بتكون قاعدة الاربعة وعشرين ساعة لابسة توبا مني .. ومابتكون مرتاحة ولا انا مرتاح
قالت ليهو يا جدو ياولدي.. الدنيا دي اصلا مافيها راحة.. معليش نستحمل .. عشان خاطر المراة مكسورة الجناح دي.. وعشان الاطفال .. قال ليها هي ماقالت راجلها ده مشى وين؟ وفهمو شنو؟
قالت ليهو والله هي ذاتها ماعارفاهو .. لكن شكلو خلاها كلو كلو لانو شال هدومو واي حاجة بتخصو.وقالها اعفي مني.. وفات ..
قال ليها طيب واولادو؟ .. يعني خلاهم للمراة تربيهم ليهو؟؟ ولا خلاهم للهملة .. ولا شنو الفهم؟ ..
قالت ليهو ده كلو نحن ما علينا بيهو.. المهم هسي المراة ماممكن تقعد في الشارع .. نقعدها معانا لغاية ما تدبر وضعها.. اكان اكلناها بي موية.. تاكل معانا هي واولادها .. وان شاء الله ده لي خير لينا نحن برضو .. المهم جدو في النهاية اتقبل الموضوع ..
ومرر الموضوع .. وباكر محاسن مواعيدها تجي تسكن معاهم رسمي..
طيب بكرة من الصباح بدري.. جدو مشى الصالون.. لقى قسم بتاع الصالون مقلوب.. ووشو يلعن قفاهو.. قال ليهو مالك في شنو ياقسم ؟؟؟
قال ليهو مافي حاجة .. بس انا استغنيت من خدماتك .. ومن الليلة ماعايزك معاي بي جاي ..
قال ليهو لا لالا .. في شنو وريني؟ .. مامكن انت قبل يومين بتقول لي انا ماعارف من دونك كنت اعمل شنو؟
الحصل شنو خلاك تستغنى عني؟؟ قول لي .. انا غلطان عليك في حاجة ؟؟ قال ليهو ابدا ماحصل .. قال ليهو انت فقدت حاجة ومتهمني بيها؟
قال ليهو ابدا ماحصل .. بس انا استغنيت عنك .. وعايز اجيب حلاق تاني ..
قال ليهو خير يازول انا مابجبرك تشغلني معاك بالعافية ..
لكن ما اقنعتني بي سبب طردتك لي.. لكن يازول الله غالب ..
بعد ماقنع منو نهائي زي الساعة عشرة .. جدو جا راجع البيت .. لقى بتاع الكارو قاعد ينزل في العفش بتاع محاسن قدام البيت ..
نادى امو .. قال ليها تعالي لي بي جاي .. اقول ليك الخبر ده ..
انا سيد الصالون طردني من الشغل .. قالت ليهو تكلي علي الله ياولدي .. مالك سويت شنو؟
قال ليها والله ماسويت اي شي.. ومن الصباح بسأل فيهو من السبب .. قال لي بس كدا استغنيت منك ..
قالت ليهو الله اكرم منو .. الله عالم بينا وبي حالنا.. ماتشيل اي هم ..
هو بتكلم مع امو كدا.. جات محاسن داخلة بي اولادها .. قالت ليهو ازيك ياجدو.. قال ليها عليكم السلام محاسن حبابك .. اتفضلي البيت بيتك .. كما شالك الراس بنأجر ليك راس زول تاني ههه.. بهظر وكدا .. قعدت تضحك.. وقالت ليهو والله غايتو انت شقاوتك دي اصلك مابتسيبها ..
وطلع بدا يدخل في العفش من الشارع .. مع سيد الكارو ..
امو كوركت ليهو.. ياجدو عليك الله حاسب بتاع الكارو ده ..
حاسبو وفات .. جدو قال لي امو.. انا طالع يا امي بجي المساء ..
قالت ليهو انت مافطرت صح؟ قال ليها لالا اكلت سندوتش الصباح .. وماحاسي جيعان.. لمن اجوع بضرب .. قالت ليهو كويس امشي في رعاية الله .. وبراحة كدا قالت ربي يحميك ياولدي .. في وداعة الله ..
جدو مشى السوق .. واي زول بعرفو مشى ليهو.. قال ليهو انا عايز اشتغل .. ويومو ده كلو لافي مالقى اي شغل .. ياخي لي درجة قال ليهم.. انا ما عندي مانع اشتغل عتالي .. قالو ليهو اشتري درداقة ودردق مع الجماعة ..
وفعلا لمن كان مع ناس بشير .. جمب استاد الهلال بي هناك .. في الشارع بتاع دكاكين الاجمالي .. سأل من الدرداقة .. وسعرها بي كم وفي اليوم بتجيب كم وكدا ..
وقرر تماما .. انو بكرة الصباح.. يجي يشتري درداقة من المغلق.. ويبدأ نقل البضائع .. على كل العصرية كدا رجع البيت .. وتلفونو كان في اخر نايم نوم شديد.. في اخر حلمة.. مشى جوة .. دخلو في الكهربا .. ولقى في مكالمات غير مستلمة .. من صديق ود السيد ..
رجع ليهو.. وسلم ..
اها صديق قال ليهو وين انت يا يوسف؟؟ انا بتصل عليك من الصباح تلفونك ده مقفول .. قال ليهو والله تلفوني بطاريتو كعبة ومابتمسك كهربا نهائي ..
قال ليهو ياخي شوف ليك بطارية .. التلفون ده من ضرورات الحياة .. انا عايز اسالك يا يوسف .. انا قبيل الصباح جيت الصالون .. مالقيتك.. وقالو خليت الشغل .. مالك ان شاء الله خير؟؟ ..
قال ليهو والله ياعمي ماخليتو.. لكن زولك ده طردني .. وقال لي استغنيت من خدماتك .. قال ليهو ممكن اتكلم ليك معاهو؟؟.. قال ليهو لالا سيبو خلاص.. مادام بي رغبتو ماعايز شغلي.. معناها مافي داعي للحناسة والترجي ..
قال ليهو ياخي انت بس باكر الصباح لاقيني جمبو هناك.. انا بتصرف.. حتى لو هو ماقبل .. نشوف ليك دبارة غيرو ..
قال ليهو جدا ياعمي.. باكر انا معاك هناك .. يوسف بعد قفل من صديق قعد يفكر .. قال ياخي ديل بجرو بي هواء ساي .. احسن اعتذر ليهو.. وامشي اشوف لي درداقتي باكر وانزل الشغل ..
رجع لي صديق .. قال ليهو والله ياعمي بكرة مابقدر.. صعبة علي ..
قال ليهو يايوسف انت وعدتني لازم تجي .. بس عشان خاطري انا
ماعندي خاطر عندك؟
قال ليهو اي والله عزيز وغالي.. خير يازول بجي ..
المهم فعلا ماكان داير يمشي .. لكن عز كلام الراجل ده .. يازول غايتو باكر الصباح ركب مشى للصالون في شارع الوادي ..
وصل سلم على قسم .. ولقى معاهو حبشي شغال معاهو.. وصديق ماجاء..
جدو قال ليهو .. انا جيت لانو عم صديق قال لي نتقابل هنا .. قسم قال ليهو يازول حبابك انتظرو لامن يجي .. بعد نص ساعة صديق السيد جا ..
وسلم عليهم.. وقعد قال لي قسم .. ياقسم ياخي انت مالك مابي شغلة الزول ده ؟؟.
قال ليهو بس ماعندي رغبة الزول ده يشتغل معاي تاني .. صديق قال ليهو انت يا يوسف .. ماترح تمشي معاي تجرب حظك في الدهب وتجي .. رايك شنو؟
قال ليهو والله يا عمي الدهب ده مشاكلو كتيرة .. وانا في البيت براي..
يعني انا الراجل الوحيد.. وامي ةحيدة وتعبانة واختي عيانة .. وماعندي طريقة ابعد من البيت ..
قال ليهو يازول اعتبرها سفرية بتاعة شهر.. وتعال ..
على الاقل تشوف البلد .. وبعدين ماتشيل هم المشاكل.. انت زي ولدي .. انا عندي اولادي اتنين شغالين معاي هناك .أبقى انت التالت وعلى مسؤليتي لمن ترجع ..
وبسهل ليك المهمة هناك.. انا عندي كم بير.. وفتوحات كتيرة.. يعني ماح تجي ساكت.. ده وعد مني ليك ..
انا ياجدو مشيت مناطق الدهب عامل بس.. هسي ربنا فتحها علي .. اشتريت بوكلنين .. وعندي تلاتة أبيار.. جارات والعروق فيهن تجيب الخلعة .. انا مرات مابرضى في الاسبوع بي 3 كيلو دهب .. يعني بس لو ربنا فتحها عليك.. انت بتبقى غني في اقل مما تتصور .. المهم اغراهو اغراء شديد خلاص ..
جدو يازول سرح ورخى اضنيهو.. وبدأ يغير من موقفو الاول ..
وقال ليهو والله ياعم صديق.. انا ماعندي مشكلة في المشي .. لكن المشكلة البيت.. هنا مابكون في زول في راسهم ناس امي ..
قال ليهو يازول والله امك انا بعرفها.. والله تدير الحكومة .. مراة فيها عقلية وشجاعة.. في رجال مافي ..
كدي انت شاورها وشوفها بتقول ليك شنو؟ بس عندي طلب واحد .. ماتقول ليها انا ماشي مع صديق السيد ..
قال ليهو ليه يعني؟ السبب شنو؟ البمنع شنو اني اقول ليها؟؟ .. قال ليهو انت عارف امك عندها عزة نفس وكرامة شديدة؟؟
ماخداها من ابوها الله يرحمو .. يعني طوالي بتخت في راسها اني انا جيت اعطف عليكم واساعدكم .. وبتمنعك .. خصوصا" انا ماحصل جيت في حياة ابوك ..
قال ليهو جدا مابقول ليها ..
وفعلا جدو مشى كلم امو؟؟وجاب ليها الكلام بي طريقة ظريفة ..
قال ليها يا امي والله.. شكلنا ربنا داير يفتح علينا..واهو جاتنا الفرصة .. قالت ليهو نحمدالله يا يمة .. كدي احكي لي..
قول لي في شنو؟
قال ليها في واحد من الناس البعرفهم.. وبثق فيهم شديد .. قال لي تمشي معاي مناطق الدهب في الشمالية .. وعلى مسؤليتو ..
و قال لي والله هناك الناس بتكسب شي خيالي .. انا بمشي اجرب حظي احسن لي من القعاد ساكت .. لو ربنا رزقني الحمد لله.. ولو ربنا مارزقني ماخسران حاجة بجي راجع .. بس هسي انا هامي عليكم انتو .. لانكم مابتبقو بلاي ..
قالت ليهو لكن انت عارف انو مناطق الدهب فيها الجوع والعطش والضهاب؟ ..
قال ليها عارف وسمعت كتير والزول ده قال لي انا مجرب وبمشي معاهو وارجع ممعاهو ..
قالت ليهو يازول اقول ليك حاجة؟؟ مادام الموضوع ده رغبتك.. وانت شايف نفسك قدرو .. ماتشيل همنا نحن.. ربنا كريم علينا .. ومحاسن بتساعدني.. لو في حاجة برة البيت .. بتمشي تجيبها لي ..
قال ليها يعني يا امي انتي موافقة بالموضوع؟ .. قالت ليهو مافي مشكلة .. امشي جرب حظك .. انا ايوة صح بخاف عليك اكتر من روحي ..
لكن في النهاية مافي شي بحصل ليك الا باذن الله .. وكان جاييك قدر بجيك وانت فوق سريرك .. كل شي بيد الله.. وربنا بعينك وبحفظك باذن الله ..
امشي طوالي .. عشان ماتقول جاتني فرصة.. وامي وقفت لي عارض ..
قال ليها ربي يسلمك يا امي .. والله انتي في وادي والعارض في وادي ..
العارض كان شافك بقوم جاري.. انتي السعادة انتي البخت .. ووو بقى يكسر ليها في تلج شديد ..
لانو بصراحة .. خت كل ظنونو وامالو في السفرية دي.. وانها ح تريحو للاخر ..
وكان متفائل .. وكان خايف انو امو تدق ليهو جرس في الحتة ..
وده الشي الطبيعي للمراة الظروفها زي ستو .. وولدها وحيد .. على كل حال .. جدو كان فرحان فرح شديد.. بالمشية بتاعة الدهب دي.. طبعا" هو ما مدرك حجم المسألة شنو؟ يعني الزول يمشي مناطق الدهب.
والمعناه والتعب والارهاق .. وطبيعة المنطقة ووو .. والجوع والعطش وغلاة الحاجات هناك ..
المهم بالليل كدا اتصل على صديق السيد .. وقال ليهو انا جاهز ياعم صديق .. وامي وافقت .. قال ليهو تمام بس شيلك معاك ملابس برد .. وبطانية .. وجهز هدومك .. انا عندي عربية .. مسيحة مكنة في المنطقة .. باكر بتطلع ,, وان شاء الله كلها خمس ساعات من الخرطوم ونحن نكون في وجهتنا ..
قال ليهو خلاص نتلاقى بكرة يعني ولا بعد بكرة؟؟ قال ليهو للضمان بعد بكرة نتلاقى في الشهداء ام درمان .. والتلفون بيناتنا .. اتفقنا؟ ... اتفقنا.. سلام عليكم عليكم السلام ..
وبدا جدو في التجهيزات .. جدو اللهو يوسف الخير يوسف .. عمرو عشرين سنة و 3 شهور .. يعني صغير نسبيا على هذه المهمة .. لكن هو وامو ختو ثقتهم في ربنا .. وجدو كان مطمئن .. لي الزول الاسمو
صديق السيد ..
اصحاب جدو الشغلوهو في الصالون جو في الصالون يسألو من جدو
قسم قال ليهم والله الزول كان شغال معاي في امن وامان .. جاء واحد من ناس الدهب ديل .. واتلاقى معاهو هنا .. زول عمك كبير كدا اسمو صديق السيد .. ومليان قروش .. دفع لي وقال لي دايرك تطرد يوسف من شغل الصالون .. عشان داير اسوقو معاي الدهب ..
قالو ليهو معقول ؟؟ معناها الزول ده عندو نيه ماكويسة لي يوسف
نحن لازم نتصل ونكلم امو بالكلام ده ..
الى اللقاء ..
الفصل العاشر
طبعا" اول حاجة عملوها الاولاد ديل.. اتصلو في تلفون جدو.. وتلفون جدو كالعادة مغلق.. واحد قال لي اخوهو..
انت عندك تلفون ستو ام جدو؟.. قال ليهو والله مامعاي كان زمان لمن كنا متواصلين جدو من زمان قطعها معانا .. ما جانا الا لمن داير الشغل .. قال ليهو يازول انا مصر.. لازم نصل البيت .. ونكلم امو بالمصيبة دي .. الناس ديل ماجايبين ليها خبر .. لانو كونو زول يدفع قروش .. عشان يفصل زول من شغلو.. عشان يسوفو معاهو.. معناها الحكاية فيها انّ .. قال ليهو.. ونحن مالنا ومال الموضوع؟ .. قال ليهو ياخي يوم من الايام الزول ده .. كان اخونا وصديقنا.. انت لو عايز تتخاذل انا بمشي براي ..
المهم وافق يمشي معاهو.. ومشو الاتنين لي بيت ناس جدو.. المهم في الشارع بتكلمو الولدين مع بعض ..
قال ليهو لو جدو سافر مع الزول ده ..
نحن مانتكلم.. لانو المراة دي بتقلق ساي .. لكن لو موجود لسه نحن حنكلمها ..
وصلو دقو الباب .. طلعت ليهم محاسن .. قالو ليها نحن عايزين خالتو ستو؟ .. قالت ليهو ما بتقابل رجال .. اقول ليها منو؟ وعايز شنو؟
قال ليها انا محمد شريف وده اخوي .. نحن اصحاب جدو .. عندنا معاها موضوع .. طيب جيبي لينا تلفونها .. لانو في موضوع بخص جدو .. عايزين نقولو ليها .. قالت ليهم جدو؟؟ مالو نعل ماحصل ليهو حاجة؟ ..
قال ليهو يعني هو سافر؟ قالت ليهم ايوة سافر .. من امبارح الصباح..
قال ليها خلاص خليها .. قالت ليهو دقيقة بس .. اديني تلفونك .. قبل ماتمشي ..
كتب ليها تلفونو وفات. محاسن لمن دخلت جوة.. لي ستو .. حكت ليها.. ستو طبعا" قللقت شديد .. وافتكرت انو جدو حصل ليهو حادث .. وخلاص قلبها قعد يضرب زي الهبابة ..
شالت منها الرقم .. واتصلت فورا على الولد .. قالت ليهو انت محمد شريف؟؟ صاحب جدو صاح؟
قال ليها ايوة ياخالة.. قالت ليهو احكي لي.. مالكم في شنو؟ جدو حصل ليهو شنو؟ انا والله قلبي اتقلع من مكانو..
طبعا" هنا محمد شريف قال لازم يقول ليها.. بعد كدا خلاص الموضوع باظ .. باظ..
قال ليها والله طبعا.. نحن الكنا شفنا ليهو الشغل بتاع الصالون .. بس جينا سألنا بتاع الصالون امبارح.. قال لينا في راجل جا هنا .. وطلب مني افصلو من الشغل.. وقال عايز يسوقو معاهو لي مناطق الدهب .. وماعايز زول يعرف الحكاية دي ..
ونحن صراحة الحكاية دي خوفتنا على جدو ..
قالت ليهو سجمي.. ده منو كمان؟ وعايز من ولدي شنو؟ .. وليه عمل كدا؟ .. شكلو كيف الزول ده؟
قال ليها قال اسمو صديق سيد .. قالت ليهو قول الصديق السيد؟ قال ليهو بس ياهو تقريبا .. قالو بعرفكم .. قالت ليهو معقول؟ الصديق هدفو شنو؟ يطلع ولدي من شغلو؟ ويسوقو معاهو؟ ..
خلاص يامحمد انت ماقصرت.. ربنا يستر عليك.. الصديق ده معرفة ومن بلدنا ان شاء الله مافي مشكلة ..
لكن ستو بدت تتسأءل وتفكر وتفكر .. ستين فكرة جن في راسها .. وبدت تحلل براها .. ياربي كلو هين .. جدو ليه ماكلمني بي انو ده الصديق؟
احتمال الصديق لقى شغل الصالون مانافع مع جدو.. وداير يسوقو معاهو عشان يستفيد .. وكان خايف انو جدو يرفض مادام شغال .. وقال احسن يخليهو محتار وراسو مقطوع.. عشان مايكون عندو حل غير يسافر معاهو ..
مامشكلة .. انا ولدي ودعتو لي الله .. وهو راجل مافي عليهو خوف.. وربنا حافظ .. اصلا الصديق زول نيتو طيبة.. وقلبو رحيم.. مستحيل انو يفرط في ولدي او يأذيه .. انا واثقة .. غايتو طمنت نفسها شديد بالافكار الايجابية ..
وفي النهاية هدأت وفوضت الامور لله .. حتى محاسن بقت تطمن فيها .. وقالت ليها غايتو انتي ياستو.. اصلك ماتشيلي هم.. الحبة دي مابتجيك .. انتي زولة ضميرك صافي ونيتك بيضاء وبتساعدي الناس .. ربنا بساعدك .. وبحفظ ليك ولدك لامن يرجع بالسلامة اطمني ..
قالت ليها الله يبارك فيك يامحاسن.. الحمد لله وااثقة من ربنا ..
والراجل ده انا بعرفو .. ان شاء الله مايجي منو الا الخير ..
قالت ليها بتعرفيهو من وين؟ .؟ احكي لي متشوقة اسمع منك .. قالت ليها بعدين لمن تنوم ملكة والليل يهدا.. بحكي ليك حكايات وحكايات ؟؟
طبعا زي ما شايفين .في حاجة ملاحظة شديد .. علاقة ستو مع محاسن كل يوم ماشة تقوى .. وبقت تبوح ليها باسرارها ..
وهسي شكلها دايرة تفت ليها الصديق ود السيد ..
اها بالليل كدي .. والواطة هادية.. والملكة ماخدة راحتها في النوم ..
محاسن قالت ليها اها يا ستو.. مادايرة تحكي لي بالراجل الساق جدو ده منو وفهمو شنو؟
قالت ليها بحكي ليك هسي طوالي .. تعالي معاي بي جاي ساقتها مشو الاوضة التانية .. قالت ليها ..
الكلام البقولو ليك ده.. ليهو كم وعشرين سنة .. ماحكيتو لي زول ولا مريتو بلساني.
زمان وانا صغير فتية يمكن عمري 16 سنة .. عندنا زميلتنا بتقرا معانا في المدرسة اسمها حنان عرسوها .. وانا البت كانت صاحبتي شديد.. قلت لي امي انا لازم اقعد مع حنان يومين .. امي قالت لي البقعد معاك منو يومين عند ناس العرس .. قلت ليها ارح انتي وصليني ناس حنان وتعالي .. ناس حنان كانو الحلة البغادي لينا يعني يمكن نص ساعة بالكرعين ..
يعني هي الحلة الجم حلتنا طوالي .. بس نحن في اول حلتنا.. وهم في اخر حلتهم ..
اها غايتو امي لمن كلمت ابوي.. ابوي في الاول .ماكان بكسر لي كلمة.. وبريدني ريدة شديدة .. قال ليها خليها التمشي.. لكن ماتجي راجعة تخليها بوراك .. اقعدي معاها لامن العرس ينتهي ..
وفعلا امي مشت معاي.. وقعدت معانا اليومين حقات العرس ..
في وكتي انا القاعدة في العرس ده.. في ولد كان طوالي عينو علي..
وانا قمت سألت حنان .. قلت ليها ده منو؟؟
قالت لي ده صديق السيد ود خالتي
قلت ليها الزول ده .. من انا جيت هنا .. مانزل عينو مني .. بس يمشي يعاين لي.. ويجي يعاين لي .. وهسي جابلو بسيم .. حنان قالت لي بختك .. يكون معجب بيك .. ده الصديق يابت.. عاجب البنوت كلهن .. حتى انا والله يا ستو .. كنت متمنية يتقدم لي الصديق لكن الله ماجاعل لي حظ ..
الزول ده ياستو كان دارك انتي المحظوظة .. زول صلاي وصوام لا سكر لا خمالة .. وبار بوالديهو .. انتي رايك في شكلو شنو؟ قلت ليها والله ياحنان شكلو مافيهو كلام .. لكن دي حاجة مافي يدي انا.. انتي عارفة ناس ابوي .. ماعندهم حكاية البت تقول انا دايرة فلان دي بقطعو رقبتها ..
قالت ليها بس انتي لو نفع معاك قولي لي .. قلت ليها والله ياحنان النصيحة لله عجبني .. هيبة وسماحة .. بس معاينتو دي مضايقاني ..
حنان قالت لي .. والله انا ذاتي مستغربة.. الولد ده اصلو مابعاين للبنات ..
اها حنان قالت لي امشي نادي لي خالتي سعدية .. سعدية دي امو ..
قلت ليها عايزة بيها شنو يا حنان ؟؟ قالت لي انتي مالك.. دي خالتي وصحبتي ..
مشيت كلمت سعدية .. وجات للعروس حنان في اوضتها
قالت ليها ولدك قاعد يعاين لي صحبتي .. قولي ليهو لو عجبتك .. تعال لينا في بيت ناس الهادي .. بعد الضهر ..
اها يوم العرس .. نحن مشينا فطرنا عندناس الهادي.. جيران ناس حنان.. انا وهي ومعانا بتين صاحباتنا .. قام الولد جانا هناك ..
اول من دق الباب .انا ومعاي بت طلعنا للاوضة التانية ..
حنان قالت ليهو انت بتعرف البت دي؟ .. قال ليها مابعرفها والله لكن من شفتها بقيت ماطبيعي .. انا البت دي عايزها كلميها لي ..
قالت ليهو هي هسي قاعدة معانا هنا .. اناديها ليك تتكلم معاها؟ .. قال ليها ناديها .. انا كنت في الاوضة التانية .. نادوني جيت قعد يتكلم معاي ..
قال لي انا خلاص انا لقيت عروسي .. انا دايرك انتي رايك شنو؟
قلت ليهو انا الكلام ده مو عندي .. قال لي بس انتي قولي نعم ..
الباقي بتمو براي .. قلت ليهو لو امي موافقة.. انا موافقة هه.. قعد يضحك وفهم انو انا موافقة بيهو .. والحقيقة انا من وكتو الكان بعاين لي .. انا اعجبت بيهو شديد.. اها شفتي .. بعد شوية امي جات سألتني.. الكلام ده لسع عندنا العرس ..
امي قالت لي انتي يا ستو شوفتي والولد الاسمو الصديق ده؟ قلت ليها ايوة شوفتو .. قالت لي .. الولد ده امو قالت .. دايرنك.. انتي رايك شنوياستو؟
قلت ليها لو انتي موافقة.. انا موافقة .. قالت لي القفة التقع ليك فوق راسك ده .. عويناتك ديل بقولن دايراهو وميتة فيهو ..
انا دنقرت وقعدت اتخجل من امي .. امي مشت لي امو .. قالت ليها انا وبتي موافقين.. باقي الكلام العند ابوها واعمامها .. اها وكت وصلنا البيت .. انا بقيت سارحة وعيوني تايهة ..
ووقعت في الحب .. وكان الصديق بلاقيني فوق درب المدرسة .. وارتبطت بيهو ارتباط شديد .. كان زول طيب طيبة .. اصلو ما بتتخيليها ..
اها يوم امي اتكلمت مع ابوي .. قالت ليهو ناس اولاد السيد ود فلان ديل.. شافو ستو في العرس.. وقالو دايرنها لي ولدهم الصديق .. قال ليها انتي مشيتي تشاركي في العرس .. ولا مشيتي تعرضي بتك في السوق؟
انا ماعندي بت بعرسها لي ناس السيد .. لاهم اهلي ولامن قبيلتي ..
امي قالت ليهو .. سجم خشمي يايمة.. كمان ناس السيد عندك فيهن كلام؟؟
مالن يايابا.. اضنيهم مقددات .. ولا دلالين عده؟ (طبعا"ودي كلها كلمات تدل على رموز عنصرية مقيتة) ..
قال ليها انا بتي دايرها لي واحد من ولاد يوسف .. يوسف ده صاحبو وحبيب عمرو ابو الخير ده .. لدرجة انو ابوي لو سافر.. يوسف بحرسنا.. وبصرف علينا .. ويوسف لو سافر ابوي بحرس اولادو وبصرف عليهم .. يوسف ببقى لي ابوي لكن بقيان بعيد ..
المهم انا لمن امي كلمتني.. قالت لي الكلام ده زعلت زعل شديد .. لاني كنت دايرة الصديق .. اولاد يوسف ديل اصلو ماني دايراهم .. المهم يوم قام لاقاني الخير ده.. والخير كان اطيب واحد في ولاد يوسف ديل .. وطوالي بهظر معانا في الشارع ..
قال لي اسمعي يا ستو.. انا جاي اخطبك من ابوك .. قلت ليهو والله مادايراك اوعك تجي ..
قال لي بس انا دايرك.. ومابعرس غيرك والله .. وانا قايلاهو بهظر .. طوالي امو جات لامي.. قالت ليها نحن دايرين ستو للخير.. شاوريها لينا .. وامي بدل ماتقول لي انا .. مشت قالت لابوي ..
انا طوالي رسلت واحدة صحبتي مرسال سري.. لي الصديق.. تقول للصديق اهلك يجو يطلبو طوالي .. لانو ناس الخير ديل عندهم نية يجو يطلبوني .. طوالي الصديق تاني يوم جاب ابوهو واخوانو واعمامو وجونا في البيت .. يطلبوني .. ابوي قال ليهم والله البت فيها كلمة.. (يعني زي مخطوبة كدا) ..
وطبعا لافي كلمة ولاشي.. كلام نسوان.. لكن ابوي مافي زول طلب منو.. الا كلام المراة مع امي ..
وناس حلتنا سمعو بالكلام ده .. انو ستو جوها ناس السيد .. وطلبوها للصديق .. وابوها قال فيها كلمة .. قام يوسف ابو الخير سأل ابوي ..
قال ليهو الكلمة الفي ستو من منو يا العمدة؟؟ .. قال ليهو والله مافي كلمة ولاشي .. بس انا بتي ماداير اعرسها لي ناس السيد ..
قال ليهو اها نحن ياخوي طالبنها للخير .. ابوي طوالي قال ليهو مبروك .. اناجيت قلت لابوي انا ماموافقة بي الخير.. ابوي عاين لي كدا بي طرف عينو .. وقال لي هسع في زول طلب رايك؟ .. امشي من قدامي ..
وقعدت ابكي.. امي قالت لي يابتي ..(الصقر ان وقع كترة البتابت عيب) ..
امكن الخير فيهو ليك الخير .. الكلمة دي من امي صبرتني شوية ..
المهم في النهاية .. رضيت ووافقت .. عشان ابوي وامي واخواني وكلمة القبيلة .. والحمد لله لقيت الخير فعلا خير .. وربنا قسم لي معاهو السعادة والراحة .. والله ماشفت منو شين .. ولاحصل يوم فكرت في غيرو .. وبعد ماجبت منو الجنى .. بقى الخير كل حياتي وريدة عمري .اها ده الصديق وقصتو معاي يا محاسن رايك شنو؟
قالت ليها والله يا ستو .. على حسب الوصف الوصفتيهو للراجل ده ..
اطمني ساي على ولدك .. الزول ده في راي.. داير يقدم ليكم جميل ..
واحتمال يكون داير يعيد ريدو القديم .. والله اعلم ..
الى اللقاء ..
الفصل الحادي عشر
ستو ياجماعة بالها بقى مشغول من جيهة.. ومطمئنة من جيهة اخرى.. وعندها شعور كدا ما مفهوم ..
اما محاسن مرتاحة شديد في بيت ستو .. وستو مخلياها في البيت بي راحتها .. حتى الجوطة بتاعة الاطفال.. ستو ما بتتكلم فيهم .. ولا بتشاكلهم.. بس تعاين ليهم وتتبسم .. ولمن تكون ستو نايمة .. والشفع يكوركو.. وستو تصحى من النوم .. بي سبب الازعاج .. محاسن بتتضايق من الاولاد شديد .. ومرات بتضربهم
وستو بتشاكلها ..
تقول ليها تاني لو ضربتي الاولاد ديل.. انا بزعل منك .. انا حاسة بيهم زي اولادي.. خليهم يجوطو .. البيت بيتهم .. خليهم يحسو بالراحة .. وما تحسسيهم بالحرمان .. خليهم يحسو البيت بيتهم .. انا ما مزعجني بي حاجة ..
ومحاسن تعاين لي ستو كدا ترمي ليها دمعة ..
محاسن بقت كل الوكت مهتمة بي ملكة .. ومناها انو ملكة تمشي زي الناس وترجع لي دراستها .. لانها طولت في الرقدة دي ..
اما الكسرة شغالة والعواسة شغالة .. وستو اصلا ما بتخلي محاسن تعوس ليها .. الا لمن تكون عيانة.. ولاعندها حاجة .. ولا بتطلب منها تشتغل ليها.. الا محاسن تقوم براها تشتغل الحاجة العايزة تشتغلها ..
اها يوم من ذات الايام.. محاسن مشت الزلط قدام.. تجيب ليها حاجات للمطبخ .. لاقاها ولد سيد البيت.. الكانت مأجراهو .. اسمو نصر.. وابوهو موكلو على الايجارات .. اها لاقاها.. قال ليها انتي يامحاسن مشيتي وين؟.. قالت ليهو والله قعدت مع ناس ستو.. مرت الخير الكلها الخير ..
وقعدوني معاهم في بيتهم.. لاقرش لاتعريفة .. وانا واولادي ناكل ونشرب .. والله ربنا يبارك فيهم ..
قال ليها وراجلك الخنيتة طار وين؟.. قالت ليهو والله قال مسافر.. لكن ماوراني محلو .. قال ليها انا عندي باقي قروش عندكم.. وانتي مرقتي قبل ما تديني قروشي .. انتي موش شهرين مادفعتو؟
قالت ليهوبس اخر مرة.. انت قلت لي امرقي لي من البيت.. انا ماداير منك لاقرش لاتعريفة ..
قال ليها كذابة.. ماقلت ليك.. قالت ليهو والله والله.. اعدم شبابي ووليداتي.. انت قلت لي كدا ..
قال ليها يازولة افرضي قلت ليك.. هسي انا داير حقي .. قالت ليهو انت كان قلت.. كان ما قلت.. انا ماعندي والله.. لاقرش لاتعريفة. قال ليها والله انا بجهجهك يامحاسن .. احسن ليك تديني قروشي ..
قالت ليهو خلاص اديني رقم ابوك.. اكلمو بي ظروفي.. ولو ما عفا لي بدفع ليك .. قال ليها لالا ما بديك ليهو .. قروش الايجار من نصيبي انا .. وابوي متنازل لي منها ..
موش ابوي قال ليك انا موكل ولدي نصر؟.. قالت ليهو ايوة قال لي .. قاليها طيب تتصلي عليهو تاني ليه؟
اديني قروشي يامحاسن.. قبل ما اعمل ليك فضايح ..
قالت ليهو تعمل لي فضايح تسوي شنو يعني ؟؟ .. قال ليها والله امشي لي ستو.. واقول ليها انتي بتجيني وتشيلي مني قروش .. وعندك معاي قصص .. واقول ليها طلعي المراة من بيتك .. بتعمل ليك اشانة سمعة واطلق خبرك في الحلة ..
قالت ليهو عليك الله يانصر.. ماتبقى زول مابتخاف من الله..
انا والله لو اديتني فرصة .. بديك قروشك.. بس تطلع ستو من الحبس.. وانا امشي اشوف لي شغل.. ان شاء الله اشتغل في بيوت الناس بسدد ليك ..
المراة طبعا خافت شديد .. ونصر شاف الخوف فوق عيونها .. قال ليها اقول ليك حاجة ظريفة طيب؟
انا القروش بخليها ليك.. لكن بعدين بجي غاشيك.. تمشي تنضفي لي البيت .. بس ماتجيبي معاك اولادك .. طبعا" محاسن طوالي فهمت قصدو .. قالت ليهو اجي يانصر؟
انت مابتعرف محاسن بت ضيف الله ولاشنو؟.. هووووي اعمل حسابك.. والله انا احرقك حي .. وحست بالحقارة من الود الحقير ده .. هو اظنو اصغر منها بي قريب عشرة سنة .. قال ليها ولاتزعلي.. ولا شي.. وانا ما جابرك ولا مصر عليك شديد يعني .. هو في النهاية خيار .. لو قبلتي خلاص.. لو ماقبلتي جيبي لي قروشي لو ماجبتيهن ماتلوميني .. ومشى طوالي.. خلاها ليك فوق جمر .. محاسن المسكينة مشت البيت بقت خايفة.. انو الزول ده يجي يبوظ سمعتها لي ستو ويكذب فيها ده زول مابخاف الله .. وقالو (المابخاف الله خاف منو)..
في الاول قالت انا امشي اسبقو.. واكلم ستو بالموضوع.. قبل ما يسبقني.
وتاني خافت .. وبقت قاعدة في البيت متوترة .. وطبعا" ستو مشغولة ما جايبة ليها خبر.. لكن ملكة لاحظت ليها .. قالت ليها انتي مالك يامحاسن؟؟ شايفاك ماطبيعية ؟؟
قالت ليها لالا مافي حاجة .. وعاينت كدا بالباب.. لقت ستو مشغولة وبعيدة..
قالت لي ملكة والله يا ملكة.. انا في مشكلة .. ولد سيد البيت داير مني حق شهرين .. وفي الاول خلاهن لي .. هسي جا قال لي يا بتجيبيهن لي.. يا بتكلم في سمعتك .. او كداكدا .. المهم حكت ليها ..
ملكة قالت ليها.. بالله شوفي الكلب !!!.. اريتني كان بقدر اقوم.. والله كنت مشيت اديتو كف.. فوق وشو القبيح ده ..
انتي بس كلمي امي .. قالت ليها انا خايفة امك تقوم تلتزم ليهو بالقروش.. وهي ماعندها.. يادوب قروش الكسرة مكفيانة معيشتنا .. انا والادي ضيقنا عليكم عيشتكم ..
ملكة قالت ليها يخسي عليك يامحاسن .. هسي ده كلام تقوليهو؟؟ .. اول انتي وادلادك منقصين شنو؟.. ربنا يحفظم ليك .. اسمعي كلامي انا بكلم امي براي بالموضوع ده .. انتي خليك بعيد .. قالت ليها والله انا بخاف من المشاكل يا ملكة ..
ملكة طوالي قالت ليها امشي نادي لي امي.. وماتجي معاها انتي .. محاسن مشت قالت ليها.. ملكة بتناديك ياستو؟
قالت ليها هسي انا مافاضية ليها .. اخلص وامشي ليها .. ملكة كوركت لي امها ياااامي .. عليك الله تعالي بي سرعة .. ستو قامت من الشغل ومشت ليها تنقنق .. غايتو الزول معاكم مايعرف يشتغل مالك ياملكة؟
قالت ليها الكلام مهم ومستعجل ياست الحبايب .. ولو ماكدا مابنزعجك يا ستو الغالية ..
اقعدي شوية بس .. عارفة هسي لمن محاسن طلعت تجيب الحاجات ديل.. لاقاها نصر ولد سيد البيت الكانت مأجراهو ... وحصل حصل حصل ..
ستو قالت شوف بالله شوفي الكلب ؟؟ عليك الله جد يا ملكة ؟؟ قالت ليها يهديك محاسن امشي اسأليها .. ستو مشت لي محاسن قالت ليها انتي يامحاسن.. بتخافي من كلام الولد الهايف ده؟ خليهو يتكلم البصدقو منو؟؟ نحن عارفنك انتي شنو؟
قالت ليها .. وانا واثقة من نفسي ياستو .. لكن (العيار المايصيب يدوش) ..
ماعايزة الناس ديل يجيبو سيرتي .. قالت ليها طيب اصبري لي .. نلكم ليهو معتصم يوضبو ..
بتعرفي ناس التومة؟.. ام الاولاد ديل.. ناس حمودي صاحب جدو .. واخوه الاكبر منو اسمو معتصم .. والا .. عايني .. لالالا دقيقة.. اقول ليك حاجة اصبري اصبري.. انا تلفون معتصم عندي .. من زمن الحادث ..
قعدت تقلب في تلفونها.. واتصلت عليهو.. ومشت بعيد.. اتلكمت معاهو قريب العشرة دقايق.. تحكي ليهو في الحصل بالتفصيل ..
قال ليها ماتشيلي هم يا ام يوسف .. والله الموضوع ده بنهيهو ليكم الليلة ..
معتصم الكارب ود الاصول .. طوالي من حتتو ديك وساق معاهو اتنين من الزملاء.. وركبو عربيتهم ومشو .. المكان البتواجد فيهو نصر .. لقوهو قاعد مع ست الشاي معاهو اصحابو .. نادوهو براحة مسكوهو.. ركبو في العربية .. وودورو .. وقالو ليهو معاك ناس الجهاز.. اي فرفرة ماتلوم الا نفسك .. ومشو بيهو حتة هو ذاتو .. ماعارف ودوهو وين ..
وبقو يتونسو مع بعض .. واحد قال للتاني نستعمل المقص؟؟؟ قال ليهو لالا الكماشة قاعدة .. التالت قال ليهم مافي داعي للدم ياجماعة .. كهربا.. كهربا بس ..
ونصر منطط عيونو.. يعاين ليهم وعارفهم بعملوها .. لكن هم كانو بهددو ساي ..
هنا معتصم اتكلم ظهر ليهوو .. قال ليهم ياخي الزول ده جارنا.. مافي داعي للبتقولو فيهو ده .. اسمع يانصر ..
كيفك وكيف حالك ياخي؟ ياخي جزاك الله خير.. قالو اتنازلت من ايجار شهرين للمراة المسكينة الاسمها محاسن ..
قال ليهو اي والله .. المراة مسكينة .. وانا قلت مافي داعي الزول يطالبها وهي ماعندها .. قال ليهو طيب عليك الله.. لو سمحت تاني لو لاقيتا في الشارع.. ماتتعرض ليها.. ولا بي كلمة .. اتفقنا؟؟ ..
قال ليهو والله العظيم تاني.. لو لاقيتا ماشة بي شارع.. امشي بالشارع التاني ..
معتصم قال ليهم ياجماعة.. الزول ده خلوهو اليمشي.. ده زول من جيرانا.. وابوهو راجل عزيز علينا .. قالو ليهو امشي اركب في العربية.. الله مرقك ..
ولاقال ليهم انتو جبتوني لشنو.. شكلو فهم الحاصل ..
ولاصدق انو مرق منهم.. ركبو في العربية.. ونزلوهو في الكبري ورجعو..
ومعتصم اتصل على ستو.. قال ليها كلمي اختك.. قولي ليها تاني الزول ده ما حيلاقيك في شارع واحد.. خلاص اديناهو الدرس الاول ..
قالت ليهو انت تسلم يامعتصم.. وتسلم البطن الجابتك .ناس الامن يا زيك كدا .. يا مافي .. ناس الامن موش زول منفوخ في الفاضي ويطلع بطاقتو لليسوى والمايسوى .. عشان يخوف الجهلا..
ناس الامن هو الناس البجيبو الامن .. زيك كدي وزي اخوانك المعاك .. قال ليها ولو يا ام يوسف.. نحن في الخدمة في اي لحظة ..
كيف الشغل ماشي معاك؟ طبعا نحن بيتنا كلو بياكل كسرتك يوميا .. ماشاء الله شغلك نضيف .. قالت ليهو عليك الله ..؟ والله ربنا يديكم العافية.. وبالهنا ان شاء الله ليك ولي ناس بيتك ..
اها طبعا طبعا" ستو بشرت الملكة.. وبشرت محاسن.. انو الموضوع ده تاني انتهى.. ونصر اصبح في خبر كان ..
يازوول محاسن دي والله اتكيفت كيف .. قالت ليها انا ياستو.. لازم اكون يوم من الايام.. عملت لي حاجة كويسة.. وانا ماخاتة بالي.. عشان كدا ربنا رحمني قدر الرحمة دي .. انا ياستو ربنا ختاكم لي في طريقي .. ربنا ياستو يرفع مقامك.. ويوفق اولادك .. قالت ليها امين بي حياتك وانتي طيبة يامحاسن ..
ملكة قالت ليها ياامي غايتو معتصم ده.. نحن ماعارفين نعمل ليهو شنو؟ الزول ده وقف معانا كتير .. من الحكيتيهو لي داك.. لغاية هسي الزول ده.. ماشاء الله.. بالجد زول بقيف مع الضعفاء ..
قالت ليها خلاص ياملكة نعرسو ليك؟؟ شايفاك ماسكة سيرتو نص ساعة .. قالت ليها .. وانا اطول يا امي؟؟ .. منو البقبل ليهو واحدة ماشة بي عصاية ..
وكان لي معتصم.. والله انا من زمان شايفاهو زول شهم وكريم ومؤدب اكتر من حمودي .. لكن انا مع شنو؟ والدايرني منو يا امي؟؟.. وسرحت بعيد .. محاسن تعاين ليها ساكت متأثرة ..
هنا محاسن قالت ليها. هوي يا الملكة.. والله انتي تجيبي معتصم وستين معتصم.. وهسي انت بتمشي.. وبتشوفي الجماعة بتكسرو فيك كيف .. انتي ماشاء الله .. كل يوم ماشة في تحسن ..
محاسن ..
بعدين المساء قالت لي ستو انا ماشة اجيب لي لبن.. لي الوليدات ديل
..قالت ليها هاك جيبي لبن كتير.. هم يشربو.. ونحن نتعشى بي عيش بي لبن .. شالت منها القروش.. وطلعت مشت طوالي لي ناس معتصم في البيت.. سألت من معتصم ..
قالو ليها طلع هسي بجي .. قالت ليهم برجع ليهو بعد ربع ساعة .. مشت اشترت اللبن.. وجات غاشية معتصم .. لاقتو في الشارع قالت ليهو .. اولا انا بشكرك لي وقفتك معاي .. وانك حميتني من من الولد ده .. والله ان شاء الله ما يسلم لك عدو .. وانا ماعارفة اشكرك كيف؟ لكن هسي عندي معاك موضوع تاني .. ودايرة تلفونك لاني مابقدر اتكلم معاك كدي في الشارع ..
قال ليها ان شاء الله خير .. قالت ليهو خير والكلام فيهو السر والجهر .. قال ليها سرك في بير.. اتفضلي ملاها تلفونو .. كتبتو وقالت ليهو انا بضرب ليك بالليل متاخر ومشت ..
الفصل الثاني عشر
اها يازول محاسن جات وجابت اللبن .. واتعشو وقعدو اتونسو وبضحكو في كل سعادة وسرور .. فجأة كدا ستو قطعت الونسة وسرحت .. وقالت ياربي جدو يكون حالو كيف في البرد النزل من اول الليل ده؟؟ .. ياربي بكون اكل شنو؟
ياربي تحفظو وتغطيهو ..
محاسن قالت ليها ياختي والله جدو فااالح.. واصلو مابتوصى .. اسأليني منو انا.. مفتح ماشا الله عليهو .. قالت ليها هسي دي كم يوم يامحاسن ولا اتصل علينا.. يعني شبكة مالاقيها ولاشنو..؟
قالت ليها يتلقي خايف تسأليهو من الزول الساقو ده ..
المهم الونسة انتهت.. وقامو على النوم.. محاسن راقدة بي قدام مع اولادها .. وستو راقدة بي ورا مع ملكة .. ومقفلين بيتهم .. بعد نص ساعة كدا .. محاسن جات لي ستو.. قالت ليها ممكن تديني تلفونك ده؟؟ عندي اتصال .. قالت ليها .. اتصال بي منو يامحاسن في الليل ده؟ قالت ليها بكلمك .. بس هسي اديني تلفونك..
ناولتها التلفون .. مشت محاسن بي غادي .. واتصلت على معتصم .. قالت ليهو يامعتصم والله انا دايرة اقدم ليك جميل.. عمرك ماتنساهو .. انا بعرف ناس ستو من بدري. وهسي لمن قعدت معاهم عرفتهم اكتر .. وانت طبعا" بتعرفهم .. وعارف بتها ملكة ..
واخلاقها وجمالها .. والبت الحمد لله البت بعد الحادث الحصل ليهم .. هسي بقت كويسة وماشة في احسن حال .. والباقي افهمو براك .. والكلام ده والله مافي زول عارفو غيرك.. بس غايتو انا اتمنيتها ليك .. وهسي انا شلت التلفون من ستو.. وهي ماعارفاني انا عايز اتصل على منو.. وبمسح مكالمتك دي من تلفونها ..
اها قلت شنو؟؟
قال ليها والله يا محاسن انتي جزاك الله خير.. على شعورك الطيب .. انا والله ملكة بعرفها وعارف اخلاقها وسماحتها .. لكن انا مرتبط والله .. ولو ماكدا والله ملكة اي راجل في الدنيا يتمناها .. ولو كنت بضمن يدوني ليها .. ما كان ارتبطت اصلا" ..
قاالت ليهو انت عارف انا اتصلت عليك بالموضوع ده ليه؟؟.. لانهم الناس ديل متكيفين منك .. وبريدوك شديد في مواقفك معاهم .. وملكة دي بتتكلم عنك لمن بتشرق .. غايتو انا قلت اقول الكلام.. امكن ربنا يجعل فيها خير..
قال ليها والله ياريت يامحاسن لكن الكلام ده جا متأخر شديد .. تسلمي انتي وشعورك ده مقدر جدا ..
المهم الاتصال انتهى.. ومحاسن اصيبت بي خيبة امل في مسعاها.. وفعلا كان معتصم في الفترة دي مرتبط بي واحدة .. من ابروف اسمها وفاء .. وعندو معاها علاقة ليها سنة ونص .. بس عندها اخوها معارض في الموضوع.. والسبب انو معتصم شغال في جهاز الامن ..
وكل مرة احوها بقول ليها.. ده من كلاب الحكومة المابخافو الله .. ناس الامن ديل ناس وسخ اسأليني منهم انا .. وهي بتقول ليهو ماتحكم على كل الناس زي بعض.. انت مابتعرف معتصم ..
واخوها ده الاخ الكبير.. وشكلو كدا مأثر على ناس البيت .. بالرغم من انهم ماشايفين على معتصم الا الخير ..
وفاء طبعا" متعلقة بي معتصم بي شدة.. وقالت ليهو لو الدنيا دي كلها خالفتني.. انا معاك انت وبس .. ومواقفها عاجباهو شديد .. معتصم تلاتين سنة تقريبا .. واكبر من من وفاء بي خمسة سنوات .. لكن بالنسبة لي ملكة.. هي اصغر منو بقريب ال 13 سنة .. عشان كدا هو ابدا مافكر فيها قبل كدا.. بي سبب فارق العمر .. العاملنو الناس حجة في كتير من الزيجات .. في امثلة كثيرة زول كبير يتزوج واحدة في عمر بتو.. والزواج يكون ناجح .. واحدة تتزوج من هو اصغر منها والزواج يكون ناجح .. وفي زوجين قريبين في العمر بس الزواج يفشل ..
القصة مافي العمر القصة في التفاهم ..
مرت الايام .. وفي يوم من الصباح.. اتصل جدو في تلفون امو وسلم عليها ..
كيف الحال يا امي.. والله مشتاقين شديد ..
قالت ليهو ياولد؟؟ ليه ماتصلت علي من يوم مشيت؟ .. ماعارف انا بقلق عليك قدر شنو؟
قال ليها والله اول حاجة انا قررت.. اني ما اتصلل عليك الا بعد اكسب قروش ..
وهسي كسبت انا حولت ليك قروش ..
قالت ليهو كدي هسي خليها القروش.. انت صحتك كيف؟ وقاعد كيف؟ وعايش كيف؟ والوضع هناك كلو .. احكي لي ..
قال ليها كويس .. انا بعدين المساء.. بمشي ابوحمد مخصوص عشان اتصل عليك.. واحكي ليك التفاصيل .. نحن هسي في منطقة شرق ابوحمد .. بي ساعتين اسمها قبقبة ..
بس انتي شيلي الصبر لغاية المساء .. قالت ليهو طيب ليه انت ما بتقول لي انك مشيت مع الصديق ود السيد؟؟ .. قال ليها وانتي عرفتي من وين؟ قالت ليهو مافي شي بندس ..
قال ليها اسمعي يا امي.. ده كلو بنتكلم فيهو بعدين .. هسي بس انا حولت ليك تلاتة مليون .. في صرافة في السوق العربي .. خلي حمودي ولا معتصم واحد فيهم يمشي يجيبها ليك ..
قال ليهو تلات مليون مرة واحدة .. قال ليها قولي الحمد لله.. مترزقين كويس والله ..
قالت ليهو خلاص .. بس المساء ماتتاخر علي .. دايرة اعرف اخبارك ..
انتهى الاتصال ..
وشوية ستو اطمأنت على جدو .. والقلق جواها بدا يتلاشى .. اتصلت علي معتصم.. وحكت ليهو .. قالت ليهو جدو مرسل لينا قروش .. وانت عارف مافي زول بطلع يجيبهن لي .. ومافي زول بضمنو غيرك يا جنا حشاي ..
قال ليها ابشري يا ام يوسف .. وصفي لي الصرافة .. وصفتها ليهو ومشى يجيبها ..
ستو مبسوطة تحكي لي محاسن .. وملكة بي كلام جدو ومرسالو .. وقالت ليهم ماشاء الله ربنا وفقو ..
محاسن قالت ليها طبعا دي بمساعدة الزول داك .. واخدت ليها بسمة .. ملكة قالت ليها الزول منو يا امي؟ .. قالت ليها صاحب ابوك اسمو صديق ..
وصرت لي محاسن عينها.. يعني يامحاسن كيف تقولي كدا قدام ملكة ..
ومحاسن طبعا ما كانت منتبهة من شدة الفرحة ..
العصرية كدا معتصم جاب القروش وجا.. دق الباب وفتحت ليهو محاسن.. واستلمت منو المبلغ .. وفات ..
وحسبوهو وستو دخلت القروش في الدولاب .. وقالت احمدك يا الله دايما" بترحم عبادك ..
المساء كدا ستو حست انها تعبانة زي حمى وماحمى كدا..وجسمها مكسر من المغرب .. وعندها الم في الضهر مبالغة .. حكت لي محاسن .. قالت ليها انا تعبانة يامحاسن .. الله يستر مايكون جناي الفي بطني ده حصل ليهو حاجة من تعب العواسة والعذاب الانا فيهو ده .. قالت ليها يا ستو قولي يالطيف ده كلام شنو؟
قالت ليهو والله حاسة اني ماكويسة كلو كلو يامحاسن ..
قالت ليها خلاص نمشي المستشفي نشوف .. قالت ليها لالا بستحمل عشان منتظرة تلفون جدو .. جدو ح يقطع مسافة بتاعة ساعتين بالعربية لي محل الشبكة .. عشان يتكلم معاي .. يلقاني بره البيت ؟؟
لالالا بصبر بصبر ..
قالت ليها لكن جدو .. ماقال ليك بتصل عليك الساعة كم؟.. النمشي حسي نفحص .. نشوف الحاصل شنو .. ونجي راجعين سريع ..
قالت ليها كدي نصبر شوية كدا .. وبقت منتظرة وهي متألمة شديد من ضهرها.. لاقادرة تقوم لاقادرة تقعد لاقادرة ترقد .. المهم زي الساعة 9 كدا .. والالم بلغ بها مبلغ لايحتمل .. قالت ليها البسي يامحاسن.. النمشي للمستوصق القريب ده .. يدوني ان شاء الله مسكن .. لاني ماقادره احتمل .. شوفي لي رقشة سريع .. محاسن لبست توبها بي سرعة .. وملكة متوترة من حالة امها .. وماقادرة تعمل ليها حاجة .. في النهاية بقت تبكي بس ..
لمن محاسن طلعت تجيب الرقشة .. جدو اتصل في تلفون امه .. امه قالت ليهو معليش ياجدو .. هسي مابقدر اتكلم معاك .. معاي ضيوف .. خليها بكرة .. قال ليها يا امي انا قطعت مسافة بالاميال عشان اتلكم معاك .. تقولي لي بكرة وضيوف؟ قالت ليهو معليش حبيبي بكرة ان شاء الله ..
وقفلت التلفون .. وهي ماسكة بطنها من تحت كدا.. بدت تحس بي مغص رهيب ..
محاسن جابت الرقشة .. ومشو المستوصف .. وقالو ليها حالة اجهاض .. لاحول ولا قوة الا بالله .. المشيمة منفصلة والجنا نازل شديد .. والدم بدا ينزل منها .. وفعلا عملو ليها عملية اجهاض مستعجلة .. ونضافة سريعة .. ومرت بي سلامة.. الحمد لله على كل حال ..
الساعة واحدة بالمساء كانت ستو واعية وطيبة ..
وطلبو منها رسوم 2 مليون ..
قالت ليها يامحاسن .. شوفي ربنا العظيم وكريم .. يعني الليلة لو حصل لي الحصل ده وجدو ماكان رسل قروش .. البحصل شنو؟

قالت ليها ياستو.. انا قلت ليك ربنا مابضيعك .. انتي مراة ماساهلة ..
قالت ليها انتي عارفة يامحاسن ؟؟
انا شفت شنو في النومة الاخدتها قبل شوية دي؟؟ .. قالت ليعا اهااا..
قالت ليعا.. شفته نفسي انا شايلة لي حاجة مصرورة في قطعة .. والحاجة دي وقعت مني في بير..
دايرة انتاولها انزلقت في البير .. وبقيت مدقرة بي حجر مثبتي .. بس فجأة جاني ولدي يوسف .. ومدا لي يدو وجراني لي برة ..
قالت ليها الحمد لله .. يعني انا متأكدة ياستو.. لو ما يوسف رسل القريشات ديل .. انتي كنت ماجيتي المستوصف .. وكان الاجهاض ضيعك .. قالت ليها الحمد لله.. يامحاسن وشكرا ليك انتي.. بقيتي لي اقرب من اختي ..
محاسن خلت ستو.. في المستوصف وساقت معاها واحدة من الممرضات.. ورجعت البيت جابت القروش الرسلهن جدو وجات.. دفعو القروش ورجعو البيت .. الكلام ده كلو حصل في يوم واحدة بس ..
والصباح الناس سمعو بانو ستو كانت بالليل في المستشفى.. وحصل ليها اجهاض .. وفي ناس طبعا" اساسا ماعارفنها حامل .. سبحان الله .. الجيران جو الصباح يتحمدو السلامة ..
الصباح جدو ضرب تلفون امو تاني .. ورفعت ليهو محاسن.. وقالت ليهو اهلا ياجدو .. طوالي ستو سمعتها .. واشرت ليها قالت بيدها كدا لالالا .. يعني ماتكلميهو ..
جدو قال ليها صوت الحريم الفي بيتنا ديل شنو؟ قالت ليهو .. عشان الملكة بقت تمشي ..
قال ليها يامحاسن.. وريني في شنو.. انا من البارح شاكي في حاجة.. امي دي كانت متلهفة لي مكالمتي .. لمن جيت ردت علي باخر نفس .. وقالت لي بكرة .. اديني امي..
قالت ليهو معاها نسوان ياجدو .. انت بس اضرب ليها المساء .. قال ليها قلت ليك اديني امي يامحاسن .. محاسن شالت التلفون ومشت لي ستو .. قالت ليها الولد ده مصر يتكلم معاك ..
امو قالت ليهو اهلا ياجدو انت كيفك.. وكيف صحتك .. خلاص مواعيدنا الليلة بالليل زي ماوعدتك ..
قال ليها يا امي صوت النسوان ده شنو؟.. قالت ليهو اجي ياجدو.. ضيوفي وجيراني كمان .. قال ليها شفتي الكلام الكضب؟ ده ماكلام محاسن .. قالت ليهو محاسن قالت ليك شنو الفالحه؟ .. خلاص بس انت اضرب لي المساء.. وبوريك في شنو.. وقفلت منو الخط ..
طبعا جدو بقى مقلق وفكر في انو يسافر طوالي يمشي الخرطوم يشوف ناس البيت الحاصل عليهم شنو؟
مشى كلم الصديق قال ليهو .. في مشكلة في البيت.. وانا متأكد منها بس امي ماعايزة تحكي لي .. وانا مضطر امشي.
الى اللقاء ..
الفصل الثالث عشر
الصديق قال ليهو ياجدو.. انت شافع ولا حاجة؟ .. انا كل مرة بعاين ليك شغال.. بشوفك انت اكبر من عمرك .. ويزيد اعجابي بيك .. هسي من اول ايام داير تعملا شفقة وخوف.. على ناس بيتك.. خلي الامور على الله واتوكل .. على الاقل اصبر لمن تشوف الحاصل شنو بالتلفون .. لو حاجة بتستدعي انك تمشي امشي ..
وعلى كل حال.. انا الاسبوع الجاي .. ماشي الخرطوم.. ولازم اغشاهم في طريقي ماتشيل هم .. جدو قال لي جدا ان شاء الله.. بصبر لغاية المساء.. اشوف الحاصل شنو .. اصلا ما ح أقدر اسافر الا بكرة ..
المهم المساء .. ماقدر يمشي على ابوحمد .. غايتو مشى كدا على جيهة الشرق.. قالو في تلة كدا.. الزول لو طلع فوقها .. الشبكة بتجمع .. اها يازول شحن رصيد كويس .. الرصيد كان غالي .. الرصيد في قبقبة سعروضعف الرصيد العادي .. غالي زي كل شي غالي.. جدو اتصل على اتصل على امه .. فعلا جدو كان مقلق شديد.. .. وخايف على اختو.. تكون انتكست.. او حصل ليها حاجة .. لكن اصلا ماكان خاتي.. انو الحكاية في الوالدة.
الخط شبك معاهو وامه ردت .. قال ليها كيف الحال يا امي؟ .. اها عليك الله.. احكي لي الحاصل عليكم شنو؟.. لانو لو دسيتي على.. انا بعرف بي احساسي.. وباكر بخلي الشغل واجي مسافر ..
قالت ليهو خلاص كويس .. انا بحكي ليك الحاصل علينا.. وانت احكي لي الحاصل عليك .. قال ليها جدا .. والله اوريك كل كبيرة وصغيرة شحنت رصيد كفاية ..
قالت ليهو اانا حصل لي اجهاض.. ووو.. المهم حكت ليهو الحاصل بالتفاصيل .. وقالت ليهو من نعم الله علي .. انو الحكاية دي حصلت في نفس اليوم الانت رسلت فيهو القروش ..
قال ليها الف سلامة ليك يا امي .. الحمد لله .. ان شاء الله ربنا يجعله ليك ذخر في الجنة.. ان شاء الله بس ماتعبتي واتألمتي .. ياريتني كنت معاك.. الظروف فرقتنا الحمد لله على كل حال.. ستو سكتت ساي .. وخنقتها عبرة من كلام جدو ..
قال ليها طيب احكي ليك انا .. طبعا" يومي الجيتك قلت ليك سيد الصالون فصلني.. من الشغل .. اتصل علي عم الصديق ود السيد وقال لي تقابلني .. وفعلا لاقيتو عرض علي الشغل.. واشترط على اني ما أكلمك.. وقال لي امك بتفتكر اني مشفق عليكم .. ومابتقبل احسان من زول وكدا.. وانا وعدتو اني ما اقول ليك.. وفعلا كتمت عنك .. وبعد ركبنا مشينا .. ظهرلي الزول ده في الشارع اطيب مخلوق انا لاقيتو في حياتي .. ياخي الزول ده عطوف لي درجة.. انا مالاقتني .. نحن في الطريق لاقينا كلب .. واقع برفس من العطش ..
الصديق وقف العربية وسقا الكلب من موية الصحة ..
وقعد لحدي ما الكلب شال حيلو وقام جارى .. حتن الصديق اتنفض من التراب.. وجا ركب في العربيه.. طبعا نحنا طلعنا من الخرطوم بي طريق التحدي.. ومرينا فوق شندي والدامر.. وفطرنا في عطبره طوالي اتحركنا من عطبره شمالا" ..
وبعدا اتوجهنا لمناطق الرباطاب .. ووصلنا ابوحمد.. بعد تعب عجيب .. وابوحمد طبعا.. هي مركز الرباطاب .. والمدينة بي سبب الدهب ازدهرت ازدهار شديد خلاص .. وبقت ماقارة لي عطبرة ولا شندي .. والبضايع فيها راقدة ووافرة.. اي شي يخطر على بالك .. بتلقيهو في ابو حمد .. في حاجات تتلقي في ابوحمد في الخرطوم مابتتلقي ..
الصديق قال لي خلاص يايوسف نحن وصلنا المنطقة ..
عارف يا يوسف المنطقة دي.. اكتر منطقة اتكرمت على السودانين الغلابة.. والكانت ضايقة بيهم المعيشة.. ربنا من خيرو وكرمو.. فتح ليهم المنطقة دي .. طلعت كميات من الدهب بالاطنان .. شي ما يخطر على بالك.. ولابتقدر تتخيلو.. الحمد لله انا واحد من الناس .. الجو المنطقة دي.. والله التتعك الرمادة ماعندي .. لكن ربنا فتحها علي .. واشتريت البيوت وبنيت العمارات ..
وعملت عمايل .وجبت اولادي الاتنين هسي بتلاقيهم هناك.. ماسكين الشغل في امان الله .. وان شاء الله انا بتوقع.. انت ربنا يفتحها عليك فتحا".. ما كنت بتحلم بيهو ..
البلد دي يا يوسف بلد كريمة.. وناسها كرما .. وارضها كريمة .. ونخلها كريم .. البلد دي بلد ربنا راضي عليها .. غايتو يا امي الزول ده.. قال لي جنس كلام زرع جواي .. امال الدنيا كلها ..
اها يا امي .. وصلنا ابو حمد الساعة 4 عصر تقريبا .. ومشينا لي بيت سمح خلاص.. في حي من احياء ابوحمد .. قاعدين فيه عذابة كدا.. الصديق قال لي ده بيتي .. والاولاد ديل اولاد بلدنا.. وفيهم ناس شغالين معاي .. نحن بنبيت هنا.. وباكر الصباح بنقوم نمشي الخلا .. محل الدهب..
البلد يا امي بقت بلد رأسمالية .. غالبية المحلات محلات صياغة وبنوك .. ومضاربات مالية .. بالمليارات التقيلة .. والله تشوفي زول ماشي مغبر.. ولابس ليهو سديرية.. ولافي ليهو شال رمادي .. يقولو ليك ده راس ماله 15 مليار .. لامن تجيك خلعة من الارقام.. غايتو ما شاء الله ..
اها يا امي.. طبعا بيتنا اليوم داك .. في المدينة ابوحمد .. والصباح بدري اتحركنا.. مشينا على الحتة الفي الخلا الاسمها (قبقبة) دي .. درب كلو رمال.. وخلا وشوارع مفرعة .. ولو العربية ما شادة ح يلها.. حتغرس في الرملة لامن يقلعوها الركاب .. وفي بكاسي شغالات مواصلات.. من ابوحمد لي قبقبة .. الراكب بي خمسين .. ولو راكب قدام مع السواق بي سبعين .. ههه .. غايتو انتي براك قلتي لي وريني اي حاجة صاح؟
اها طبعا ماشين في الخلا ده.. لاقتنا سلسلة جبال كدي.. اسمها جبال 10 كلها رمال ووحل .. وشي كدي اول مرة في حياتي.. اشق الدروب دي.. و كل مرة عم صديق بقول لي قربنا قربنا .. لغاية ما جاتنا كيمان بتاعات تراب كتيرة شديد .. والكوم قدر الجبل .. انا قلت ليهو ديل شنو ياعم صديق؟ .. قال لي ده تراب الحفر .. دي عمايل البشر وكت تكون كايسة الغنى ..
شوية كدا بدت تظهر لينا ملامح الناس من بعيد .. هناك تشوفي بوكلن شغال في بير .. ستو قالت ليهو بوكلن ده شنو؟.. قال ليها الكراكه .. وتاني كدي تشوفي لودر شغال يضري في التراب فوق الغربال ..
قالت ليهو لودر؟؟ قال ليها ايوة اللور ؛الجرافة، زي البجيبوها في التلفزيون بتهدم في بيوت الفلسطينين..
بعد داك دخلنا قبقبة البقولوها .. حلة كاملة.. لا ليها اول ولا ليها اخر ..
وسوق ودكاكين ومطاعم. وتلاجات.. ومحلات بيع الرصيد وطلمبات بنزين .. ودنيا قايمة بي حالها .. والناس دي حايمة ولايصة بالخلا زي النمل ..
وانا طبعا" مطير عيوني وبعاين للوضع ده .. مشينا طوالي للخيمة بتاعة عم صديق .. خيمة ليها راس وقعر .. وفيها بنيان .. ومكيفات
وصفرة للاكل وكل المسلزمات السكنية .. في نص الحلا دع تصدقي؟
قال لي اخد راحتك شوية يايوسف.. وقوم معاي عشان تشوف البلد.. والحاصل فيها .. وانا طبعا حيلي ومهدود.. وجسمي مكسر.. من السفر.. لكن ماحاسي بي اي تعب.. من المفاجأة بالوضع الجديد ده .. اصلا ماكنت متخيل السودان ده.. فيهو حاجات زي دي .. الناس ديل كلهم مغبرين .. ولافين روسهم بالشالات ..
اها في ولدين كدا واحد قدري.. والتاني اصغر مني بشوية .. جو داخلين شايلين حجارة ..
عم صديق قال لي لي اولادي .. اشرف واكرم .. الكبير ده اشرف.. والتاني البغسل في وشو داك .. اسمو اكرم .. جو سلمو علي .. قال ليهم ده ود عمكم الخير يوسف .. اعز اصدقائي من حلة كدا .. ابوهو اتوفى قريب .. وهو بقى شايل البيت.. وجاي يترزق معانا ..
قالو لينا ماتطلعو الفطور جاهز .. عم صديق قال ليهم.. امشو جيبو لينا زيادة فطور من المطعم .. المهم غايتو فطرنا .. وقمتا مشيت مع عم صديق.. وبتفرج في المنطقة دي.. حكاية كدا ماتتخيليها.. الا لمن اجي احكي ليك قدامك .. الابيار والغرابيل والطواحين .. وغسيل الدهب بالزيبق.. وحاجات كدا الا اكون جمبك حتى تستوعبيها ..
اها تاني يوم طوالي عم صديق قال لي.. امشي مع اشرف يوريك شغل الجهاز .. والليلة شغلك بالجهاز .. مافي وقت ابدا طوالي ..
في جهاز كدا ..
بكشفو بيهو الدهب من داخل الارض.. اسمو جي بي اكس .. فيهو زي عصاية كدي .. وفي اخرها في صحن يشبه الدش الصغير .. ماشفتي في التلفزيون الجهازات البفتشو بيهن الالغام ديل؟
قالت ليهو اها .. قال ليها بس نفس الشي .. اول مايكون في دهبة الجهاز بعمل صوت.. طيط طيط .. بس توقفي الجهاز.. وتبحتي تحت تلقي ليك دهبة.. على حظك كان صغيرة كان كبيرة .. ويصادف تلاتة يوم ماتلقي ليك تسالية .. ويصادف تلقي حاجة تريحك في حياتك ..
انا علموني شغل الجهاز .. وبقيت باري اللودر .. الحتة البجرفها بمشي بفتش وراهو ..
اليوم الاول لغاية المساء جهازي ده مبكم ماقال بغم .. لمن زهجت.. وقلت دي شغلة فارغة ساي .. تاني يوم من الصباح مع اول جرة طلعت لي حجير صغير كدي .. كل الناس المعاي باركولي .. قالو لي دا اقل حاجة 15 جرام .. ولمن عم صديق شافو اتكيف.. لمن اتاثر وقال لي انت يازول شكلك مرزق .. خلي الجهاز ده معاك واشتغل .. نحن مامحتاجين ليهو .. امشي بيع القطعة دي شوفها بتجيب لك كم ..
هنا عم صديق باح لي بسر .. قال لي يايوسف احسن الشغل ده ولاشغل الصالون بتاع الحلاقة؟؟ .. قلت ليهو ولا مناسبة ياعم صديق ..
قال لي انا عايز اكشف ليك سر يايوسف.. انا الوصيت قسم بتاع الصالون يطردك .. لانو شغل ميتان.. ومابعيشك عيشة الرجال ..
انا طبعا" يا امي.. بقيت اضحك.. لامن قعدت في الواطة .. من طيبة الراجل ده وذكاهو وقلبو الرحيم .. المهم شلت دهبي ..
ومشيت بعتو.. ورسلت ليك القريشات.. والباقي معاي ولسع شغال بي جهازي.. بس داير دعواتك ..
اها كدي قصرت معاك؟؟ رصيدي قرب يخلص .. موش اديتك الصورة كاملة؟؟ ..
قالت لي والله زي التقول سافرت معاك.. ماخليت شي.. ربنا يوفقك بس اول من تقرب مواعيد الجامعة .. دايراك تجي راجع على دراستك .. انا طبعا زي ماعارف.. كدي طلعت من الحبس .. بعد ما جناي مرق.. تاني الحبس انتهى .. من باكر بقوم اتابع شغلي براي .. وان شاء الله .. ما بحوجك للتعب القدر ده .. صاح شغل الدهب سمح واي شي.. ومافي شي في البلد دي اغلى منو ..
لكن حاجة بتاعة مجازفة بي حياتك .. وصحتك .. وفي النهاية حظ زي ماقلت.. يوم تجيب ويوم تخيب ..
ان شاء الله ربنا يوفقك.. خلي بالك من نفسك.. وماتحوم كتير في الشمس .. واتلف كويس من هواء الليل والزيفة .. التهاباتها كعبة .. قال ليها ماتشلي هم.. في اولاد حايمين هنا اصغر مني .. والله الواحد فيهم يهد الجبل ..
طيب يلا انا كل يوم خميس.. زي الوقت ده بتصل عليك .. قالت ليهو الخميس بعيد علي .. قال ليها غير الخميس.. لو لقيت فرصة بدق ليك.. اتوادعو الولد وامه.. والمكالمة انتهت ..
باكر الصباح الصديق .. قال لي جدو اها يايوسف خليت السفر؟ الظاهر اتصلت علي الوالدة وطمنتك .. قال ليهو اي والله بس كان حصل ليها نزيف .. وفقدت جناها.. ده كل الحصل .. لكن هسي كويسة وطمنتني ومافي داعي للسفر .. لكن هي شكلها مامطمنة.. وشفقانة .. ..
قال ليهو هي امك كانت حامل؟؟ .. قال ليهو ايوة ..
كنا متوقعين يجينا اخو .. لكن الله ما اراد.. الحمد لله.. لكن هسي الوالدة كويسة والله.. انا بعرفها من صوتها ..
بعدين طبعا" امي عرفت.. اني سافرت معاك .. وسألتني وحكيت ليها .. الصديق قال ليهو تعال يايوسف تعال وراي .. مشى معاهو.. بقو ماشين وبتكلمو .. قال ليهو اها يايوسف.. امك وكت عرفت انك مشيت معاي.. قالت شنو؟
قال ليهو بالعكس والله.. على عكس الكلام الكنت انت خاتيهو في راسك ..
قالت لي ده زول بنعرفو.. وبنطمئن ليهو .. وارتاحت جدا.. لمن عرفت انا معاك ..
قال ليهو وماقالت ليك عني اي حاجة ؟؟ قال ليهو زي شنو يعني؟ .. ما بتذكر غير انك صاحب ابوي القديم وجافي .. قال ليهو فعلا والله جافي .. لكن انت براك شايف الحاصل .. والمشغلة.. انت عارف يا يوسف .. كل ماقروشك كترت.. كل ما مشغوليتك زادت
وبالك انشغل.. ونفسيات بقت على الهبشة .. والله انا زمان وقتي الكنت مفلس .. بالي رايق .. اكتر من هسي.. رغم المعاناة ..
اها هسي انت اكرب ايدك .. طلع ليك قريشات تاني .. انا في بداية الاسبوع الجاي.. بسافر الخرطوم .. شايل لي بضاعة ..(يعني دهب) .. وبمشي بغشى ناس البيت .. طلع ليك قريشات اوديها ليهم ..
قال ليهو انا هسي معاي كاش.. مليون ونص.. ممكن توصلها ليهم معاك ..
طبعا" هنا الصديق اتيحت ليهو الفرصة انو يقابل ستو .. ويشوفها بعد السنين دي كلها ..
الى اللقاء.
الفصل الرابع عشر
اها طبعا يوم الخميس بالمساء.. جدو تاني اتصل على امه..
وقال ليها انا ح ارسل ليكم قروش.. مع صديق ود السيد .. بجي الخرطوم الاحد او الاتنين ..
قالت ليهو مع منو؟.. قال ليها مع عم صديق ..
طبعا" ستو زي القطعت كهربا .. جدو قال ليها في شنو يايمة؟؟ .. مالو لو رسلت ليك القروش مع عم صديق؟؟
.. لو فيها اي مشكلة انا بتصرف من غيرو ..
قالت ليهو لالا مافي مشكلة .. خلاص رسلن .. انت عارفني انا حساسة وكدا.. لمن احس بانو الزول ده بعطف علينا .. اتمنى الواطا تنشق وتبلعني ..
قال ليها ابدا ماتشيلي هم.. والله عم صديق زول اصلي.. انا عرفتو من قريب ..
قالت ليهو مافي مشكلة ياجدو.. خلاص.. احسن من انا ارسل زول يمشي يجيب لي من الحوالة .. ..
المهم ستو عندها خبر.. انو صديق السيد.. جاي البيت.. يجيب القروش المرسلن جدو ..
ستو طبعا ياجماعة.. مرهقة شديد.. من كمية الدم النزفتها.. في الايام الفاتت بي سبب الاجهاض ..
ومحاسن ليها يومين بتعوس الكسرة لي ستو.. لانها ستو تعبانة من النزيف ده .. ربنا بي كرمو اكرم ستو بوجود محاسن.. والا في اليومين ديل كان الشغل وقف ..
والملكة بتقت تتحرك.. وتمشي في البيت بدون زول يتكلا .. ولا عصاية ولاغيرا .. بس لسه شوية مشيها زي المراة العجوز ..
وفي مشكلة في الرقبة .. كل يوم بالليل.. بتحس بي الم في الرقبة .. لامن تبكي ..
بعد يومين كدا.. ستو من الصباح.. كلمت محاسن.. قالت ليها عايزاك تودي ملكة دي لي دكتور بتاع عظام .. انا مابقدرامرق .. الليلة تعبانة والله .. وعندي كم مشوار كدا .. بس انتي خليهو يعمل ليها صورة للرقبة.. شوفو الحاصل شنو ..
قالت ليها حاضر وانا جاهزة .. هسي انا طالعة الزلط ..
اجيب الحاجات دي .. لحمة وخدار وو شنو كدا المهم ..
طلعت محاسن.. وفي الشارع لاقاها.. حمودي ومعتصم .. جايين من الزلط .. وقفت سلمت عليهم.. وقالت لي معتصم الليلة مالك ماشغال؟؟ .. قال ليها .. ماخد اجازة .. والليلة عندنا عزومة فطور ..
سماية اختنا .. قالت ليهو والله ماسمعنا بيها.. لكن بنجيكم ..
كدي انا بعد ارجع البيت اشوف ستو.. لانها قالت لي امشي مع ملكة الدكتور .. وماعارفة ذاتو امشي كيف وامشي لي ياتو دكتور .. مابفهم نهائي في الحاجات دي ..
معتصم قال ليها مافي مشكلة .. انا معاي عربية .. حقة زوج اختنا.. خلاها معاي.. وسافر مصر مع امه .. ممكن اوصلكم واجيبكم ..
قالت ليهو يعني زوج اختك ما حاضر ولادة مراتو؟؟ قال ليها والله مسكين.. هو مشى بي جاي.. هي ولدت بي جاي ..
المهم بعد تصلي البيت اديني خبر ..
محاسن وصلت البيت.. وكلمت ستو.. قالت ليها لاقيت معتصم في الشارع.. وقال قال .. ستو قالت ليها والله الولد ده.. ربنا يحفظو.. والله بس جزاهو على الله ..
انا ذاتي هسي هامة بالمواصلات للدكتور .. طبعا ملكة هناك لمن سمعت انو معتصم ح يوصلن قعدت تتخجل وتتبسم ..
ماعارفها مالها.. وحاسة بشنو .. دايما ياجماعة الاعمال البطولية
والاخلاق الطيبة .. والشهامة عند الرجل.. بتسرق قلب المراة .. الظاهر انو ملكة.. فقدت قلبها وضاع عند معتصم .. لكن المسكينة ماعارفة الزول ده مرتبط .. لانو محاسن ما اتكلمت بالموضوع ..
ستو قالت لي محاسن قومي يامحاسن..
نمشي ناخد لينا عندهم قعدة ونبارك .. ونقول ليهم الاسم شايل .... ونفطر معاهم ونجي؟ قالت ليها ونخلي الملكة براها؟؟
قالت ليها خليها مع مي والاولاد.. يفطرو براهم.. نمشي سريع ونجي .. (مي دي بت محاسن الكبيرة) .. انا يامحاسن الولد الاسمو معتصم ده.. جمايلو علي كتيرة.. ربنا يقدرني وارد ليهو.. ولو جزء بسيط ..
المهم لبسن الاتنين.. بعد جهزن الاكل.. وستو عاست جزء من الكسرة.. ومحاسن عاست جزء ورصنها .. وختنها في الصواني.. وستو قالت لي ملكة.. لمن تجي الحبشية.. خليها تشيل الكسرة دي.. وقولي ليها ..
بعد تخلصي مباشرة تجيني هنا في البيت ..
وطلعن مشن.. لي ناس السماية.. معتصم لمن شاف ستو .. جا من بعيد بسلم عليها .. وقال ليها حمدلله على السلامة .. يا مراة ارجل من الرجال .. قالت ليهو الله يسلمك يا ملك.. وتاج فوق ريسان الرجال لاحدهم ..
ومحاسن تعاين ليهو وتتبسم.. مبسوطة منو بسط شديد.. بعد فات محاسن قالت لي ستو براحة كدي .. والله الولد ده.. لو ما اصغر مني.. كان خطفتو.. خليت الناس كلها تتلفت .. قالت ليها يا مراة.. انت جنيتي؟ انتي هسي راجلك رسل ليك ورقة طلاق؟ تعرسي كيف وانت لسه في عصمة راجل؟
قالت ليها راجل شنو يا ستو.. ده طلقني وانتهى.. بس خجلان ينطق الكلمة ساي .. خليني افضى شوية.. براي بمشي بطلب الطلاق من المحكمة ..
قالت ليها اوعك تغلطي غلطة قدر دي.. تخلي الاولاد يحقدو عليك.. اصبري للايام.. وشوفي البحصل.. ان شاء الله مايحصل الا الخير .. محاسن سكتت ساي وسرحت كدا.. وصرت وشيها.. غضبانة ومغلولة ..
اها يازول.. غايتو دخلن وباركن.. واخدن قعدتن.. والحريم كلهن مبسوطات من ستو؟.. انو في احلك الظروف .. وماعندها مصدر دخل.. سمحت لي محاسن واولادها.. يعيشو عندها في البيت .. والحريم ديل نظرتهن لي ستو نظرة مختلفة ..
طبعا ستو في الحلة دي.. عندها من زمان شخصية طاغية كدا...وعندها حضور وكاريزما .. في مراة قالت ليها.. والله ياستو انا مامستعربة في انك توفري لي محاسن واولادها السكن .. انا اول مرة في حياتي .. اسمع لي بي مراة.. في بيت الحبس بتشتغل وتعيش اولادها الا انتي ..
مراة تاني قالت ليها قولي ماشاء الله يامراة.. خلاص دايرات تنجهنها وتشيلنها في خشمكن ..؟
ستو قعت تضحك.. قالت ليها ده كلو من توفيق ربنا .. ونحن مابيدنا حاجة ..
المهم يازول فطرن.. محاسن وستو ومرقن على اهلن ..
مشن البيت.. وملكة مستعجلة على مشية الدكتور.. لمن رجعن لقنها مشت استحمت براها.. وغيرت ولبست واتظبطت كويس ..
اول من شافنها كدي.. ستو قالت ليها يامحاسن؟ دي مالا يادي؟؟ مستعجلة كدي؟؟ .. العجلة دي للدكتور؟؟ ولا للزول الموصلنكم ؟؟ محاسن قعدت تضحك ضحكة مكسوفة لانها .. عارفة انو الموضوع بايظ .. ملكة عايزة تغير الموضوع.. قالت لي امها .. الحبشية جات يا امي وشالت الكسرة وكلمتها ليك .. قالت ليها سنح الحمد لله الاتذكرتي الكلام ..
المهم كلها ساعة.. وهن الاتنين جاهزات.. معتصم وقف بالعربية برة .. ودق بوري .. وجنو الاتنين طالعات .. محاسن دايرة تسوق ملكة وتتكلها..ملكة قالت ليها لالا.. بمشي براي.. انتي امشي قدامي.. احسن لي امشي براي .. وحاولت بقدر المستطاع انها تصلح مشيتها.. كويس.. عشان معتصم يشوفها كويسة وكدا ههه .. غايتو جنس حالة ..ّّّ!!
معتصم قال ليهم اتفضلو اتفضلو .. ركبت محاسن معاهو قدام .. وفتح الباب لي ملكة ركبت بي ورا .. وطلعو .. قال ليها .. حمد لله على السلامة يا ملكة.. ماشاء الله والله.. بقيتي في احسن حالة .. قالت ليهو الحمد لله .. انا ذاتي ماقايلة نفسي بحيا .. وطبعا" معتصم مخلوع.. اول مرة يركز في جمال البت .. لامن وصل الزلط مانزل عينو من المراية ..
وهي تتبسم وخجلانة .. وعيونها فاضحاها ..
قال ليهم عندكم دكتور معين ماشين عليهو؟ .. محاسن قالت ليهو نحن هسي دايرين نسألك انت ..
قال ليهم طيب.. في دكتور بشتغل بالنهار من 12 لي 4 في شارع الدكاترة.. وانا بعرفو .. زول شاطر جدا .. نمشي ليهو .. محاسن قالت ليهو اخصائي شنو؟؟ .. قال ليها طبعا" عظام ..
اها يا ملكة .. صحتك واخبارك؟؟ واحكي لينا شوية؟ قصري المشوار..
قالت ليهو اقول شنو؟ قال ليها قولي الله قادر على كل شي .. قالت ليهو الله قار على كل شي .. التلاتة فقعوها ضحكة.. محاسن قالت ليهو انت قصدك شنو يعني يا معتصم؟ .. ماتخليك صريح وتقول الفي قلبك .. قال ليها الفي القلب مرات بتقولو العيون .. والصمت مرات ابلغ من الكلام ..
محاسن قالت ليها فهمتي يا ملكة كلام الولد ده؟؟
قالت ليها فاهمة مالي مابفهم ..
طبعا محاسن ارتبكت جواها.. ارتباك غريب .. بس ماظهر عليها .. بقت تقول في نفسها ياربي معتصم ده.. هناك يقول لي انا مرتبط واحدة اسمها وفاء.. وهسي يقول جنس كلامو ده.. يعني انا افهم شنو؟ والله غايتو الرجال ديل.. اصلو ما مضمونين .. الواحدين يلعب على ستين حبل .. الله يستر علينا وعلي بنياتنا ..
معتصم قال ليها محاسن.. مالك سكتي مستغربة في كلامي؟؟ .. قالت ليهو والله كلامك ماغريب عليكم انتو يارجال الزمن ..
قال ليها رجال الزمن البتتكلمي عنهم ديل.. معتصم مازيهم .. والماعارفو يقول عدس... قالت ليهو اها وريني الماعارفاهو .. قال ليها شيلي الصبر ..
اها وصلو الدكتور .. ولقوهو موجود.. وحجزو النمرة وقعدو في الانتظار .. معتصم قعد بعيد منهن .. وطلع تلفونو .. وشغال فيهو .. قامت محاسن جات قعدت جمبو.. قالت ليهو داب ماجا دورنا.. احكي لي ..
قال ليها والله البت المعاك دي ماخلت فيني بال .. قالت ليهو اول انا من زمان بقول ليك في شنو؟؟ .. اها والمشكلة انك مرتبط؟؟ .. قال ليها في مستجدات في الموضوع يامحاسن .. وفاء رضخت لي ضغوطات اهلها.. واتغيرت مني تغيير شديد .. واخر كلام قالتو لي .. قالت لي انا مابقدر اعيش لي مع راجل واخسر اهلي ..
والقشة القصمت ظهر البعير..وفاء قالت لي اهلي قالو.. انت خاشي على طمع.. لانك موظف ومرتبك محدود .. وانا وارثة عقارات ..
محاسن قالت ليهو وفعلا هي وارثة عقارات؟.. قال ليها ايوة نعم ..
قالت ليهو يا اخوي.. اي زول بقول خاشي على طمع.. الموضوع ده ابعد منويا معتصم ..
قال ليها اصلا بعدت منو .. ووفاء ذاتها ده رايها .. بس كونها تتغير مني فجأة كدا .. الموضوع ده انا ما مريحني اصلا ..
قالت ليهو والله يامعتصم الحكاية دي حصلت كدا لي خير ليك .. وربنا داير يقسم ليك الملكة .. والله يامعتصم انت لو لقيت الملكة دي ياسلااااام .. أسالني انا.. بت هادية وعاقلة وحنينة وطيبة متل الايد للخشم .. وانت والله ماتستاهل مراة غير ملكة ..
قال ليها يامحاسن ما تخليني اعشم ساي.. وابني امال ماياها .. انتي متأكدة انو بدوني ليها؟؟
قالت ليهو.. على مسؤليتي انا.. بس انت فوضني وخليني اجيب ليك الكلام المؤسس ..
قال ليها طيب.. بس انا لسه ما نهيت موضوعي مع وفاء مية المية .. لكن شكلو كدا ماشي للنهاية.. وده رايها هي طبعا" وانا ماداير ايأس وابيعها بي سرعة ..
قالت ليهو اخد راحتك.. وانا في رجاك.. يومك التقول لي اتكلمي معاهم.. بتكلم معاهم بجيك بالنجيضة ..
قال ليها اهو اهو .. ده اتصال من وفاء.. النشوفها دايره تقول شنو؟
الى اللقاء..
الفصل الخامس عشر
اها محاسن قامت من جمبو.. خلتو بتكلم مع وفاء.. ومشت قعدت جم ملكة قالت ليها .. عليك الله رايك شنو في معتصم ده ياملكة؟ .. قالت ليها ده كمان فيهو راي؟.. بس هو وين وانا وين؟ .. كلنا معجبين بيهو ساي .. لانو بالجد زول بتحب ..
قالت ليها والله فعلا زول بتحب.. ربنا يحفظو .. ملكة قالت ليها هسي انتي كنتي بتقولي معاهو في شنو؟ بتتكلمي بيديك ووشك .. قالت ليها لالا ده في موضوع الولد الاسمو نصر داك ..
محاسن ماعايزة تسبق الحوادث.. وتقوم تقول لي ملكة كلام قبل الموضوع ماينجض .. الصدمة ماحلوة .. وكسرت القلب مافي احر منها ..
المهم دخلو التلاتة للدكتور.. وحكو ليهو الحاصل .. وطلب منهم الصور والفحوصات .. ولمن شاف الصور .. قال ليهم مافي شي كل شي تمام التمام .. بس الترسيب عالي شوية.. وكتب ليهم حبوب ..
غايتو اطمنو مافي شي في العظام .. والنخاع والحاجات الحساسة دي
واشترو الحبوب ومشو ..
اها طبعا" ماشين على البيت .. معتصم وضعه وضح اكتر.. في السقوط في هاوية العشق .. بقى واضح عليهو.. انو بالو في البت وشابك فيها ..
الحصل في الشارع وهم راجعين.. بعاين ليها في المرايا .. وبتونس مع محاسن .. بتكلمو في الحاجات الغالية ..
قال ليها والله يا محاسن.. مرات الزول تكون البضاعة السمحة جنبو وماجايب ليها خبر .. ومرات يمشي يفتش للحاجات البعيدة.. ويلقاها غالية و ما أصلية ..
قالت ليهو المفروض الزول.. اول حاجة يا معتصم .. لو احتاج لي حاجة عشان يشتريها .. يشوف الدكاكين القريبة قريبة .. مرات الزول بلقى بضاعه من سماحتها ولابتوقعها ..
قال ليها والله ياهو الحاصل.. غايتو ربنا يوفق عبادو للخير ..
والونسة كلها كانت بالطريقة دي .. وتعريض .. وشي الملكة تفهمو وشي ماتفهمو .. لمن وصلو البيت .. معتصم نزل فتح الباب لي ملكة ودخلت .. محاسن قالت ليها خشي ياملكة.. هسي بجي وراك ..
محاسن قعدت مع معتصم .. بره جمب الباب وقالت ليهو.. اها يامعتصم .. وفاء قالت شنو؟ قال ليها الموضوع انتهى يامحاسن للاسف .. قالت ليهو طيب احكي لي الحصل شنو؟
قال ليها طبعا وفاء لمن ضربت لي.. قالت لي يامعتصم انا شفت حلم ومامريحني .. قلت ليها خير ان شاء الله احكي .. قالت لي شايفة نفسي ماشة عليك .. وماقادرة اصلك واهلي ماسكني من ورا .. عشان ما اصل ليك .. وانا قاومتهم .. وجيت جارية عليك .. لمن وصلتك وانت مسكتني.. قامت فينا نار نحن الاتنين وحرقنا ..
انا قلت ليها معناها يا وفاء .. موضوعنا ده مافيهو خير .. وح يسبب لينا مشاكل وحرايق وفتن ..
وفاء قالت لي ايوة صح .. انا ذاتي قلت كدا.. وده اول تفسير جا في راسي ..
عشان كدا يامعتصم الموضوع ده.. احسن ننساهو ونبقى اخوان واصحاب الى الابد .. ربنا يقسم ليك احسن مني ..
قلت ليها خير ياوفاء .. وانتي ربنا يقسم ليك احسن مني .. وما اتمنى ليك الا كل خير .. لكن والله يامحاسن اتأثرت بالجد من قلبي .. ياخي دي علاقة بتاعة سنتين الاشوية ..
محاسن قالت ليهو يامعتصم.. البت دي كضابة والله.. لاشافت حلم ولاشي .. دي قصة مؤلفاها من راسها .. البت دي شايفه ليها شوفة .. واستغنت منك ..
معتصم قال ليها.. وانا عارف كدا يامحاسن .. بس هي لانها زولة طيبة.. وماعايزة تقول لي ننهي الموضوع بصراحة .. لانها خايفة على مشاعري.. اضطرت انها تألف ليها قصة حلمة بالكضب .. والموضوع واضح ..
انا خلاص يا محاسن.. موضوع وفاء ده بالنسبة لي بقى ماضي.. وتاني مابقبل لي وراء .. بس انتي اصبري لي.. انا اطرح موضوع ملكة طوالي لي ناس البيت حار حار ..
محاسن من جواها قالت .. والله انا اول مرة اتبسط من علاقة تتخرب .. انا زمان لمن اشوف خطيب خلا حطيبتو .. ولا مراة راجلها طلقها .. والله مرات ببكي. .. لكن الليلة مبسوطة بالعلاقة الخربت دي ..
محاسن دخلت جوة .. لقت الملكة بتحكي لامها في طيبة معتصم .. وظرافتو والنكت الحكاها في الشارع .. وامها بتقول ليها طيب الدكتور قال ليكم شنو يا ملكة؟ .. وهي بتقول لي اصبري يا امي بحكي ليك كلام الدكتور .. محاسن جات وقفت تسمع وقعدت تتبسم.. وقالت ليها خليها تكمل كلامها ياستو .. كلام الدكتور بحكيهو ليك انا.. الفرحة الفوق وشها دي.. ماتقطعيها ليها خليها تكمل ..
يلا الملكة شغالة تتكلم .. وقال البضاعة البعيدة غالية ما اصلية .. والاصلية بتكون جمبك وانت ماجايب ليها خبر.. يا امي بكون قاصد شنو؟ انا زي الفهمت انو بلمح لي حاجة.. ستو قالت ليها بري .. شن خبرني كمان؟ .. كلام ماعرفتنو انتي ومحاسن.. انا بعرفو من وين؟
محاسن قالت ليها تعالي يا الملكة جوة.. وانا بقول ليك وافشك .... جاتها..
قالت ليها ياملكة بصراحة.. الكلام العايزة اقولو ليك ده كلام سر وامك ماتعرفو ..
قولي ان شاء الله مسعاي يتم.. انا قاعدة اتكتك ليك في موضوع معاهو .. طبعا ملكة نططت عينيها لمن بقن مدورات .. قالت ليها قلتي شنو؟.. انتي جاااادة ؟؟
قالت ليها انا غايتو رشحتك ليهو.. وقلت ليهو ملكة دي.. انا عرفتها من قريب ..
ملكة قالت ليها لكن كيف يامحاسن؟؟ وهسي يمكن يقول المرسال ده مني انا... ولا يقول نحن متفقين .. قالت ليها اسمعي ياملكة .. انا ماغبية عشان تفوت علي القدر دي ..
قالت ليها اها قال ليك شنو؟ قالت ليها.. بي صراحة الزول ده عايزك.. لكن قدامو مشكلتين ..
واحدة انتهت .. والتانية مامعروفة .. الاولى كان عندو خطيبة .. وخلو بعض .. والتانية اهلو .. مامعروف يقبلو بيك.. وانتي بي حالتك دي .. ولا يرفضو .. انتي لسع ما ملكتي الصحة مية المية ..
قالت ليها عارفة يامحاسن .. بس اهم حاجة رايو هو .. هو لو عايزني .. بحاول المستحيل ..
محاسن قالت ليها يعني انتي ماعندك اي مانع؟؟ .. قالت ليها انا بس شرطي .. ينتظرني لمن ابقى كويسة ..
قالت ليها ده شرط هين يابتي.. ان شاء الله ربنا يعجل ليك بالعافية .. يعني اتكلم مع امك؟.. قالت ليها طوالي يا سونا ..
محاسن اخدت ليه ضحكة .. وقالت ليها شايفاك بقيتي تدلعيني .. قالت ليها نفسي امسكك ابوسك بي هنا وبي هنا .. محاسن مشت منها تتبسم ..
قالت لي ستو الليلة شايفاك فاااضية وهمك رايق.. الصباح قلتي لي تعبانة.. وعندك مشاوير.. قالت ليها والله كنت دايرة امشي لي ناس الدكاكين ديل .. واسألهم من بعض الحاجات .. لكن مشوار ناس السماية ده هدا حيلي ..
قالت ليها ماشة تسألي من شنو؟
قالت ليها والله يا محاسن.. الكسرة دي شكلها مامغطية معانا.. ماشة اسألهم من الطعمية لو بتمشي .. والكيك والحاجات دي .. لانو الكسرة الحريم ضايقني فيها ..
محاسن قالت ليها الحريم قالو كسرتهن كلها بترجع.. مافي كسرة بتتباع قدر كسرتك .. قالت ليها بس يا محاسن انا في الاول.. كنت في السوق براي ..
محاسن قالت ليها طبعا الدكتور.. عمل وعمل .. وقال قال .. لكن الحمد لله ياستو الملكة ماعنده شي بخوف.. والدكتور قاليها تاني ماتلبسي الكولة.. وطمنا شديد .. قالت ليها الحمد لله.. ربنا عالم بي حالنا .. دايما يامحاسن انتي بت حلال .. وخشمك مابجيب الا البشاير .. قالت ليها وانتي ماعارفة البشارة التانية ..
معتصم اتكلم معاي في الملكة .. وقال قال .. المهم حكت ليها كل التفاصيل الحصلت .. ستو سكتت مسافة كدا.. وشكلها مامرتاحة للموضوع .. محاسن قالت ليها مالك ياستو؟؟
زي الكأنو الكلام ماعجبك؟ .. قالت ليها والله يا محاسن.. انتي عارفة راي في الولد .. الولد والله انا بتمناهو من كل قلبي لي بتي.. ولو ربنا قسمو ليها.. يكون ده يوم السعد والسعادة .. لكن انا خايفة من حاجتين.. ولايمكن اقبل بالموضوع .. الا أتاكد منهن الاتنين .. قالت ليها الحاجتين شنو ياستو؟
قالت ليها انا خايفة الولد يكون خلا خطيبتو عشان ملكة .. يا اما عشان ملكة عجبتو وباع ديك .. يا اما عشان شاف ظروفنا.. وشالتو العاطفة والشفقة علي بتي .. وانا لايمكن اقبل ظلم زي ده يقع على بت الناس المسكينة ..
انا يا محاسن احسن لي اموت .. وما اظلم لي زول .. هسي عليك الله اتخيلي روحك.. عندك خطيبك وبتحبيهو .. وبانية عليهو امال .. يجي يقول ليك انا ماعايزك .. عشان يمشي لي واحدة تانية. بتحسي بشنو؟.. قالت ليها بتمنى الموت.. ده لو ما انتحرت بالمغسة ..
قالت ليها الحاجة المابندورها لي روحنا.. المفروض ما ندورها للناس .. ليه يعني؟ عشان مصلحتنا ؟؟ .. دي الانانية ذاتها يا محاسن ..
قالت ليها لكن يا ستو الزول ده قال قال .. براهو قالت هي الخلتو والابتو .. قالت ليها نحن لازم نتأكد من الموضوع بي طريقتنا .. لانو احتمال الولد بكذب .. الدنيا دي يا محاسن .. فيها مفاجأت كتيرة .. الزول مابتووقعها ..
اي الولد كويس .. وماشفنا عليهو الا الخير.. لكن ده مابمنع انو يكون .. ضحى بي حبو .. عشان وضعنا وعشان بتي ..
صح ولا انا غلطانة .. قالت ليها كلامك صح.. لكن انا مامقتنعة .. انتي لو شفتي حالة الولد .. وهو بتكلم مع ملكة.. بتعرفي انك غلطانة ..
قالت ليها بس انا طالباك بي الله .. تتأكدي لي من البت وتلاقيها وتسمعي منها.. قالت ليها اجي؟ كيف لكن الاقيها؟؟ ..
قالت ليها المهم تتصرفي .. عشان انا اكون مطمئنة.. وراضية من نفسي في اي خطوة .. انا يامحاسن لو عرست ليهو بتي وبعدين اكتشفت انو ظلم البت.. النيا دي مابتشلني ..
محاسن سكتت مسافة .. وقالت ليها يازول انا موافقة .. والله اتأكد ليك واجيك بالنجيضة .. والله ما اجيب الحقيقة الا انا. .. اها والمانع التاني شنو ياستو؟ انتي قلتي لي حاجتين ..
قالت ليها الحاجة التانية اهلو .. انتي تتصلي عليهو هسي.. وتقولي ليهو ماتكلم اهلك هسي ..
قولي ليهو انا كلمت الام وبتها.. ووافقو على شرط .. انو بعد البت تبقى كويسة .. يعني مايفتح الموضوع لي اهلو.. واالبت بي حالتها دي ..
لانهم ح يرفضو.. وبعدين حتى لو بقت كويسة .. موافقتهم بتكون صعبة ومسيخة ..
محاسن قالت ليها سبحان الله.. ده نفس راي بتك .. انا لو ماقاعدو معاكم كنت اقول متواصيات ..
ستو قالت ليها هاك يامحاسن التلفون .. سريع اتصلي عليهو.. عشان ما يغلط يفتح ليهم الموضوع هسي ..
قالت ليها حاضر امرك .. شالت منها التلفون.. واتصلت علي معتصم قالت ليهو .. يا معتصم انت فتحت الموضوع ده لزول من ناس البيت؟ قال ليها لالا لسع .. ليه مالك في شنو؟
قالت ليهو مافي اي مشكلة.. الوضع تمام .. والبت وامها موافقين بس عندهم شرط .. انك ماتطرح الموضوع ده لزول من اهلك في الوكت الحالي .. الا هم يدوك خبر تاني ..
معتصم قال ليها انتي جااااادة؟
كلمتيهن؟ قالت ليهو اي والله زي ما اقول .. قال ليها والله انا ماعارف اجازيك كيف .. خلاص خلاص .. اها انا ساكت.. مابقول لاي زول .. الا هم يدوني خبر تمام؟
خلاص كلميهن قولي ليهن.. قال ما ح يفتح خشمو لاي بشر ..
والله معتصم ده فرح فرحة.. رقد على قفاهو.. وبقى يعاين للسقف ويتبسم براهو .. براحة كدا قال .. ما احلى انك تعيش على امل طيب ..
بسيطة يا وفاء بت ميمونة .. ربنا اكرم منكم ..
محاسن بعد قفلت منو التلفون.. قالت لي ستو خلاص ياستو.. كلمتو والوضع تحت السيطرة .. قالت ليها كلام سمح والبسويهو ربنا خير ..
كدي هسع خليها ملكة موضوعها ساهل.. تعالي شوفي حالة امها المعقدة .. ولغزها المابتحل .. قالت ليها قولي انا معاك ..
قالت ليها طبعا جدو اتصل علي.. وقال لي مرسل ليكم قروش.. مع الصديق ود السيد .. والصديق بجي باكر ولا بعد باكر ..
وطبعا جدو ماعارف اي شي عن تاريخ ماضينا .. عشان كدا حبيبي معتبر الزول بس صاحب ابوهو .. ما اكتر ولا اقل ..
ولابد انو يعرف الحاصل .. وماعارفاهو بعد يعرف ردة فعلو بتكون شنو؟
والله انا يا محاسن الزول الاسمو الصديق ده .. خايفاهو يلخبط علي حياتي .. ويبعد مني اولادي .. والله خايفة والخوف قاطع قلبي ..
محاسن قالت ليها .. اول حاجة يا ستو .. انتي ماقاعدة تسوي في غلط.. والغلط حاشاك ..
وبعدين جدو زول فاهم .. وزول واعي.. وماعندو مشكلة .. انتي قايلاهو من الناس المتخلفين؟ .. ستو قالت ليها ده ولدي وانا بعرفو .. والله يسمع بحكاية زي دي..
احتمال يطفش من البلد .. خصوصا لو اكتشف انو الصديق ساقو الدهب عشان بحب امو.. اسكتي اسكتي ماك عارف البحصل ..
وعشان كدا انا هسي قررت انو صديق ده.. لمن يجي هنا..
انا ماح اقابلو ..
قالت ليها لكن انتي ياستو الزول ده والله لسه مسيطرعلى قلبك .. قالت ليها انا مابنكر .. والله زي الكانو كان في زول جواي ميت.. كل السنين دي
وفجأة جأ زول صحاهو.. وقام يصرخ ويكورك .. ودي حاجة والله مابيدي .. وماعارفاها ذاتو حصلت كيف ..
من يومو الجا في بيتنا عشان يعزينا .. انا رجعت لي نفس الحالة القبل كم وعشرين سنة ..
لكن انا امك ياجدو .. والله مابضعف .. بس عشان اولادي .. انا الصديق ماح اقابلو .. وده اخر كلام عندي ..
الى اللقاء ..
الفصل السادس عشر
محاسن قالت ليها احسن الزول مايسبق الحوادث .. انتي هسي اصبري مامعروف البحصل بعدين شنو؟ ماتخربي درب الخير على روحك .. خلي امورك علي الله ..
قالت ليها اصلي امور ي على الله.. لكن في حالة زي دي احسن الزول بتحكم في روحو.. ومايطلق ليها المقاد ..
مرت اليومين .. والاحد جاء .. وصديق السيد ماوصل .. وستو خلاص قالت معناها جاي يوم الاتنين .. ويوم الاتنين جاء .. الصباح عاست كسرتها بدري .. وقالت لي محاسن وملكة انا عندي مشوار .. ماشة الفتيحاب. واحتمال اصل سوق امدرمان وجاية .. احتمال اتاخر.. لو الصديق جاب ليكم امانة هنا .. قولي ليهو امنا طلعت .. واستلمو منو الامانة ..
انتظرت الحبشية جات بدري .. وشالن الكسرة الاتنين.. ومشت معاها ..
اصلا ستو عندها فكرة في راسها.. كايسة ليها لي طلعة من قبل كم يوم .. والليلة المرقة من البيت بقت ليها ضرورية .. عشان ماتشوف الراجل ده ولاتلاقيهو ..
بعد ما ستو مرقت بعد ساعتين يمكن .. صديق السيد وصل ودق الباب .. على الموعد المتوقع .. وجات محاسن فتحت ليهو الباب ومن شافتو عرفتو ده صديق .. بس عملت فيها ماعارفاهو .. قال ليها كيف الحال .. ان شاء الله طيبين ..
قالت ليهو نحمد الله.. ماعرفتك .. قال ليها انا الصديق ود السيد ست البيت موجودة؟
قالت ليهو والله مرقت .. قال ليها بتجي متين؟ قالت ليهو على قولا
والله قالت بتجي الساعة 5 المساء .. اي خدمة ..؟
قال ليها الناس ديل اهلي.. ونحن من بلد واحدة ؟.. انتي منو انا ماعرفتك؟؟ قالت ليهو انا جارتها وزي اختها ..
قال ليها اسمك منو؟ قالت اسمي محاسن .. قال ليها ممكن ادخل اسلم على ملكة؟ قالت ليهو اتفضل ..
دخل جوة لاقى ملكة وسلم عليها .. وكفر ليها .. وعزاها في ابوها .. وقال ليها والله كنت داير الاقي امك.. لكن مابقدر انتظر انا عندي مشغوليات كتيرة.. لمن تجي سلمي عليها .. وقولي ليها صديق السيد جاك هنا.. وجاب الامانة دي من يوسف ولدك.. وقال ليك يوسف كويس وشغال كويس .. وبسلم عليكم ..
يلا في امان الله .. محاسن جابت ليهو كوز موية .. وقالت ليهو اشرب الشاي .. واخدلك قعدة .. يمكن ستو تجي.
قال ليها اتصلي عليها شوفيها وين.. عشان لو قريبة بنتظرها .. محاسن قالت ليهو والله ماعندنا تلفون .. طلع تلفونو من جيبو وقال ليها هاك اضربي ليها ..
مسكت منو التلفون.. وقالت لي ملكة عليك الله ياملكة مليني رقم امك ..
اتصلت عليها .. قالت ليها ياستو.. جا زول هنا اسمو الصديق ود السيد ..
قال شغال مع يوسف في مكان الدهب.. وجاب ليهو امانة .. وقال عايز يقابلك .. انتي قريبة ولابعيدة؟؟ ..
ستو قالت ليها اديني ليهو في التلفون ..
مسك منها التلفون .. واول من قال الو .. وهي قالت الو .. سكتو الاتنين.. قريب الدقيقة مافي زول بتكلم .. بعد دقيقة قال ليها الو .. قالت ليهو الو وبرضو سكتو ..
والحاصل في القلوب يعلم بيهو علام الغيوب .. ومحاسن وملكة شايفات الراجل ساكت.. قايلات ستو بتتكلم وهو بسمع .. ماعارفات ستو كابين فوقا موية تلج ..
الراجل اتشجع.. وقال ليهو كيف حالك ياست الجيل .. وان شاء الله البركة فيك.. وفي اولادك .. انا جيت هنا البيت .. ومالقيتك وح اخت ليك الامانة الرسلا يوسف مع ملكة ومحاسن .. كنت داير الاقيك واعزيك انتي بعيدة ولاقريبة؟ .. قالت ليهو انا في الفتيحاب .. وعندي كم مشوار كدي بكيات ما بكيتن .. احتمال اتأخر شوية ..
قال ليها خلاص مافي مشكلة اخدي راحتك .. انا بمشي ونتلاقى في ساعة خير ان شاء الله ..
قفل التلفون وسلمهم القروش وطلع .. بعد ربع ساعة بس.. ستو جات خاشة البيت .. ملكة قالت ليها .. انتي موش قلتي للراجل انا في الفتيحاب؟ يعني بتكذبي عليهو ؟.. انتي الراجل ده مشكلتك معاهو شنو يا امي؟؟ .. قبيل طلعتي على غير عادتك.. وشكلك كنتي مستعجلة عشان تطلعي ماتلاقيهو .. قالت ليها بس ساكت كدي بكرهو ..
قالت ليها والله حرام عليك يا امي .. انتي عارفة انو ده الزول الساق يوسف .. من هنا للدهب وفتح ليهو مجالات الشغل هناك .. والله راجل الطيبة فوق وشو ظاهرة ..
قالت ليها ياملكة عليك الله انا مافاضية ليك .. ومرقت مشت على المطبخ .. محاسن جاتها قالت ليها .. طبعا الليلة انا شفت الحرامي .. قالت ليها ياتو حرامي؟ ..
قالت ليها الحرامي السرق قلب ستو .. قالت ليها عليك الله يامحاسن خليني من حراكات الشفع دي ..
قالت ليها والله ياستو انا ماقايلاهو كدى.. الراجل ماشاء الله هيبة ووقار .. وطيبة وابتسامة .. وكت يبسم كدي تحسي بالدنيا دي كلها بترقص جمايكا ..
عليك الله هسي ده راجل بتعاملو معاهو كدي؟
قالت ليها محاسن.. انا والله هامة من حاجة واحدة .. الزول ده ماكان تتصلو علي من تلفونو .. هسي لو قام حفظ رقمي .. وبقى يتصل علي ..
قالت ليها مالو مايتصل .. داير يجبرك على حاجة انتي ماعايزاها؟ ..
المهم ستو اختصرت محاسن في الكلام ..
لكن الحقيقة الجواها غير الكلام البتقول فيهو بي برة .. واليوم ده كلو فكرها كان شغال في الموضوع ده .. وقدر ماتحاول تتناسى الموضوع يشبك ليها مرة تانيه ..
المهم اليوم ده انتهى .. وبالليل كانو بتونسو في مواضيع مختلفة
ستو قالت ليها .. يامحاسن والله في مشروع لو نجح معانا.. انا وانتي بنرتاح ..
قالت ليها اها احكي .. قالت ليها طبعا انا قبيل مشيت لي علي بتاع البقالة القدام ده .. قلت ليهو انا عايز اعمل ليكم حاجات زيادة .. طعمية .. كيك .. زبادي بالجردل .. رايك شنو؟
قال لي والله انتي اي شي تعمليهو ليهو طعم ومذاق خاص .. هسي كسرتك بس الماشة .. واغلبية الحريم الكانن بجيبن كسرة معاك .. شغلهن وقف .. لكن انا عندي ليك شغل لو بتقدري عليهو.. مافي زول بقدر ينافسك ..
قلت ليهو شنو هو الشغل؟ .. قال لي عندي زول اخوي شديد بتاع مناسبات .. اسمو حسن ممكن تشتغلي شغل المناسبات.. والله فيهو قروش زي التراب .. كانت ماسكاهو ليهو واحدة.. وارتاحت وهسي بقت تسافر دبي ومافاضية ..
رايك شنو اكلمو ليك؟ .. وانا والله ده المشروع الكنت بحلم بيهو في حياتي يامحاسن .. لكن بس محتاج لي عدة .. وماعارفة القروش الرسلا يوسف دي .. تكفي تشتري لينا العدة ولالا .. دايرين حلل كبار وصاجات وكوانين وكدا ..
محاسن قالت ليها كيف الشغل ده؟؟ مافاهماهو .. قالت ليها .. مثلا يكونو ناس العرس دايرين يودو فطور العريس .. يجو يتفقو معاي .. واخد منهم نص المبلغ مثلا .. اظبطو ليهم كل الاصناف الدايرنها و يجو يسلو مني يودوهو.. ناس دايرين غدا كوكتيل .. يوروني عدد الصحانة الدايرنها .. وكدا .. وانا اجهزها ليهم يجو بي عربيتهم يشيلوها مقصطرة .. اها رايك شنو؟
قالت ليها والله لكن ده شغل كبير.. وبراك مابتقدري عليهو .. قالت ليها نحن الاتنين ونجيب معانا واحدة بي حقها ..
يا محاسن نحن اصلا مانستسلم للظروف .. ونقعد مربعين يدينا زي الفاشلين .. الحياة دايرة مكابسة .. ماني مكجنة في حياتي دي غير الكسل والخوف.. وليداتنا محتاجين لينا.. ويوسف ولدي الشغل الشغال فيهو ده شغل حظوظ .. وحاجة مامضمونة .. لازم نحن نستعين بي الله .. ونأمن وضعنا .. عشان مانحتاج لزول .. الدنيا مي معروفة يا محاسن ..
محاسن قالت ليها والله بس .. انا خايفة ليك من الخسارات .. تمشي تشتري العدة بي مبلغ وقدرو .. والشغل بعدين مايغطي معانا .. قالت ليها (الزول البخاف من الخسارة عمرو مابربح) ..
هو الزول لو ماخسر في حياتو.. بضوق طعم الربح كيفن؟ انا اتوكلت علي الله .. قبلت الشغل وباكر بمشي لي حسن القالوهو ده واتفق معاهو .. تصبحي علي خير ..
باكر الصباح في زول دق الباب .. طبعا ستو ما متوقعة ابدا الفي الباب ده منو؟ مشت فتحت الباب.. لقتو ده صديق ود السيد .. لمن شافتو رحبت بيهو كويس.. بالرغم من انها لمن فتحت الباب ماكانت لابسة توبها .. اصلا ماخجلت منو .. ولا استحت ..
سلمت عليهو.. قالت ليهو اتفضل .. ودخل جوة .. وجابت ليهو الاكرم وقعدت معاهو .. هو بتكلم وهي بتعاين ليهو تتبسم .. ومعجبة بيهو جدا ..
قال ليها والله يا ست الجيل.. طبعا انتي عارفة انك انتي خياري الاول قبل مرتي .. وليك الحق في حياتي اكتر منها .. وانا برضو كنت خيارك الاول قبل الخير.. الله يرحمو.. ولي الحق فيك من قبلو لكن القسمة وقفت ضدنا .. رضينا بالمقسوم .. مادام ربنا سبحانه وتعالى .. اختار الخير لجواره .. انا بعتبر انو ربنا ادانا فرصة نعيش حياتنا الكنا بنتمناها .. حتى لو بعد السنين دي كلها .. ياست الجيل الحب مابشيخ ولا بكبر .. الحب زي الروح ..
قالت ليهو لكن يا الصديق.. وليداتي مابقبلو.. وزوجتك مابتقبل .. الضر ما بتقبل .. قال ليها مراتي شاورتها وموافقة .. وكلمت يوسف .. قال لي لو امي وافقت ده.. يوم السعد والسعادة .. يعني انا لمن جيتك جيت واموري كلها واضحة ..
قالت ليهو كان كدي.. انا ذاتي ماعندي مانع والله .. بس اديني فرصة اشاور الملكة .. قال ليها لوالملكة وافقت انا مابسافر الا اعقد عليك ..
وبعد العقد امشي اجيب يوسف واجي اتم العرس .. رايك شنو؟ قالت ليهو والله ده مناي يا الصديق ..
قامت مشت شاورت الملكة.. الملكة قالت ليها والله يا امي طبعا من حقك تعيشي حياتك .. لو يوسف اخوي موافق انا موافقة.. قالت ليها يوسف هو الرسلو .. قالت ليها خلاص يا امي على بركة الله ..
قالت ليهو الملكة وافقت .. قال ليها خلاص باكر العصر رسلي لي اي زول من اهلك .. يكون لك وكيل.. ونجي نعقد في الجامع الجنبكم ده .. باكر الصباح بدري ضربت لي اولاد خالها واقرباها .. وكلمتهم وجو .. كلهم العصر وعقدو ليها على الصديق ..
وفرحت فرحة مابعدها فرحة فرحة.. وصديق سافر .. وستو بقت تحسب في الايام عشان يجيها راجع .. فجأة كدا يوسف جا يوم لا خبر ولا اعلان .. وضرب الباب بي رجله وهايج ويكورك .. وقال لي امو انتي لا امي ولا انا بعرفك .. ابوي اتوفى لاهسي ماتم ليهو اربعة شهور .. تعرسي؟؟ يامراة يا خفيفة يا ماعندك مخ .. انا والله تاني وشي دا ماتشوفيهو .. قالت ليهو بس دقيقة اديني فرصة اوضح ليك..
قال ليها توضحي لي شنو؟ الصديق عقد عليك برضاك ولالا؟ قالت ليهو فعلا.. حصل لكن .. .. اصبر اكمل ليك الكلام ..
قال ليها تاني ماداير منك ولا كلمة .. كفاية الفضيحة العملتيها لي وسط الناس ..
ملكة قالت ليهو انت ماشي وين يا يوسف؟ قال ليها انا والله تاني المراة دي وشي ماتشوفو .. ملكة قالت ليهو .. انا ذاتي دي ما امي دي كذابة ومنافقة .. سوقني معاك .. سوقني معاك يايوسف.. محل ما ماشي .. انا هنا بموت المراة دي بتكتلني ..
يوسف ساق اختو .. ومرقو من اليت .. وستو دايرة تموت من البكا .. فجأة صحت النوم.. لقت نفسها بتبكي .. وترجف والكلام ده كلو كان حلم ..
بقت تقول.. اعوذ بالله من الشيطان الرجيم.. ياربي لاتبلينا ولاتصيبنا ولاتفرقنا يارب.. وتقرا في اية الكرسي ..
وتاني النوم ماجاها نهائي .. لامن صبحت واطات الله .. وبقت تقول الحمد لله اني ماقابلتك يا الصديق ود السيد ..
بس الراجل ده تاني لو ضرب لي تلفون بكلمو عديل اقول ليهو شيلني من راسك.. ولو سمحت امسح رقمي ده من تلفونك .. انا مافاضية لي مشاكل وانا ما المراة البدمر حياتي بي يدي ..
في الحقيقة طبعا الصديق تاني يوم اصلا سافر .. من سلم الامانة رجع جبرة .. والصباح جا شال قروشو .. ووردهن في حسابو وسافر مشى الشمالية ..
لكن وصل هناك .. حكي لي يوسف وقال ليهو صلت ليك الامانة لغاية البيت.. بس مالقيت الوالدة كانت مافي .. لقيت ملكة اختك ماشاء الله
ومعاهم واحدة من الجيران اسمها محاسن .. بي وليداتها .. حارسة لي امك البيت .. واكرمتني والله زي الكانها ست البيت ..
قال ليهو الغريبة انو انا كلمت امي .. قلت ليها عم الصديق بجي الاحد او الاتنين ..
قال ليهو بتكون ظروف يا يوسف .. انت كيف الان؟ والشغل معاك ماشي كيف.. قال ليهو والله ياعم صديق الشغل تمام .. البارح مطلع 30 جرام .. قال ليهو والله ماشي في طريق الغنى يا ود الخير .. قال ليهو والله الحمد لله يا عم صديق الامور ماشة تمام ..
مرت الايام ... يوسف بقى كل اسبوع برسل لي امو قروش ومعتصم بمشي يجيبها ليهم من الحوالة .. وستو اتفقت مع الراجل بتاع المناسبات واشترت العدة .. وبدت الشغل معاها محاسن ومحاسن عندها نسبة في الارباح .. ومعاها مراة تاني والحبشية ..
وملكة كرعيها طلقن.. وبقت تساعد معاهم في الشغل.
والقروش بقت كابة فوق ستو.. من شرق وغرب .. ويوم معتصم جاء ساق ستو.. قال ليها ارح عشان. تكتبي لي توكيل لاستلام دية الوالد .. لامها يادوب طلعت نمشي نستلمها من المحكمة .. قالت ليهو دية شنو كمان ..؟ قال ليها ده حق الاولاد المساكين ديل .. وانا كنت ساكيهو ليكم اربعة شهور محرك القضية .. وهسي الحمد لله .. القروش مرقت من شركة التامين.. وسلموها للمحكمة ..
ستو مشت معاهو لي المحامي بي بطاقتها وقسيمة زواجها ..
وكتبت ليهو التوكيل .. بي كل ثقة وامانة .. ومشى جاب ليها الملايين .. وجاء .. سلمها ليها .. وقال ليها يا ام يوسف انا منتظر .. ملكة هيدي .بقت كويسة .. قالت ليهو شيل الصبر يا نسيبي..
ومحاسن امورها اتصلحت.. وطبعا عندها نسبة من قروش المناسبات زي ما حكينا .. وهي بقت المديرة التنفيذية للشغل .. والامور ماشة زي الساعة وهدوء في الأجواء ..
الى اللقاء
الفصل السابع عشر
اشرف واكرم اولاد الصديق .. علاقتهم طيبة مع جدو .. وبتكيفو لي ونستو شديد.. ومعجبين بانو زول بتاع شغل .. ومابحب الراحات والكسل .. طبعا الزول ده .. اشترى جهازو براهو .. ورجع جهاز الصديق .. وبقى شغال شغل بي ارتياح نفسي .. بس المشكلة انو مواعيد الجامعة راحت والجامعة شغالة ليها اكتر من شهر ...
وكل مرة امو تضرب ليهو.. تقول ليهو تعال خلاص خلي الشغل .. حصل دراستك.. وهو يقول ليها اصبري شوية يا امي.. الامور هنا ماشة معاي كويس ..
يوم اشرف واكرم.. اخدو ليهم اجازة من الشغل.. زي خمسة يوم كدا مشو البيت.. عشان يسلمو على امهم .. بثينة.
واخواتهم التلاته. اسراء ودعاء وبهجه .. وطلبو من جدو يمشي معاهم.. لكن جدو رفض.. وقال ليهم انا محتاج لاي ساعة تمر في اليوم ..
وصلو هنا البيت. وفي اثناء ونستهم جنب امهم كانو بتكلمو عن يوسف .. ويحكو بي قصصو وحاجاتو .. وامهم سمعت قالت ليهم يوسف ده منو؟؟ ..
اشرف قال ليها ده ولد كدا من بلدنا .. ولازم انتي بتكوني تعرفي اهلو .. اسمو يوسف الخير يوسف .. الزول ده ابوي بعزو معزة شديدة خلاص .. لانو ابوي كان صاحب ابوهو شديد .. وابوهو اتوفى قبل فترة .. ابوي اهتمه بيه لدرجة.. انو مشى جابو من الخرطوم.. واداهو جهاز كشف .. ووراهو محل الشغل ..
غايتو ابوي ده الله يديهو العافية اصلو مابقصر .. حتى يوم سافر الخرطوم .. عشان يودي قروش من يوسف لي امه ..
بثينة نططت عيونا.. و قعدت ترجف لمن الكرسي داير يقع بيها ..
هي طبعا قاعدة في كرسي عجلة.. لانها عندها جلطة ليها سنتين عندها شلل نصفي.. ماشة بي كرسي العجلة .. وهسي في اللحظة دي.. اعصابها انتهت .. وبقت تتكلم كلام مامظبوط ..
بتقول خلاص لقاها .. لمه فيها .. خلاص تاني مابشوف قدامو .. خلاص نحن انتهينا .. الله يدمرك ياستو.. كان دايرة تدمري بيتنا ..
اشرف قال ليها في شنو يا امي؟ .. انا مافاهم شي؟..
من البتقولي فيهو ده .. قالت ليهو ابوك يا اشرف.. ابوك خلاص اتبع درب الصبينة .. قال ليها الحاصل شنو احكي لي ..
قالت ليهو اولا.. الخير ود يوسف.. لاصاحب ابوك ولاعندو معاهو اي علاقة .. حصل طول عمرك شفت الخير ده؟ .. قال ليها لا ...
قالت ليهو حصل سمعت ابوك بتكلم عنو؟ قالت ليها لا..
قالت ليهو دي يعني الصحبة البعد الموت .. ولاشنو؟ .. انت ماعندك مخ تفكر بيهو؟؟ ولاحبة بسيطة يا اشرف؟؟
قال ليها والله مافاهم حاجة يا امي.. وضحي الموضوع شوية.. يا امي ..
قالت ليهو الموضوع ياروح امك .. ابوك اصلا ماكان عايزني انا.. ولا كان بحبني .. لكن انا كنت عايزاهو ومعجبة بيهو .. لكن هو كان داير ستو ام يوسف المعاكم ده .. ولمن ابوها رفض.. ابوك ده قرب يجن .. حبوبتك ام ابوك جاتنا في البيت .. وقالت لي امي ولدي بيضيع يا نعمة و يا بثينة .. يانعمة كان جيناك بتدينا بتك بثبنة لي الصديق ولدي؟.. امي قالت ليها يهدي بثينة أساليها وشوفي رايها .. انا قلت ليها .. حتي لو انا وافقت ليك هو بوافق؟.. هو قال ليك دايرني؟
قالت لي انتي بس وافقي يابثينة انا بقنعو ..
قلت ليها امشي اقنعيهو ..
طلعت .. طوالي رسلو لينا بعد يومين.. قالو الصديق واهلو جاينكم لي بثينة .. وانا قبلت والعرس تم .. والفترة الاولى اصلا ستو مامرقت من خشمو وانا صابرة .. لغاية ماربنا بي كرمو نساهو.. وواصل حياتو وجيتو انتو .. وستو بقت بالنسبة ليهو ماضي ..
لانها اتزوجت وجابت الاولاد.. ورحلت ام درمان .. واخبارها انقطعت .. هسي خلاص .. ابوك عرف انو راجلا مات.. وجرى عليها يخسي عليهو الكلب .. وهي كمان ماصدقت .. رسلت معاهو ولدها وبقت تستقبلو في البيت وولدها مافيش .. لاحول ولاقوة الا بالله .. ياجماعة الدنيا دي موديانا على وين؟؟ ..
ان شاء الله يكون داير يعرسها بالحلال.. مايبقى مصاحبها صحوبية .. اشرف قال ليها يا امي ده كلام شنو؟.. والله ان حسيت براسي انشق .. قالت ليهو خليك مصحصح .. ابوك بكذب عليك .. مافي صداقة بينو وبين الخير المرحوم .. الصداقة والريدة كانت بينو وبين ستو ام الولد ..
طبعا اشرف واكرم الاتنين ولعت فيهم نار .. اصلا هم من البداية كانو مستغربين في المعزة والخدمة.. البعمل فيها ابوهم لي جدو .. وماكانو مقتنعين بي انو بس صاحب ابوهو .. لازم في حاجة اكبر من كدا .. والليلة بانت ليهم الحقيقة .. الحقيقة انو في حب قديم عفا عليه الزمن بدأ في النهوض مرة اخرى..
اكرم قال ليهو انت عارف يا اشرف احسن حاجة .. نعمل لينا سبب مع الجنى ده.. ونمسكو ندقو دق العيش .. بالله شوف الخايب ده.. والله دي راجل ود رجال مابعملا .. والله تشوف كلامو وتصرفاتو.. تقول ده ياهو العليهو الرك .. بس (ياما تحت السواهي دواهي) ..
اشرف قال ليهو لالا.. اول حاجة الناس ديل.. لمن عرفو ابوي قروشو كتيرة.. واملاكو مالية الواطه .. اصابهم الطمع. ودايرين يكاوشو عليهو .. المراة ذكية .. رسلت معاهو ولدها .. عشان يكون حبل الود متواصل .. لامن يحصل ليها مرادها .. نحن لازم نعمل مواجهة مع ابوي .. لانو ابوي هو المشى ليهم .. هم ماجو كايسين ليهو ..
والام تسع فيهم .. قالت ليهم الموضوع ده ماداير فوضى.. وكلام كتير
ومضاربه ودق .. الموضوع ده داير ذكاء وخطط. ماتبقو ناس بلدا
.. شوف اكتر حاجة ابوك بكرها هي السرقة وعدم الامانة .. الولد شغال في معاكم في حتة واحدة ..
المفروض تتفقد حاجة منكم.. ومايكون في زول متهم غيرو .. وفي حاجة تانية مهمة .. الولد مافي حاجة ممكن تزعلو غير انو سمعة امو تكون على المحك ..
الولد لازم يعرف انو.. في علاقة مشبوهة بين امو وبين الصديق .. والصديق تاني بقدر عليهو براي .. انتو ابوكم ماتتكلمو معاهو نهائي.. زي الكانكم ماعارفين ..
اشرف قال ليها احتمال الولد يكون عارف العلاقة المشبوهة.. الفائدة شنو نحن نقول ليهو؟؟ .. قالت ليهو حتى لو عارف .. لمن يعرف انكم انتو عارفين الفضيحة.. الحكاية دي بتكسر عينو .. وتاني مابقدر يقعد معاكم ولا دقيقة ..
المهم ياجماعة باختصار .. الولدين اشرف واكرم مع امهم .. عدو الليل داك كلو تخطيط ومكر .. وطبعا المراة دايرة تحافظ على بيتها .. والاولاد عايزين يحافظو على حقهم وحق ابوهم .. لكنهم بنو الافتراضات كلها على ظنون غير يقينية .. وده منشأ الخطا في كل مشكلة بين اتنين .. انو الزول يكون باني افتراضيات علي الظن .. ومافي زول شاف حاجة بي عينو ..
في اليوم ده ذاتو الصديق كان في ابوحمد .. ولقى الشبكة تمام التمام .. والوكت فاضي.. قام دق تلفون لي ستو..
الو ..
قالت ليهو الو مرحبا ..
قال ليها كيف حالك ياست البنات؟ .. وكيف صحتك الملكة .. انا الصديق..
قالت ليهو حباب الصديق .. نحن في خير الحمد لله ..
قال ليها ظروف الحياة والمعيشة عاملة معاكم كيف .. ان شاء الله مراسيل يوسف ديل مكفيات المصروف؟ ..
قالت ليهو الحمد لله.. والله ياصديق نحن في نعمة نحسد عليها .. الحمد لله انا شغالة شغل كويس .. وبكسب الملايين .. ومرسال يوسف دي زيادة خير .. كان جات الحمد لله .. وكان ماجات ما مأثرة كتير ..
قال ليها ربنا يعين.. ان شاء الله ويوفقكم .. ويغنيكم ..
قالت ليهو امين .. وانت ان شاء الله ربنا يجزيك خير.. على موقفك معانا .. في لحظة الحوجة .. ان شاء الله ربنا مايحوجك لي زول ..
الصديق سكت مسافة ..
ستو قالت ليهو.. يلا في امان الله.. تسلم على اتصالك وسؤالك عننا ..
قال ليها مع السلامة ..
وقفل الخط ودي كانت كل المكالمة بالظبط..
بعد المكالمه انتهت ستو سرحت مسافة .. وبقت تتكلم مع روحها ..
قالت الراجل ده انا كنت ناوية اقول ليهو.. امسح رقمي وتاني ماتتصل علي .. لكن غلبني كلو كلو .. لانومكالمتو كلها مافيها شي كدا ولا كدا .. لكن شكلو ح يتصل تاني .. والله اقطعو ليك معاهو طوالي.. زي مابقول جدو..
باكر الصباح الصديق جاء من ابوحمد .. وكلم جدو قال ليهو انا اتصلت علي ناس بيتكم واتكلمت مع امك .. وقالو كويسين وامك شغالة وتربح الملايين ماشاء الله ..
هسي انت اطمئن .. واشتغل بي رواقة وماتتعب روحك.. انا شايفك تعبان شديد بتمرق قبل الشرقة.. مابترجع الا المغرب ..
قال ليهو انت رقم امي لقيتو وين؟.. قال ليهو انا موش قلت ليك لمن مشيت البيت مالاقيتها .. وخوفت ادي القروش المراة الفي البيت.. لاني انا مابعرفها كويس .. قلت ليهم اتصلو عليها.. لو قريبة عشان الاقيها .. واسلمها الامانة .. اتصلو عليها من تلفوني .. وكانت بعيدة .. سلمت القروش لاختك والمراة .. والرقم بقى محفوظ معاي ..
جدو قال ليهو ايوااا .. انا ماعارفكم اتصلتو عليها من البيت ..
المهم لغاية اللحظة دي.. يوسف ماعندو شك.. ولو مثقال ذرة انو في علاقة بين الراجل ده وامه ..
قام في اللحظة دي الصديق قال لي يوسف .. والله يايوسف انا قاعد افكر في حاجة ماعارف. انت طبعا" راجل البيت .. وعندك الكلمة ..
انا داير ملكة لي اشرف ولدي رايك شنو؟
قال ليهو والله يا عمي صديق.. طبعا اشرف راجل.. وزي اخوي .. وانت ابوهو بعتبرك زي ابوي .. انا شخصيا ماعندي مانع .. لكن طبعا انا عندي فهم في امور الزواج دي .. اهم حاجة اتفاق الطرفين المعنيين بالزواج .. يعني لازم اشرف يكون عندو رغبة في ملكة .. وملكة تكون عندها رغبة في اشرف .. عشان بعدين يتحملو نتائج الاختيار ..
قال ليهو والله طول عمرك كلامك كلام كبار .. دي تربية ست الجيل ولا تربية الخير ؟؟ قال ليهو الاتنين مع بعض ..
طبعا ابوي الله يرحمو زول صاحبك .. وانت بتعرفو.. عنو ميزة .. لمن يزعل.. بسكت تاني مابقدر يتكلم ولاكلمة.. ولو زعل شديد .. بدمع ويكرج سنونو ..
لكن امي لو زعلت بتخرب الدنيا .. وبتهيج .. وبتتكلم اي كلام في راسها يعجبها.. بدون ماتحسب اي حساب ..
قال ليهو ايوة بعرف النوعية دي من الناس.. قلوبهم بتكون صافية .. ومابحملو جواهم اي حقد .. قال ليهو لالا .. امي دي ابعد الناس من الحقد.. دايما ضميرها ابيض وبتحب الخير للناس .. بس ياها هيجتها الاولى وتاني بتنسى ..
يازول الصديق وجدو ديل اتونسو ونسة كتيرة خلاص .. في فرصة انو اشرف واكرم مافي ومواعيدهم باكر يجو يجيبو معاهم المشاكل ..
صبحت واطات الله وجدو صلى الصبح حاضر وشرب الشاي وشال جهازو ومرق .. المرة دي مرق مسافة بعيد خلاص .. وبدا يشتغل وحايم بالجهاز ..
في اثناء ماهو شغال الجهاز بتاعو كورك كواريك شديده خلاص .. في احد شغال هناك بعيد منو اسمو حامد .. كورك ليهو قال ليهو ياحامد .. تعال تعال.. شوف لقيت شنو .. شكلها كبيرة القصة دي ..
حامد قال ليهو يازول اصبر بس .. حفرو طلعو ليهم كتلة لكيك بتاع دهب يوسف ده قرب يجن من الفرحة .. وجمبها حجر ناقر .. (مخلوط بالدهب)
وتحتو عرق بتاع دهب جاري وكلما حفرو العرق ماشي ..
حامد قال ليهو اسمع يا يوسف.. وقيف النحجز المكان .. انت يازول ربنا فرجها عليك والله دي بير .. بنك عديل .. بس اجعلي معاك نسبة عشرة في المية .. قال ليهو والله ليك الربع .. عشرة في المية شنو؟ شد حيلك .. معاي بس ..
قال ليهو يايوسف في الفترة دي ماتكلم زول ولا ناس حاج صديق ..
قال ليهو الصديق ده زي ابوي لازم اكلمو ..
قال ليهو والله يايوسف في حسد واعمل حسابك .. قال ليهو الناس دي كلها لو حسدتني.. يوسف واولادو مابحسدوني ..
البتاعة اللقوها دي تقريبا فيها كيلو واربعمية جرام ..
ويادوب الشغل الصحي بدا مع يوسف .. شال القطعة فرحان ومعاهو الجهاز.. وحامد قال ليهو انا بنتظرك في ابوحمد .. قال ليهو جدا انا بمشي ابشر عمي صديق وطوالي اجيك نوديها .. للكليس.. (صائغ امين وطيب .. ومن جناة الثمر ^ – ^) نوديها يفكها فورا" .. ويسلمنا ..
مشى هناك الخيمة ولقى اشرف واكرم وصلو .. وعم صديق مافي ..
الساعة كانت زي حداشر وتلت ..
سلم عليهم بي كل طيبة وفرحة وهم الاتنين صارين وشهم بعاينو ليهو .. وسلمو عليهو سلام اخير منو الدق .. عمل رايح وقال ليهم اليلة ربنا فتحها علي .. ولقيت لي خليه عديل .. باركو لي ..
اشرف قام طلع من الخيمة .. واكرم طلع وراهو .. ولاحتى عينو للدهب الشايلو معاهو .. وجدو مطير عيونو ديل مالهم الناس ديل .. اول مرة اشوفهم بالطريقة دي ..
ياربي في زول جايب ليهم مني كلام؟
الى اللقاء ...
الفصل الثامن عشر
طبعا" جدو فرحتو بالخلية.. كانت اكبر من ان يشغل بالو بي صرصرة الجماعة ديل.. خصوصا انو مرات.. عندهم استهبالات مع بعض .. شال الخلية.. ولفاها في ملاية.. ودخلها في هاندباك.. وقام على ابوحمد .. ومافي زول عارفو شايل شنو؟
اول حاجة هناك مشى طوالي على الكليس.. لقى معاهو حامد .. المهم قعدو.. وشافو الدهب.. وفحصوهو.. والكليس قبلو طوالي .. وقال ليهو اديك قروشك كاش.. ولا اوردهن ليك في حتة؟ ..
قال ليهو ادي حامد 25% من المبلغ كاش. وانا افتح لي حساب .. عدو لي حامد قروش في كيس مخدة .. لامن الزول يخاف منها .. وقاليهو انت يايوسف.. الا تصبح لي بكرة.. وتفتح حسابك براك .. البنوك هسي قفلت .. جدو قال لي حامد انت امشي على الموقع.. وخليك قريب ..
ويوسف مشى على البيت بتاع .. الصديق .. وهناك لقى الفرصة واتصل على امو ..
سلم عليها بي كل الاشواق ..
قال ليها الصديق كلمني قال اتصل عليك .. وبشرني قال لي شغالة شغل كويس ..
قالت ليهو اي والله.. الحمد لله تمام.. بس هسع انا همي كلو.. في انك تجي تحصل جامعتك ..
قال ليها انا هسي داير ابشرك.. عارفة ان شاء الله.. ربنا ح يريحك من العواسة والتعب والشقاوة ..
قالت ليهو اها بشرني انا سامعة ..
قال ليها والله ربنا فتحها علي.. ولقيت لي خلية بي ملايين لا يتعدن لايتحسبن .. انا الليلة يا امي حاسي اني زي الفي حلم ..
قالت ليهو اصلو مابصدق .. ازغرد ؟؟ قال ليها زغردي.. وشقي الحلة بالزغرودة ..
قالت ليهو والله لو ما وفاة ابوك.. كنت زغردت.. هسع النسوان يقولن ستو جنت ..
قال ليها عليك الله يا امي.. الجامعة دي.. تاني ماتجيبي لي سيرتها .. قالت ليهو سجمي؟ ده كلام شنو؟ انت تقرا عمرك كلو.. هسي لامن فضلت ليك اخر سنة .. داير تقول كدي .. تعال كمل واتخرج وشيل شهادتك وارجع الدهب .. الدهب ملحوق ..
قال ليها يعني ح اعمل شنو بالشهادة؟.. عشان اطبقها واقعد عاطل .. زي ناس حسون وحمودي واحمد فاروق؟.
قالت ليهو ياولدي الشهادة عزة ساكت كدي.. في وسط المجتمع .. وبعدين تبقا ليك سلاح.. الدنيا مامعروفة ..
قال ليها كويس.. الموضوع ده.. نتناقش فيهو ان شاء الله .. انا هسي الشغل فتح معاي.. فتحة انتي ما ممكن تتخيليها.. وسابع المستحيلات
اخلي الوضع بالحالة دي.. واجي ارجع لي جامعة الهملة دي ..
السلاح الحقيقي.. في زمنا ده يا امي المال .. الكاش .. الضحاكات ..
التقييم في المجتمع بقى ما بالتعليم.. بقى بالقروش ..
المجتمع جاهل.. ونحن ملزمين نكون جواهو .. انتي براك شفتي الفلس عمل فينا شنو.. لمن كنا مديونين .. والامين ببهدل فينا .. لامن بقينا تحت رحمة امو .. يا امي ماتذكريني .. والله انا لمن اتذكر الحصل علينا.. دمي بقعد يغلي ..
ربنا يبارك في عمي الصديق.. ويديهو الفي مرادو .. ربنا رسلو لينا زي ملاك الرحمة .. ربنا يبارك ليهو في اولادو.. وذريتو ..
قالت ليهو امين امين .. عليك الله هو كيف ؟؟ واولادو اسمعم منو؟..
قال ليها عندو ولدين اشرف اكرم .. وعندو تلاتة بنات ماعارف اسماهم .. الولدين ديل معاي في الشغل .. والصديق مابفرزني منهم.. والله حاسي اني انا ولدو.. زي ماهم اولادو .. ومرات بحس باهتمامو بي زايد منهم ..
ربنا يكرمو .. وانا والله بحترمو احترام انتي ماتتخيليهو .. لانو زول قلبو زي قلوب الاطفال.. من البراءة والطيبة .. ودايما بتكلم عنكم انتي وابوي بالخير .. ستو ساكتة ساي.. وتسمع.. وماعندها اي كلمة تقولا لي جدو .. غير بتحاول تغير ليهو الموضوع.. من كلامو عن الصديق .. انتهت المكالمة ..
الصديق طبعا وكت رجع الخيمة.. هناك في الخلا ولقى اولادو وصلو..
بسأل فيهم عن امهم .. قالو ليهو والله كويسة.. وبتسلم عليك.. وتسأل من اخبارك وقالت ليك.. ماتطول مننا كدي ..
اشرف قال ليهو .. ماشفت يوسف الخير الليلة.. لقا ليهو خلية ماشاء الله .. تغنيهو لاجنى جناهو !!
الصديق كان قاعد فوق عنقريب.. قام علي حيلو.. وقال ليهو وينو؟ عليك الله؟.. ماشاء الله .. الله اكبر .. والله الصديق ده فرح فرحة .. لامن اولادو قعدو يعاينو ليهو .. قال ليهو الولد طيب يا اشرف.. وضميرو ابيض.. وربنا اصلا مابخذلو والله .. ياسلااام .. ياريتو لو الخير موجود.. عشان يشوف نجاح ولدو ..
اها اصبح الصباح.. وجدو طبعا لسع في ابوحمد.. مشى فتح حساب بي اسمو وورد قروشو .. ورجع قبقبة .. زي الساعة 11 كدا ..
وكت جا لقى الصديق واولادو الاتنين.. سلم عليهم.. الاولاد سلمو عليهو عادي .. بي كل فرحة ..
والصديق قال ليهو.. والله يا يوسف انا حقي مافرحت بيهو زي مافرحت بي خليتك دي .. والله تستاهل .. والحمد لله ربنا دايما" مع المسكين .. طبعا يوسف مستغرب نت حاجة ..
اشرف واكرم ديل.. امبارح سلمو علي سلام كعب خلاص .. وكانو زي زعلانين مني شديد .. الليلة الحصل شنو؟.. لكن احترامو الشديد لي عم صديق .. ماقدر يطرح السؤال ده عليهم ..
الصديق قال ليهو.. اقعد النجيب ليك فطور تفطر .. قال ليهو والله فطرت بدري في ابوحمد.. قال ليهو طيب.. اشرب ليك شاي .. انت هسي مستعجل كدا ماشي وين؟ ..
قال ليهو الشغل ياعمي الشغل .. قال ليهو ربنا يوفقك ياولدي .. امش .. الزول الزيك ده.. مابمنعوهو من التقدم .. انت ح تكون فوق فوووق صدقني ..
جدو مشى داير يشيل الجهاز حقو .. مالقاهو .. فتش هنا وهنا.. مالقى الجهاز كلو كلو .. قال ليهو يا اشرف.. انا البارح ختيت الجهاز هنا تحت البطانية دي .. في زول جا شالو من هنا؟
قال ليهو والله ماعارف.. انت ختيتو متين؟ ..
قاليهو ياخي البارح.. انا لمن جيت لقيتكم قاعدين.. انت واكرم ووريتكم الخلية .. قال ليهو والله انا مافكرت ليك..
انت يا اكرم شفت يوسف ده خت الجهاز حقو وين؟ اكرم قال لي مايتخيل لي جا شايل جهاز ..
يوسف قال ليهو يا اكرم.. انا متين بجي خاشي بدون جهازي .. اشرف قال ليهو يعني يا يوسف.. انت متهمنا بي جهازك ولا الفهم شنو؟؟
قال ليهو حاشاكم والله .. انا كنت شغال بي حقكم .. اجي اتهمكم ياخي حرام عليك.. والله انا روحي ماتغلى عليكم ..
لكن انا بسأل لو في زول دخل هنا غريب ولاشي؟
قال ليهو والله ماعارف يايوسف.. طبعا" الخيمة فاتحة.. والداخل والمارق كتير ..
والصديق ساكت ساي.. يسمع ويعاين ..
يوسف قال ليهم خلاص خلاص.. يازول مافي مشكلة .. الناس بموتو والجاتك في مالك سامحتك .. الله يعوض ..
طبعا ياجماعة الجهاز حق يوسف ده.. من اجود انواع الاجهزة.. الكاشفة للمعدن .. ماركة جي بي اكس.. سعرو في الوقت داك.. ما أقل من 12 مليون .. لكن يوسف خاف من انو الناس ديل .. يعتبروهو متهمهم .. وماداير يحرجهم .. لانو الزول لمن تضيع حاجة ويسأل منها الناس بتحرجو ..
وسكت على مصيبتو عشان مايحرجهم .. وداير يمشي .. الصديق طلع ليهو جهاز .. و قال ليهو شيل الجهاز ده يايوسف.. وتابع شغلك ..
يوسف قال ليهو.. الله يجزيك خير ياعم صديق .. دايما" بتسندني قبل ما اقع .. ربنا يبارك فيك واولادك ..
يومين تلاتة.. بشتري لي جهاز.. وبرجعو ليك ان شاء الله .. الصديق قال ليهو علي الطلاق مايرجع ..
امشي ياولدي امشي ربنا يوفقك ..
طبعا الجهاز حق يوسف شالوهو الاولاد .. حقد ونكاية .. وبقى هدفهم الاساسي.. انهم يدمرو الزول ده.. ويطيروهو من قبقبة ..
وهسي بموقف ابوهم ده .. ازدادت الكراهية وتعمق المكر .. والجروح بدت تنزف .. ودايرين فرصة في حاجتين..
الحاجة الاولى يتهموهو بي سرقة .. والحاجة التانية يحكو ليهو العلاقة المشبوهة .. لكن هسي بس ابوهم قاعد .. ويوسف المسكين فرحان.. انو اشرف واكرم مازعلانين منو .. وقال لي نفسو معناها موقفهم بتاع البارح ده.. وهمة ساي.. هسي تراهم كويسين واستقبلوني عادي ..
اها يوسف مشى.. ولقى حامد حارس الموقع .. حامد قال ليهو يايوسف .. كل الناس اتفقو انو دي بير.. وعندها مستقبل فوق ماتتصور .. والله انا معاك لي اخر المدى.. اموت فوق البير دي.. والخاين الله يخذلو .. قال ليهو عهد الله ياحامد.. ماتلقى مني الا الخير .. انا اخوك الملكة ..
وبدو الاتنين يخططو.. وانهم يستأجرو بوكلن.. بي نظام الساعات وكدا .... وشغل طويل وعريض.. مافي داعي نزحم بيهو القصة .. وباكر الصباح يبدو على بركة الله ..
وباكر يوم الشغل الجد جد .. يوسف قال انا اول حاجة.. امشي اكلم عمي صديق بالبير دي.. هو عندو خبرة اكتر مني.. ومن حامد .. واشوف رايو ومشورتو ..
اها وكت مشى الخيمة.. مالقى عم صديق.. قعد انتظرو والواطة عصرية .. بعد شوية جو اشرف واكرم.. ولقوهو براهو ..
اشرف قال ليهو تعال يايوسف النسألك .. انت صحي امك بتحب ابوي؟؟ يوسف قال ليهو اشرف !!! حاسب علي كلامك ..
تحبو كيف يعني؟؟ ابوك نحن كلنا بنحبو.. الا يكون قاصد ليك حب تاني ..
قال ليهو انا بحكي ليك.. شي انت ماعارفو.. يا شاطر ياشطورة.. بس يكون سري .. انا امي حكت لي انو امك ستو.. موش اسمها ستو؟
اصلا قبل ابوك.. كانت دايرة ابوي.. وكت احموها قربت تجن .. وجبروها على ابوك جبرية .. وابوي برضو كان عايزها.. وبحبو بعض من الزمن داك.. وهسي بعد ابوك مات..رجعو لي بعض.. و العلاقة اتوطدت .. وبقت فيها زيارات وكدا ..
يوسف ده طبعا.. عيونو ديل انقلبن شرار شرار .. وسكت ساااي ماقدر يقول كلمة ..
واشرف مواصل .. قال ليهو انت هسي.. قايل ابوي بعامل فيك كدا.. عشان هو صاحب ابوك؟؟ .. هاهاهاه .. ابوك اصلا ماكان صاحبو.. ولا عندو ليهو حاجة .. المعاملة دي كلها عشان حبيبتو ستو...
يوسف ده شعر بانو في نار ولعت في قلبو ..
وبقى يدمع ويكرج في سنونو .. كان في ازمة زي شاكوش كبيرة كدا بكسرو بيهو الحجارة.. واقعة ورا يوسف مباشرة".. يوسف بقى يعاين للازمة .. ودموعو كابة ويكرج في سنونو ..
واشرف الاهبل مواصل في كلامو العبيط .. عارف يايوسف.. انا لو منك .. اصلا مابقبل شغل من حبيب امي ..
بعدين ابوي المفروض يكون واضح معاك.. ويخلي العلاقة في النور .. مافي داعي انها تكون علاقة مشبوهة.. وداسنها منك .. وانت ماجايب خبر.. لامن الخبر يملا البلد.. ويجيك من البلد في الخلا ..
يوسف خلاص فقد اعصابو.. وحس بانو فقد السيطرة على روحو.. وبقت مافي حاجة قدامو غير الازمة .. وراس اشرف طوالي ..
وبقى يتململ.. زي اللادغو دبيب..
وماقادر يقول كلمة واحدة .. واشرف مواصل .. عليك الله انت كان راجل.. بتدي قروش لي راجل غريب.. وتقول ليهو هاك القروش دي وديها لي امي؟؟؟
وانت عارف انو امك في البيت مامعاها راجل .؟؟ لكن ليك الحق.. ما عارف الحب والشوق.. الفي قلب امك.. وقلب الزول الرسلتو ..
يوسف قام على حيلو.. مشى على الازمة طوالي.. بدون يتفاهم ..
الى اللقاء ..
الفصل التاسع عشر
جدو لمن قام علي حيلو.. وماشي يشيل الازمة .. ماشي زي الماواعي .. زي الزول البمشي في النوم .. بس اكرم لاحظ لي انو جدو ح يشيل الازمة .. قام اكرم زي قفز.. زي حارس المرمي.. وخطف الازمة من الارض .. وجدو قبض في الازمة برضو.. وبقو يتلاوو فيها الاتنين .. واكرم بتكلم مع جدو.. بقول ليهو يوسف ماتبقى زول متهور.. هسي انت عايز تضربو بيها ؟؟ معقول؟
جدو خليك زول واعي .. واتفاهم .. في اثناء الملاواة دي اشرف اتخارج طوالي.. لانو شاف الشر في عيون جدو ..
واكرم بقى يحنس فيهو.. ويكسر ليهو في التلج .. جدو انت زول فاهم وعاقل .. هسي لو ضربت اشرف.. بتستفيد شنو؟ غير انك تسبب الاذى لابوي .. بترضى .. ؟؟ ماتشتغل بي كلامو .. انت موش واثق من امك.؟ مالك وومالو .. ده اصلا زول بتكلم ساي ..
بس اهدا واقعد انا اديك كلام العقل .. والله يا جدو فعلا امي حكت لينا الكلام ده.. بس اشرف اسلوبو كان معاك ماكويس .. ومافي داعي يحكي ليك الحاجة دي .. ويوسف ماسك في الازمة.. ويكرج في سنونو ..
اكرم قاليهو.. انت اتصل بالوالدة.. وأسالها احتمال يكون الكلام اصلا ماصحيح .. احتمال امي بتتكلم ساي ..
جدو نتل الأزمة من اكرم .. ودفرو هناك .. وقبل على اشرف.. لكن مالقاهو .. لا في السما لافي الارض .. جدو رمي الازمة في الارض.. وحس انو منهار انهيار غريب ..
وقعد في الواطة.. وخت يديهو في راسو .. زي الزول الجابوليهو خبر وفاة حبيب .. واكرم يعاين ليهو يتبسم .. قال ليهو عليك الله يايوسف لو بتعز الخوة.. ماتسأل ابوي من الكلام ده .. بتجيب لينا مشكلة اسرية ..
جدو عاين لي اكرم كدا معاينة مخيفة .. وعيونو كانن حمر.. ومليانات دموع .. قام اتنفض من التراب وطلع .. طوالي مشى يفتش لي حامد ..
قالو ليهو حامد مشى المعقل وبجي الصباح .. المعقل دي برضها منطقة تنقيب.. تقع على الشمال الغربي تقريبا من قبقبة .. جدو بقى ماشي.. وماعندو نية تاني. يرجع لي خيمة ناس صديق.. الا يمشي يجيب حاجاتو ويطلع منهم ..
وهو ماشي في مشيهو .. طلع تلفونو .. وبقى يعاين للشبكة .. لقى الشبكة ماتمام .. مشى حتة بعيدة كدا.. وطلع ليهو فوق تلة .. واتصل على امه ..
الحمد لله الخط شبك معاهو .. سلم عليها .. كيفك يا امي؟ ..
انتي براك ولا معاك زول زول؟ .. قالت ليهو قاعدين في الحوش .. معاي محاسن وملكة والاولاد .. مالك انت؟؟
صوتك ده ما عاجبني ..
قال ليها شوفي ليك حتة نكوني براك.. عايز اتكلم معاك تكوني براك .. واسرعي لي الشبكة ماتقطع ..
ستو قامت حفيانة من السرير .. ودخلت على الغرفة القدامية ..
قالت ليهو اها.. انا براي .. قول مالك نعل ما عندك عوجة ..
قال ليها انا عايز اسألك سؤال محدد .. انتي عم صديق ده.. عندو معاك اي علاقة انا ماعارفها؟
قالت ليهو انت قبل ماتسألني السؤال.. وريني في شنو؟ .. صديق قالك حاجة؟ ..
قال ليها جاوبيني اول .. وانا بوريك.. قالت ليهو مابجاوبك لو ماوريتني ..
قال ليها يا امي انا والله ح ارتكب جريمة.. لو ما اتكلمتي .. قالت ليهو سجمي ترتكب جريمة في منو؟
قال ليها في اشرف ود عم صديق .. الزول ده قال امو قالت ليهو.. ابوك صديق .. عندو علاقة مع ستو مرة الخير.. وكان دايرها من قبال الخير .. الكلام ده صاح يا امي ولا غلط ؟؟
قالت لي الكلام ده ياجدو .. فيهو الغلط وفيهو الصاح .. داير تعرف الحاصل هدي روحك.. وماتبقى زول تليفة .. انت مابتعرفني؟ المفروض قبل ماتسألني.. تكون عارف شنو يعني ست الجيل بت العمدة.. مراة الخير ود يوسف .. وام يوسف ود الخير..
اسمع طيب .. اول حاجة فعلا قبل انا اتزوج ابوك .. الزول ده قال دايرني.. وابوي رفض .. وانا مابكسر كلمة لابوي.. اناعندي بر الوالدين اهم شي في حياتي .. عشان كدا اولادي باريني .. وانا رضيت بقرار ابوي ..
اول ما ابوك اتقدم لي قبلت .. وقلت دي القسمة .. وفعلا قسمتي ربنا جعل لي فيها الخير .. ارجل راجل .. الله يرحمو .. وانا بعدو مافكرت في راجل.. وجبت منو الولد والبت .. وكنت سعيدة في حياتي .. والصديق اتزوج .. واي زول شق طريقو.. ومشى في حياتو .. ربنا ماجعل لي خير في صديق .. حعل الخير في الخير .. والخير فيما يختاره الله صح؟
اها هسع من ابوك مات.. هو جانا .. مع انو ماكان بجينا.. ولا عندو معانا علاقة .. تتذكر.. انا وكت سمعتك.. انت قلت لي الصديق ود السيد جاء للعزاء .. قلت ليك بالله ناس مايجو الا للموت ..
متذكر ولاناسي؟ قال ليها متذكر .. قالت ليهو وانت وكت سألتني .. ده منو؟ انا مارضيت احكي ليك موضوع ماعندك بيهو شغلة .. والوكت ذاتو ماكان مناسب ..
اها انا طبعا كنت خايفة .. انو الراجل ده يكون جاي لي هدف تاني .. وكت مشى انا حمدت الله .. بس الكارثه كانت انك انت مشيت معاهو الدهب .. بدون ماتقول لي ماشي مع منو؟ .. وانا ماعرفت الا بعد انت مشيت ..
انا براي قلت ياستو .. يمكن الراجل قصدو يساعدنا.. ما اكتر من كدي .. خلي يوسف يسترزق .. يمكن ربنا يجعل الخير ..
اها يلا المشكلة التانية.. انك انت رسلت معاهو قروش .. عشان يسلمني ليهن .. وانت طبعا" ماعارف الخلفية ..
انا حلفت انو الراجل ده لا الاقيهو ولا اشوفو .. ولمن مواعيدو جات انا مرقت من البيت.. من الصباح مارجعت الا المساء .. والحمد لله جاء ومشى انا ماوقع في عيني ..
بس يوم اتصل.. اتصل علي لانو كان حافظ تلفوني .. والاتصال كان كلمة وردها .. يعني يا يوسف انا الصديق ده.. لي قريب الكم وعشرين سنة.. ماشفتو ولاعندي رغبة اشوفو ...
ماعندي معاهو علاقة .. بس شاكراهو.. ربنا يجزيهو خير في وقفتو معاك .. مع اننا ماعارفين هدفو من المساعدة.. لكن لازم نظن الظن الحسن .. ونصفي ضمايرنا .. من اي ظلم .. لامن يظهر لينا الكعب ..
يوسف يسمع في امو ووبدا يتبسم .. والغضب الكان فوقو داك.. زي الكأنو في زول .. كبا ليهو موية باردة فوق راسو .. والسخانة نزلت بي كرعيهو ..
قال ليها .. والله يا ستو ام يوسف.. انتي ارجل من الرجال .. انا والله فخور اني عندي ام زيك ..
والعبرة خنقتو ودموعو ديل كبن .. قال ليها والله مرقتك من البيت .. وعدم مقابلتك للصديق دي .. قسما" بالله
زادتني خمسة امتار في السماء .. بس ياريتك لو من الاول كلمتيني .. صديق ده منو .. بدل ماتقول لي صاحب ابوك ..
قالت ليهو والله خجلة الحريم يايوسف ولدي .. اي مراة لو في مكاني ما بتقول لي ولدها .. الراجل الجاء ده .. كان دايرني قبل ابوك ..
لكن اطمن ..
بعد ابوك انا تاني مافي راجل بمسك ايدي .. الصديق انا ماشفتو.. وما اتكلم معاي في التلفون الا يومو الكان في البيت .. والاتصال الكلمك بيهو براهو ..
انا ياجدو هربت من بيتي.. عشان ما اشوفو ولا الاقيهو .. هو موش كلمك قال ليك امك مالقيتها ..؟ قال ليها ايوة كلمني ..
قالت ليهو بس النصيحة لي الله ..
وحات الله يايوسف الراجل ده.. في اتصالو معاي .. ماقال لي اي كلمة بتوحي بي انو عندو هدف تاني .. ان شاء الله ربنا يقصر عميري ..
قال ليها والله مصدقك.. يا امي ماتقولي كدي .. واطمني انتي برضو انا ماممكن اظلم عمي صديق بالظنون .. ولغاية هسي ماعارف هدفو من مساعدتو ..
قالت ليهو بس يايوسف لو انت متحرج من حاجة.. سيب الشغل وتعال حبيبي .. نفسياتك انت عندي فوق كل شي ..
قال ليها مابجي.. و انا ما الراجل البفشل من اول امتحان .. انتي علمتيني انو اتحدى الصعاب.. وربيتيني على كدي .. ماتشيلي هم.. بس انا سألتك عشان اعرف الحقايق ..
انتي تسلمي .. وربنا يحفظك ويخليك.. قفل المكالمة وبقى يتبسم براهو .. ويقول ههه.. انتو بتلعبو ولاشنو؟؟ دي ست الجيل بت العمدة .. والله قال علاقة قال .. والله ست الجيل دي نار بنزين .. الله يخفظك يا امي ..
وقاعد في محلو داك مسافة طويلة .. وبفكر .. طيب ياربي .. اشرف وامو ديل.. جابو قصة انو ابوهم عندو علاقة من وين ..؟؟ مافي حاجة.. الا ظنون بنوها على انو ابوهم مشى ودى الامانة لامي .. وماعارفين لو لاقاها ولا مالاقاها .. وافترضو انو لاقاها.. المساكين ..
طيب الهدف شنو؟ من انو اشرف يجي يقول لي كلام زي ده .. معناها امو حكت ليهو.. خايفة انو ابوهو يقوم يقول داير يتزوج ستو.. بعد راجلا مات ..
ايواااا انا كدا اللغز في راسي اتحلا.. وح اتصرف .. ومافي مشكلة .. وح اسقيهم ليك هو وامو .. من نفس الكاس.. اصبر ساي .. جاء راجع ماشي على الخيمة.. لاقاهو واحد اسمو احمد الكاشف ..
قال ليهو يايوسف ياخي انا داير اقول ليك كلام .. بس عليك الله ماتجيب لي مشكلة .. قال ليهو دقيقة بس .. اصلي المغرب عندك هنا .. وبعدين احكي لي .. بعد صلى وسلم .. جاء قعد وقال ليهو.. قول يا احمد .. والله ما تلقى راجل زي يوسف الخير يحفظ السر .. ارح احكي ..
قال ليهو والله اولاد صديق جابو لي جهاز هنا .. قالو لي للبيع وكاسرنو .. يعني باعو لي بي سبعة .. واديتهم اربعة باقي ليهم تلاتة .. ولمن استفسرت منهم..لانهم ماببيعو حاجة الا بوجود ابوهم .. اها قالو لي ده جهاز يوسف .. داير يبدلو .. ويشتري واحد تاني .. صاح الكلام ده؟؟
يوسف سكت مسافة .. قال ليهو ايوة صاح .. وهم ادوني جهاز احسن منو الله يبارك فيهم.. ما تشيل هم اتصرف في الجهاز انا ادوني جهاز احسن منو ..
طبعا" التصرف ده غريب من يوسف .. مع انو ماكان خاتي انو الجهاز سرقوهو ناس اشرف .. لكن الحقيقة العجيبة انو
بعد عرف وفكر انو يعمل ليهم فضيحة .. اتذكر الموقف البكون فيهو عم صديق .. وبقى همو الوحيد انو مايعمل سمعة سيئة لي عم الصديق .. والناس يقولو اولادو حرامية .. عشان كدا سكت وستر ..
(ربنا يستر عليك يايوسف الخير) ..
اها طبعا يوسف مشى الخيمة والواطة بالليل .. وعم صديق مشى على القهوة لي صاحبا" ليهو .. يوسف ووكت جا.. لقى اشرف واكرم قاعدين .. اشرف بالجد كان خايف من يوسف .. لانو يوسف ماشاء الله جسمو ضخم.. و الاتنين مابقدرو عليهو..
اول من يوسف جاء اشرف داير يطلع .. يوسف قال ليهو خليك يا اشرف.. ماتمشي انا الماشي .. قال ليهو اها يعني كلامي طلع صاح؟ قال ليهو ايوة طلع صح .. انا سألت الوالدة.. وقالت الكلام صاح بس الغرض شريف يعني ..
بعدين انا ماعندي مشكلة .. انو امي تتزوج .. وعم الصديق احسن زول .. لو اتقدم لي امي.. انا بوافق طوالي .. لانو ماعندي فرق بينو وبين ابوي ..
امي زوجها اتوفى .. وكملت عدتها ومن حقها تتزوج .. وعم الصديق عندو مراة واحده.. وعندو الحق .. انو يتزوج تلاتة تاني.. مافي شي يمنع.. وانا لو عارضت في حاجة زي دي.. بكون زول ظالم .. واقف ضد حدود الله .. ياسلاااام لو عم الصديق اتقدم لي امي .. اكون ربنا عوضني ابو بعد مافقدت ابوي ..
بس قال كلامو ده.. واخد ليهو بسمة .وطلع .. طبعا" اكرم واشرف الاتنين متفاجئين من كلام جدو .. واصلا ماكانو بتوقعوهو يقول كلام زي ده.. بعد الزعلة الكانت العصر ديك ..
جدو طلع مشى على قهوة ناس موسى .. البكون فيها صديق دايما" وهو ماشي كدا عم صديق اتلقاهو.. ماشي بكرعيهو ساي .. قال ليهو عم صديق.. انا دايرك في كلمتين برانا عليك الله ..
قال ليهو تعال على القهوة.. نشوف لينا حتة كدا مطرفة. جو راجعين شالو ليهم عتقريب وطلعوهو .. صديق قعد فوق العنقريب ويوسف قعد قدامو في الواطة ..
قال ليهو ياعم صديق والله انا ماعارف اشكرك كيف.. والعملتو معاي والله اهلي واعماي ماعملوهو معاي .. ان شاء الله ربنا يجزيك الخير ..
طيب انا ياعم صديق عايز استقل بي شغلي براي .. لاني الحمد لله معاي حامد المنصوري .. لقينا لينا بير والله .. وعايزك انت اول زول تجي تفرعها لينا.. لانو باكر او بعد باكر بنكرم .. ودايرين نعمل خيمة برانا ..
قال ليهو والله يايوسف ربنا يوفقك.. ومافي مشكلة بس تعمل ليك خيمة براك ليه؟.. قال ليهو داير اعمل الخيمة قريب للبير قالو كدا .. ونقعد فيها انا وحامد .. وانا ياعم صيق عايز احس بي نفسي مستقل ..
قال ليهو طيب مافي مشكلة ربنا يوفقك ..
يوسف قال ليهو طلب تاني .. عم صديق قال ليهو اطلب .. قال ليهو الجهاز الاديتني ليهو .. انا عايز ارجعو ليك ... قال ليهو يايوسف انا قلت ليك علي الطلاق مايرجع..انت داير تكسر خليفتي؟ قال ليهو طيب على الاقل.. خليني ادفع حقو.. عشان اكون مرتاح .. قال ليهو برضو كدا كسرتها .. تكون مرتاح شنو؟
انا على الطلاق واقف معاك لانك بتستاهل .. لاني من اول يوم شفتك .حسيتك ماعندك فرق من اولادي ..
مع السلامة يايوسف .. لو احتجت لاي مساعدة ماتردد ..
الى اللقاء ..
الفصل العشرون
اها يازول جدو لمن الصديق كمل كلامو معاهو وفات منو ..
جدو مشى لي قدام كدا في شباب بعرفهم.. مااصحابو يعني لكن معرفة .. قعد ساهر معاهم لغاية نص الليل .. واتاخر مخصوص عشان يبيت معاهم .ووفعلا عزموهو وبيت معاهم.. وباكر الصباح جا .. راجع وشال حاجاتو من خيمة ناس صديق.. ورجع ختاهن مع جماعتو ديل ذاتهم .. وانتظر لمن جا حامد من المعقل .. وكلها اربعة يوم وانتهى تجهيز السكن بتاعهم الخاص الجنب البير .. وعملو خيمة زي الخيمة .. والكاش بقلل التقاش .. وتاني مارجع لي ناس صديق ..
يوم افتتاح البير .. جابو خروف وكرمو.. وعزمو الناس ومن ضمن الناس الصديق واولادو .. الناس فطرو وفاتو .. والبوكلين والعمال جاهزين بالاجهزة .. وح يبدأ الشغل الجد جد..
الصديق ودعو ودعا ليهو بالخير .. وقال ليهو تعال لي بي جاي دايرك في كلمة .. اها قلت لي شنو في موضوع ملكة؟ .. قال ليهو تقريبا ملكة في راسها في زول تاني .. ما اظن موضوعنا ده بظبط .. قال ليهو يازول الخير فيما يختاره الله .. وطبعا يوسف الكلمة دي قالا ساي.. هو ماعارف لغاية الان موضوع معتصم ..
واشرف واكرم كايسين ليهم لي طريقة.. يتهمو جدو بي تهمة.. لكن تاني مابلقو طريقة.. لانهم طفشوهو منهم .. وطبعا الخطة كانت .. المفروض تكون التهمة.. قبل الكلام الجارح.. لكن اشرف استعجل ..
يوم من ذات الايام جاء احمد الكاشف .. الباعو ليهو الجهاز حق يوسف .. جاء في الخيمة.. لي اشرف لقى اشرف واكرم وابوهو ..
كيف الحال ان شاء الله كويسين؟ .. الصديق قال ليهو حبابك يا بوحميد الليلة شقة غريبة .. قال ليهو والله المشغولية بس ياحاج .. بس عندي باقي قروش .. حقة الاولاد ديل وربنا سهلا .. قال ليهو قروش شنو؟ الاولاد بقو يبيعو ويشترو بي وراي .؟
قال ليهو لالا باعو لي الجهاز حق يوسف الخير .. كاسرنو .. وانا كنت محتاج ليهو .. واشتريتو والله ..
الصديق ده سكت زي البسمع ليهو في حاجة .. وما اتكلم كلو كلو .. لغاية ما احمد حسب التلاتة مليون.. وسلمها لي اشرف .. وفات ..
الصديق قبل على اولادو قال ليهم ..
حمد الله ربنا قسم لي حرامية وخونة .. والله اصلا ماكنت بتصور.. في يوم من الايام تقومو بي عملية قذرة زي دي .. والله انا لو ماواثق من امكم .. اقول انكم ما اولادي .. لكن مابتستاهل بثينة.. يخسي عليكم .. تف تف على وجوهكم يا ملاعين. بالله دي عملية تعملوها .؟ الولد مسكين وابوهو متوفي .. وجا يسترزق عشان يكفي عائلتو من الحوجة للناس.. تضروهو؟؟
ابوهم بتكلم معاهم وهم الاتنين مدنقرين .. اكرم قال ليهو والله دي يا ابوي دي فكرة اشرف.. قال دايرين ندمره.. وانا حميتو بس هو ماسمع كلامي.
قال ليهو ده عذرك؟
باختصار انتو مارجال .. الحمد لله انا اديتو الجهاز.. والا كانت المغسة كتلتني .. اشرف قال ليهو .. والله بي صراحة يا ابوي .. انا ماقادر اسكت اكتر من كدي.. والسبب كلو منك انت .. نحن امي حكت لينا كلام والكلام ده مزعلنا شديد ..
قال ليهو كلام في منو؟ في يوسف؟ ولا فيني انا؟ .. وامك بتعرف يوسف من وين؟ ..
قالت شنو امك؟ قال ليهو قالت انت عندك علاقة مع ستو ام جدو .. وقالت انت بتخونها ..
الصديق قال ليهو لاااااا اله الا الله محمد رسول الله ..
استغفر الله العظيم .. ربنا يغفر ليها امك .. ربنا يغفر ليها حق المراة المسكينة المغلوب على امرها .. أها دام جبت الكلام براك النسمعك .. على الطلاق نعال ستو اخير على امك.. واشرف على قبيلتك كلها .. انت وهم ولاشنو؟ ..
والصديق طبعا" زعل زعل لامن بقى يزبد .. من كلام الولد الاهبل الاسمو اشرف.. اصلا زول زفت.. ومابعرف يمسك الكلام .. الحالة دي امو وصتو.. قالت ليهو ماتتكلمو مع ابوكم ..
ولو فرضنا جدلا انا عندي علاقة مع ستو.. ولاغيرها.. يوسف ذنبو في الموضوع ده شنو؟ ..
عشان تخربو ليهو شغلو وتسرقو جهازو .. داير تعرف الفرق البين ستو وبين امك .. عاين لاخلاق يوسف.. وعاين لي اخلاقكم انتو .. سبحان الله .. ستو انا بحترمها وبقدرها زي مابقدر امي الولدتني .. عارف ليه؟ .. لانها ستو مابتعرف عن الخيانة والاخلاق الدنية .. هسع عليك الله امك دي.. لو انسانة عندها ادب واحترام .. ده كلام تحكيهو ليكم؟؟ ..
وح تكون قالت ليكم انتقمو من يوسف.. وطيروهو من جنبكم. انا عارفها حاقدة وقلبها اسود .. وهسي يوسف رحل بي سبب تعاملكم .. صح؟ والله انا مشيته المفاجئة دي انا ذاتي مستغرب فيها ..
لكن كدا زال العجب يا اولاد بثينة.. لكن انا بوريكم انتو وامكم .. عليك الله يوسف ذنبو شنو ؟؟
اشرف قال ليهو ذنبو شنو كيف؟ هو ذاتو قال لينا انا مستعد اعرس امي لي عم صديق يهوداك امشي اسأله ..
عم صديق قال ليهو .. علي الطلاق .. انا مافكرت في ام يوسف غير المعزة ورعاية العشرة .. لكن بعد كلامكم ده ان طال الزمن وان قصر بسويها.. اصبرو لي ساي .. وقام طلع طوالي ..
ماشي لي يوسف .. وفي الطريق غشى احمد الكباشي .. قال ليهو يا احمد عليك الله .. داير اوصيك وصية .. قال ليهو شنو قول اتفضل .. قال ليهو عليك الله .. وبي حق الخوة البيناتنا .. ماتكلم يوسف انو اولادي باعو ليك جهاز .. قال ليهو يوسف عارف .. وكلمتو .. وقال لي مامشكلة اتصرف ... انا ادوني جهاز احسن منو؟
قال ليهو متين قال ليك كدا؟ قال ليهو تاني يوم طوالي بعد اشتريت الجهاز من اولادك. المشكلة شنو ياحاج صديق؟
قال ليهو لالا مافي مشكلة .. طبعا" عمك صديق راسو اتملا من اللخبطة دي .. ياربي يكون يوسف متفق معاهم؟ ولا سترهم ساي.. ولا الحاصل شنو؟ انا لازم امشي لي يوسف ده واطرح ليهو اسئلة يجاوبني عليها ..
لمن وصل يوسف لقاهومعاهو زي اربعة خمسة عمال .. وشغالين شغل بالطريقة الصاح .. والبوكلن يغرف والناس تنقب .. المهم قال ليهو يوسف انا دايرك سريع ومستعجل وراي شغل .. قال ليهو جدا يا عم صديق نفض يديهو وجاهو ..
قال ليهو اهأ ركز معاي .. انت هل فعلا قلت لي اشرف واكرم انا مستعد ازوج امي لي عم صديق .. جدو اخد ليهو ضحكة.. وقال ليهو ياخي دي كانت ونسة ساي ونقاش .. وفعلا قلت كدا.. انت ياعم ديق انا موش كلمتك بي قناعاتي في الزواج .. اهم حاجة الطرفين المعنيين بالموضوع .. اذا كانو برغبو في بعض .. مافي زول يقيف في طريقهم .. وهم بعدين يتحملو نتيجة الاختيار .متذكر؟ قال ليهو ايوة متذكر لمن اتكلمت معاك عن موضوع الملكلة ..
قال ليهو طيب يا يوسف النقاش كان في شنو اصلا ؟.. قال ليهو والله الحقيقة .. هم قالوا سمعو انو ابوهم .. عندو علاقة بي امي .. وانا قلت ليهم حتى لو في علاقة زي دي.. بتكون علاقة سامية ونقية .. لاني واثق في عمي صديق.. زي ما واثق في امي ..
ولو الهدف شريف مافي شي يمنع .. ومافي مسلم بقدر يقيف ضد الشرع.. قال ليهو طيب يايوسف هسي انا لو جيتك وطلبت يد امك انت بتوافق؟ ..
قال ليهو ومالو؟ لو امي دي رغبتها .. انا هدفي في الدنيا دي.. رضاها وعفوها .. ومابتكون عملت جريمة ولا جناية .. ده شي من حقها وحقك .. ونحن ناس حقانيين .. والقال حقي غلب ..
عم صديق بقى يعاين لي يوسف.. مافاضل ليهو الا يمسكو يسلم عليهو في راسو ..
قال ليهو اسمع يايوسف .. والله انا لمن جيت اساعدك.. ماكان عندي غرض او هدف في راسي .. بس امك دي انا بعزها وبقدرها من اول يوم اشوفها قبل اكتر من عشرين سنة..
ولمن سمعت بي زوجها اتوفى.. اوليت علي نفسي اقيف معاها.. زي اخوها ... لكن مادام جماعتي بسيئو الظن .. وبتكلمو كلام فاضي .. انا شكلي حيكون عندي هدف سامي وعفيف وح اوصل ليهو بمساعدتك انت ..
قال ليهو ياعم صديق .. ماتتعامل بردود الافعال .. انت راجل جبل .. وانا شايفك غدوة بالنسبة لي .. عشان كدا وصيتي ليك .. ماتشتغل بالموضوع ده كتير .. وسامح الاولاد .. وماتخرب بيتك وتجوط حياتك بي سبب زعلة وقوالة ..
الصديق .. قال ليهو .. ها جنا ها .. انت جاي من وين؟ من كوكبنا ده ولا برة النظام الكوني؟ .. قال ليهو انا ود الخير ود يوسف .. تمساح الجزاير ..
قال ليهو والله الخير ود يوسف .. ولد وربا.. ربنا يحفظك من الحاسدين .. بعدين داير أسالك سؤال .. انت وكت عرفت الاولاد ديل شالو جهازك وباعوهو .. مالك ماكلمتني ؟..
يوسف نطط عيونو وقال ليهو انت القالك كدي منو؟؟
قال ليهو حكي لي احمد الكباشي ..
قال ليهو الله يسامحو احمد.. مابعرف يمسك الكلام اصلو .. والله ياعم صديق .. بس انا سكت بي مغستي.. عشان ما اعمل ليك سمعة وسط الناس انت راجل مابتستاهل غير الخير ..
طبعا بي صراحة الصديق ماعرف يقول شنو؟ يبكي من طيبة الولد ده .. ولا يبكي من حقد اولادو وامهم .. وحصلت عليهو حالة مايستاهلا ..
قال ليهو يا يوسف فوتك بي عافية.. ربنا يوفيك قدر ماسويت .. ويبارك لك في رزقك .. قال ليهو امييين ياعم صديق.. بس دعواتك دي هي المحتاجنها ..
وكدت داير يمشي يوسف قال ليهو ..
انا طلبت منك طلبات كتيرة .. وانت ماقصرت معاي.. عندي طلب اخير ياريت ماتردني .. قال ليهو قول .. قال ليهو انسى الكلام ده.. وما تغصب من اولادك.. لانو غضب الوالد كعب .. والموضوع التاني بتاع زواج ومازواج ده.. اصرف عنو النظر .. اسمع نصيحتي ..
قال ليهو طلبك الاول منفذ .. على عيني وراسي ودام .. انت سامحتهم انا بسامحهم .. لكن الهدف التاني ده على الطلاق الا امك ترفضني براها ..
الصديق قام مشى.. ويوسف بقى قاعد في الواطة متمحن .. ياربي دي ورطة شنو الوقعنا فيها دي؟؟ .. يارب تجيب العواقب سليمة .. والله انا هسي في الفترة دي مافاضي لي لي مشاكل ووجع راس .. تاني قال هوي.. النقوم على حيلي .. الزارعها الله فوق الحجر بتقوم .. خلي الامور على الله .. الصديق ده امي براها بتقدر تمسكو ليك الدرب ..
وقام على شغلو ..
لكن الصديق طبعا" مشى مولعة فيهو نار.. على بثينة قبل اولادها ..
.. الليل داك كلو يتقلب غضبان ..
قام يازول باكر الصباح بدري.. مشى بعيد ضرب لي بثينة تلفون .. وسلم عليه صحتك واخبارك؟ .. قال ليها يابثينة؟ انتي كيفن بتكلمي الاولاد.. تقولي ليهم ابوكم عندو مع ستو كيت وكيت؟
انتي يامراة عاقلة ومخك ده مزبوط؟ انتي لو في حاجة في راسك ماتواجهيني بيها براي ..
قالت ليهو ياهو الحاصل .. في زول اتهمك بالكضب؟؟ .. انت موش سافرت الخرطوم.. ومشيت لي ستو بعد راجلا مات.. وجبت ولدها معاك عشان تشغلو معاك في الدهب؟ اها نحن نفهم شنو؟
قال ليها يامراة ياناقصة الفهم .. يعني الزول اكان مشى لاهل الميت وعزاهم.. وحاول يساعدهم .. يبقى خلاص داير يعرس الارملة؟ انتي يابثينة دحين واعية بي كلامك ده؟
بعدين لو فرضنا كلو كلامك صح .. ليه بتقولي الكلام للاولاد .. الما فتقو من الحبة لاهسع .. وتملي راسهم وتحرشيهم على الولد المسكين ..
قالت ليهو بس ان شاء الله يكونو طيروهو.. مايكون قاعد لاهسع ..
قال ليها عوذ بالله منك ياخ .. اعوذ بالله انتي شنو عليك الله؟
اسمعيني .. اقسمت بالله العظيم تلاتة .. ومابقول علي الطلاق .. واعمل ليك راس وقعر .. بقسم بالله .. انا وكت مشيت .. مشيت عشان اواسي الناس في مصابهم .. ودام ربنا اداني النعمة .. اساعدهم ..
قالت ليهو المساكين شوية؟؟ .. والناس الابوهم مات شوية؟ ماتمشي لي ناس اخرين .. قال ليها المشكلة انو ست الجيل انا بعزها .. ومعزتي ليها.. مابتنتهي حتى بعد تموت .. وتسكن التربة .. لكن ماكان عندي هدف اعقد عليها .. لكن بعد كلامك .. وكلام ولادك .. انا ماعندي هدف في الدنيا تاني غير اعقد على ست الجيل .. ان شاء الله انتي واولادك تحرقو ..
الى اللقاء ..
الفصل الحادي والعشرون
جدو يومو المشى سجل البير في المحلية .. لاقاهو واحد اسمو ايوب .. وعرض ليهو بوكلن جديد بالاقساط .. ويوسف قبلو طوالي .. بدون مايرجع لي حامد ويشاورو .. وطبعا" الخطوة دي فيها مجازفة كبيرة ربنا يستر .. المهم
مرت الايام وجدو شغال شغل جد .. وبعيد كل البعد عن الصديق واولادو .. بس مرات بمشي لي صديق في القهوة يتونس معاهو ويرجع .. وصديق عارفو انو متحاشي الاولاد ..
ويوسف متواصل مع الوالدة .. ومراسيلو ما انقطعت وبقت بي كميات كافية بالاضافة لي .. التوريدة حقة الوكلين .. وحساب التوفير ..
يوم من ذات الايام جنابو معتصم لاقى ملكة ماشة في الشارع .. لاول مرة .. قال ليها ماشة وين .؟ قالت ليهو الليلة ان شاء الله اول يوم لي في المدرسة والسنة دي ان شاء الله ممتحنة .. قال ليها لكن المدارس بدت من زمان .. قالت ليهو ان شاء الله بحصل ..
قال ليها وانا؟
ضحكت ومشت .. اليوم كلو مبسوطة .. المساء طوالي دق ليهم الباب .. فتحو ليهو .. محاسن طبعا مشغولة .. واستلمت الشغل كلو.. وستو بقت مدير لايعمل .. بس عندها الكشكوش .. والتمويل ^ – ^ ..
اها معتصم قال لي ستو انا يا ام يوسف الانتظار طال علي والليلة شفت ملكة طالعة على المدرسة.. الموضوع ده حدو وين؟
قالت ليهو مدرسة شنو؟ ملكة كان حضرت السنة من اولها.. ماعندها عمار في المدرسة .. ومابتجيب شي .. انت يازول كلم اهلك لزوم تاخد رايهم وتعال لي ..
وبقت تضرب لي يوسف .. وتلفونو مقفول .. اول من دخل الشبكة ولقى امو ضاربة ليهو .. رجع ليها قالت ليهو اسمعني كويس .. معتصم اخو حمودي صاحبك .. قال داير ملكة انت رايك شنو؟ قال ليها وملكة رايها شنو؟
قالت ليهو طبعا" موافقة .. وماعندها اي مشكلة وواقعة بيهو البحر .. قال ليها على بركة الله .. انا ذاتي ماعندي مانع.. الزول راجل .. وزيو في الحلة ذاتو مافي .. ان شاء الله ربنا يتم ليهم على خير .. قالت ليهو خلاص انا بكلمو يتصل عليك .. ويكلمك براهو .. انا زي الماكلمتك. قال ليها خليهو يتصل علي يوم الخميس المساء ..
المهم ستو منتظرة معتصم بي خبر اهلو .. واهلو باركو الموضوع. وفرحو جدا .. لانو الخير وستو.. سمعتهم في الحلة زي الدهب.. مافي كلام .. والبت ذاتها مهذبة ومعروفة ..
قالت ليهو انا كلمت جدو.. قلت ليهو معتصم بضرب ليك .. قال ليك اضرب ليهو يوم الخميس المساء .. وفعلا يوم الخميس معتصم ضرب ليهو .. وجدو بارك ليهو الموضوع .. وقال ليهو مافي زول ممكن يحفظ عرضي وانا غايب زيك ..
ان شاء الله ربنا يسهل ليك ويتم ليك عل خير .. وانا فوضت امي تقوم بي كل مايقومو بيهو الرجال ..
في واحد من اقرباء الخير اسمو عباس .. ساكن في الشقيلاب .. جاء يوم زيارة في البيت .. ولاقى ستو .. وقال ليها طبعا انابكون عم الاولاد ديل .. وداير ملكة لي ولدي ..
الكلام ده بعد ما معتصم ادوهو الكلمة.. والموضوع خلص .. ستو قالت ليهو .. طيب ياعباس كدي النسألك .. انت هسي بتعرف لينا شنو؟
عارف ظروفنا؟ نحن ناس فقرانين ومفلسين .. قال ليها ماشاء الله احمدي ربك.. يا ست الجيل .. قالو ولدك في الدهب فات الوراهو والقدامو .. وهسي انا سمعت انو اشترى ليك بيت هنا في ام بدة؟ قالت ليهو .. الكلام ده انت بتجيبو من وين؟..
قال ليها في زول شغال معاهو هناك.. من اولاد جيراني هناك في الشقيلاب ..
وقالو داير يشتري لي اختو بيت في السامراب .. طبعا الكلام ده كلو ستو ماعندها منو خبر ..
قالت ليهو الحمد لله والله ياعباس .. بس الكلام ده انا ماعارفاهو
قال ليها .. الكلام ده قريب في الاسبوع ده .. معناها داير يعملا ليك مفاجأة .. قالت ليهو يعني انت جيتنا لمن عرفت انو وضعنا اتصلح .. وينك زمان ياعباس؟؟
لمن اولاد اخوك كانو مجهجهين .. ومديونين .. وقريبك الخير متدين قروش قدر الليلة وباكر ..
المهم ياعباس انا مابقول ليك رافضة ولاقبلانة..
يهدي ملكة شوفها .. تعالي يا الملكة .. عمك ده .. ود عم ابوك طوالي وداير يتكلم معاك ..
قال ليها ازيك يابتي .. قالت ليهو اهلين ياعمو .. قال ليهو والله انا جيت اطلبك لي ولدي .. قالت ليهو للاسف يا عمي انا مخطوبة ..
قال ليها طيب امك من قبيل ماتقول لي كدي؟؟ مالا بتلف وتدور؟؟ .. قالت ليهو امي عايزة الكلام يجي مني انا .. اناست الموضوع احتمال اغير راي .. واقبل بي طلبك موش وارد؟
قال ليها فعلا وارد .. قالت ليهو بس ماعندي رغبة اغير راي من معتصم ..
غايتو الزول قنع وقام مشى .. وقال لي ستو اعفي لينا في الفات.. لكن تاني مابنتقطع منكم ..
بعد طلع ستو قالت ليها شفتي ياملكة؟ .. ديل اهل ابوك .. مابعرفو لينا اي حاجة .. ابوك حي وبعد مات مافيهم زول جانا زيارة .. ولا سأل مننا .. هسي بمجرد ماسمعو بي نجاح يوسف .. بدو يجو .. غايتو ناس زمنا ديل يالطيف منهم ..
مابقدروك الا لمن يكون عندك قروش .. قالت ليها يا امي قولى مابقدروك نهائي.. بقدرو القروش بس .. ويومك التفلس تاني مابتشوف فيهم زول ..
طبعا ستو اصلا ابت تكلم ملكة بي قصة انو يوسف اشتري بيت.. قالت لامن أتاكد من يوسف براهو.. حتن اطلع الخبر لانو مامعروف الخبر ده جاي من وين؟
يوسف اول اتصال لي امو قال ليها انا جاي الخرطوم.. لاني اشتقت ليكم واشوف الحاصل عليكم شنو .. وعندي كم حاجة كدا ..
برضو ابت تسألو من موضوع البيت الجديد ..
بعد اسبوع حامد استلم الادارة.. ويوسف سافر الخرطوم .. وجاء لي ناس امو .. ولقى امو ظبطت بيتها .. وبنت برندة .. وعملت بياض وبلاط .. ونقاشة .. واشترت تلاجة جديدة .. والبيت متغير كلو كلو ..
ولقى ملكة شغالة تكنس في البيت .. قبل مايسلم على امو مشى على ملكة كدا.. مسكها من يديها.. بقى يعاين ليها من فوق لي تحت .. لامن عيونو اتملن دموع ..
وحتن سلم عليها .. بالاشواق الحارة .. والمشاعر الصادقة بين الاخوان اولاد الام ..
وسلم علي امو سلام يبكي الحجر .. اول مرة يفارق امو فترة قدر دي .. ويسلم عليها ويقعد يعاين ليها .. وتاني يقوم يقلدها يسلم عليها
سأل من محاسن .. قالت ليهو محاسن والله اصلها مابتقعد في البيت.. ساكة الشغل بس.. وانا حامياني ادخل لي ابرة في خيط.. قايمة بالشغل من مجاميعو .. قال ليها انت خلاص بعد كدا ترتاحي وتقعدي زي السلطانة .. اشتغلتي مافيهو الكفاية.. اشتغلتي لامن فقدتي جناك الفي بطنك ..
قالت ليهو اها انت خبرك شنو؟ .. وامورك الجايها شنو؟ ان شاء الله تتسهل .. المهم قال ليها انا عندي كم حاجة كدا وراجع ..
اولا" انا اشتريت ليك بيت في الشارع الرابع من هنا .. ودفعت فيهو عربون .. هسي جاي اشوفو وتوريني رايك لو نفع بنكمل البيعة .. ولو مانفع نشوف غيرو.. البيت ده مابتناسب مع السلطانة .. قالت ليهو انا بيتي مابمرق منو ..
قال ليها البيت ده عايزين نخليهو لي محاسن واولادها .. تقعد فيهو وتلقى راحتها براها.. وتقوم بي حياتها وخصوصياتها .. بدل ماتحس انها قاعدة مع الناس
قالت ليهو انت قايل محاسن زي محاسن الزمان .. ماشاء الله بقت البلزها مابرميها .. وانا مابقدر افارقها .. قال ليها بس انتي ماعارفة الحاصل ..
الكلام جاييك .. انا سمعت انو راجل محاسن قاعد ليهو مع ناس في عد حسين .. وعايز امشي اجيبو لي اولادو .. ويقعد في بيتو.. ومحاسن بتعيشو تاني .. رايك شنو؟
قالت ليهو والله لكم انت تراك جاي بي راي كبير .. النشوف محاسن رايها شنو؟ حتن بعد دام انت تتصرف .. قال ليها لالا .. خلي الموضوع يجيها مفاجأة.. لانها كدا بترفضو ..
خلي الكلام يجي منو هو .. مايجي مننا نحن .. انتي بس خليني انا بتصرف .. هسي انا معاي قروش موديهن لي الامين .. قالت ليهو الامين .. شنو كمان ..؟
قال ليها الامين صاحب ابوي الكان اشتكانا في المحكمة في قروشو .. قالت ليهو هو موش قال عفاها لينا؟
قال ليها بس نحن القروش اتوفرت عندنا .. وانا ما اكذب عليك والله لغاية هسي موقفو حارقني .. ولو ماوديت ليهو قروشو مابرتاح ..
جات محاسن وسلم عليها وطايبها .. وقال ليها وين الاولاد؟ قالت ليهو في المدارس ..
قال ليهم انا ماعندي وكت بطلع طوالي .. اتصل علي واحد بتاع امجاد
ومشى للامين .. بصراحة لقى الامين فعلا محتاج للقروش حوجة ماسة .. لانو شغلو ضرب الواطة .. ولقاهو شغال مع زول بتاع مكتب عقارات .. المهم الحصل للامين مافي داعي ليهو .. ود قانون سماوي.. البخيل ربنا بهلك مالو.. والكريم ربنا ببارك ليهو ..
ومرة قال اللبيب.
الصدقة ان بقت بي السر تكون مقبوله..
بتجيب ضعفها واضعاف دبول ودبولا..
والربطة البتسكن في الخزن مطبوله ..
ربنا بهلكا .. وتكمل بلا يحسبولا.
على كل الامين ربنا فرجها عليهو في لحظة احتياج.. ودي برضو انا بعتبرها بي سبب انو سمع كلام امو .. وعفى باقي القروش لي ناس يوسف ..
المهم جدو بعد مشى من الامين .. اتصل على واحد كدا.. وقال ليهو اديني تلفون عوض .. عوض ده زوج محاسن الهارب من العدالة ههه .. اقصد الهارب من المسؤلية ..
قال ليهو انا بديك تلفون واحد اسمو محجوب.. هو قاعد معاهو .. شال منو التلفون ومشى عد حسين .. المهم يازول وصل على حسب الوصف .. واتصل على محجوب .. ومحجوب قال ليهو الزول ده من جا هنا مافي زول سأل منو؟ انت منو؟
قال ليهو اصبر النصلك .. قال ليهو اسرع الزول ده احتمال يطلع .. المهم وصل .. وسلم على عوض وقال ليهو عرفتني ياعوض قال ليهو ابدا" ماعرفتك .. قال ليهو انا يوسف جدو .. ود الخير وديوسف ساكن في الشارع القدامكم هنا في ام بدة.
قال ليهو انا ماكنت ساكن ام بدة اصلا .. قال ليهو ياخي .. انت كنت ساكن بي اولادك وهسي اولادك معانا في البيت ..
قال ليهو انا ما متزوج اصلا.. ولاعندي اولاد.. محجوب قال لي جدو انت يا خينا تكون غلطان الزول ماعندو اولاد ..
قال ليهو ياعوض .. نكرتا محاسن.. ونكرت ونكرت اولادك؟ سبحان الله .. قال ليهو محاسن دي منو يازول؟ ..
انت لو عندكم مراة مسكينة .. ولا راجلا ميت ودايرين تزربقوها فيني .. انا ماعندي ليها شي .. والله انا حق العشاء في جيبي مافي ..
قال ليهو يا استاذ محاسن بقت شغالة بالملايين.. مامحتاجة ليك.. وعندها بيت .. احتمال قريب يكون ملكها .. بس والله نحن كنا دايرنك ترجع لي اولادك.. لادايرين منك قرش لاتعريفة .. ولو غالباك العيشة .. محاسن بتعيشك ..
المهم ياعوض انا بمشي.. وبخلي ليك تلفوني .. وتلفون محجوب معاي .. اذا غيرت رايك وداير اولادك اتصل علي .. عشان اوريك تلقاهم وين ؟.. كتب ليهو الرقم في ورقة وعوض استلمو ..
وودعهم وفات .. اها عوض ما قعد كتير بعد جدو .. طلع طوالي ومشى على محل بتاع رصيد.. قال ليهو عليك الله اتصل لي على الرقم ده .. سريع عليك الله
اتصل جدو رد .. قال ليهو يوسف تعال لي راجع انا في الحتة الفلانية .. المهم يوسف قال لي بتاع الامجاد ارجع .. مشى ليهو
قال ليهو يايوسف ادفع للزول ده حق المكالمة لو عندك .. بعد يوسف دفع .. عوض قال ليهو انا راجع لاولادي ..
يايوسف الناس الانا قاعد معاهم ديل.. انا مفهمهم اني ماعندي اولاد .. انا يا يوسف والله طلعت من البيت .. لانو كل شي غلبني .. وماقادر استحمل اشوف اولادي جيعانين وعريانين.. وانا ماقادر اسوي شي .. قلت اخليهم لي الله وافوت .. قال ليهو عليك الله ياعوض ده حنكك؟ غايتو انا اولادي لو ماتو قدامي مابفوت اخليهم .. اموت معاهم .. لكن اقول ليك .. احسن حاجة انك خليتهم لي الله.. لانو ربنا ماقصر معاهم.. وعاشو عيشة احسن من انت معاهم..
وهسي انا خايف انو محاسن ماتقبلك .. ولو مشيت ليها تطردك عديل
عشان كدا لو داير ترجع لاولادك .. خلي بالك معاي في الخطة ..
الى اللقاء ..
الفصل الثاني والعشرون
عوض قال ليهو محاسن انا بعرفها يايوسف .. راسها قوي وتاني مابتقبلني .. قال ليهو انت كدي اسمع كلامي ونفذو وشوف.. انت خسران شنو؟؟ .. حتى لو ماقبلتك.. انت بتكون ارضيت ضميرك .. وكسبت اولادك ..
الخطة كالاتي يا عوض .. اولا انت تجينا في البيت وتدق الباب ... وتقول داير جدو .. انا بطلع ليك برة .. واسلم عليك سلام شديد .. طبعا" قبل الموضوع ده .. انا بكون كلمت محاسن .. اقول ليها انت كنت معانا في الدهب .. وشغال كويس وجاي قريب .. وجايب قروش وجاي .. قال ليهو والقروش اجيبها من وين لو سألتني .. قال ليهو انا بديك قروش القروش مامشكلة ..
والباقي بتكملو براك .. انت واطفالك بتكسرو الحاجز.. الاطفال يا عوض نعمة .. وانت محتاج تكون وسط اطفالك ..
زي ماهم حتاجين لوجودك .. ولمن يكبرو ويلقوك مافي .. اتخيل نفسياتهم بتكون شنو .. مهما كانت الظروف قاسية.. والمعيشة صعبة .. فراق الحبايب اصعب منها .. وكم من الناس ياعوض عاشو فقراء ومعدومين .. ماعندهم اكل ولاشراب غير الحب والمودة والتراحم .. اولادك محتاجين لحضنك.. اكتر من قروشك .. انت قسيت عليهم .. وحرمتهم من الاتنين .. ماتتردد امسك القروش دي واعمل زي ما بقول ليك ..
اركب معاي ارح .. والكلام ده كلو جدو راكب في الامجاد قدام ..
وعوض واقف بي براة للعربية .. لمن عوض ركب .. جدو قال لي بتاع الامجاد اتحرك يا حبوب ..
عاين لي الراجل السايق الامجاد .. لقاهو بيبكي ..
قالليهو يازول خير.. ان شاء الله مافي عوجة مالك .؟ .. قال ليهو والله بكاني كلامك مع صاحبك ده .. انتو عليكم الله خوة ساكت ولا بتتباقو؟ .. يعني بتقربو لي بعض؟ قال ليهو ابدا والله .. بس جيرة في الحلة .. والراجل ده زوجتو .. صديقة عزيزة لي والدتي .. قال ليهو والله ربنا يديم المعروف..
انا البكاني اني عايش نفس الماساة .. وابوي فات البلد خلانا نحن اطفال .. وتاني مارجع .. وكاسو ليهو الناس كواسة الزول الماعندو وجيع.. وانا هسي مابتذكر ملامح ابوي.. ولو لاقاني في الشارع مابعرفو.. كتير فكرت افتش ليهو.. واسال عنو بس مابعرفو .. جدو قال ليهو ماعندو صورة؟؟ .. قال ليهو ابدا .. صورو كلهن حرقن قبال مايمرق ..
وقالو رسل لي اصحابو .. اي صورة هو موجود فيها.. شرط منها صورتو .. عشان مايعلنو عنو في الجرايد والتلفزيون.. وصعبت مهمة البحث عنو .. وسد الطريق قدام ناس البوليس.. وخلانا في نار الجحيم.. انا الكبير في البيت. وقايم على اسرتي الحمد لله .. هسي انت بتتكلم مع اخوك ده .. اتخيلت الحصل علينا .. يحصل علي اولادو ..
ود الشي البكاني والله..
يوسف قال ليهو انت اسمك منو؟ ثال ليهو عبد العظيم .. يوسف قال ليهو .. االله يجمع شملك بي ابوك قول امين .. والله قصتك صعبة ياعبد العظيم .. وانا قصتي عوض ده عارفها .. انا ابوي اتوفى بي حادث ليهو سبعة شهور .. لكن برضو اخف من حالة ابوك .. يكون حي وطافش ..
المهم يازول لما وصلو ام بدة.. يوسف قال لي عوض انزل .. بعد نص ساعة تقريبا.. انت تكون في البيت .. تجي تدق الباب انا بكون منتظرك .. وجدو بعد وصل وحاسب بتاع الامجاد .. وقال ليهو ياعبد العظيم انا بحتاج ليك كتير في اليومين دي خليك قريب وتلفونك فاتح ..
ودخل يوسف.. و محاسن كانت موجودة .. والاولاد جو من المدارس .. ومحاسن طبعا" فرحانة بي جية يوسف فرح .. والاولاد طبعا فرحانين برضو .. بي جدو الولدين الصغار ينططو.. والبت الكبير الاسمها مي .. قاعدة هناك عاملة خجلانة .. يوسف يعاين ليها ويضحك .. قال ليها.. يعني شنو يامي؟ بقيتي كبيرة؟
تعالي اتونس معاك .. قالت ليهو لا .. البت طبعا" كملت 13 وداخلة على اربعطاشر .. ويوسف لسع شايفها شافعة ..
المهم يوسف قال لي محاسن عندي ليك بشارة .. اصلك مابتتوقعيها .. انا قلت لمن القاك فاضية.. واقولها ليك .. قالت ليهو اها البشارة في خشمك .. قال ليها بس تعالي برانا ..
جاتو .. قال ليها طبعا لاقيت عوض في الدهب.. قالت ليهو اصلو مابصدق .. الوداهو هناك شنو العوقة ده ؟؟
قال ليها كمان شغال كويس .. وقال لي انا عاهدت نفسي مابرجع الا معاي قروش .. لاني ماعايز اكون عالة على مرتي .. وكل يوم ببكي بي شوقو ليكم ولي اولادو .. واكتر شي خايفك تكوني زعلانة .. وهسي اليومين ديل طلع ليهو قروش كويسة .. واحتمال يجي يسلم عليكم .. وياخد العفو .. ويرجع عليك الله لو جاء قابليهو مقابلة كويسة ..
الناس بعفو الرقبة يامحاسن .. والموقف الكان فيهو عوض اي زول كان ممكن يطفش .. انتي بس اعتبريهو رجاء مني .. قالت ليهو والله يايوسف.. انت وامك انا مابكسر ليكم خاطر .. لكن والله الراجل ده .. وشو ماني دايرة اشوفو .. خليهو يجي يسلم على اولادو.. مابمنعو..
لكن انا تاني مابنفع معاي .. وهسي بس دايرة لي وكت امشي اطلق منو بالمحكمة .. قال ليها بعد كلامي ده؟ .. قالت ليهو لالا .. بعد كلامك انت تاني ماعندي كلام ..
شوية كدي وفي زول دق الباب .. يوسف قال ليهم دقيقة.. بفتح انا .. طبعا" ده عوض .. يوسف قاليو.. او عوض عليكم السلام والرحمة ..
كيف الصحة والاخبار .. محاسن طبعا .. سمعت الصوت من برة .. وفرزت صوت عوض.. ويوسف بسلم عليهو..
وبقت تفكر .. ياربي يكون عوض جاء مع يوسف.. ويوسف عايز يمهد ليهو الطريق اول .. ؟؟
ولا اصلا عوض مامشى الدهب.. ولقى خبر يوسف جاء وجاي يلاقيهو .. بكون بيناتهم تواصل..
لانو الجية دي شكلها مدبرة .. (هه غايتو المراة دي ذكية ومسلطة ما شاء الله) ..
يوسف كورك يا امي .. يامحاسن.. تعالو عوض جاء ..
يامي تعالي ابوك جاء .. ودخل معاهو على الاوضة القدامية .. اول زول جاء جاري مي ..
وقفت جنب الباب بتاع الاوضة.. وبقت تعاين لابوها.. ابت تسلم عليهو في الاول .. وبقت تعاين ليهو ودموعها جرن .. عوض قال ليها تعالي يامي .. اسلم عليك.. ماتخليني ابكي واتبشتن قدام الناس ..
جات مسكت ابوها وبقت تتنهد وتبكي.. بدون ماتقول كلمة ..
بعد شوية جات ام يوسف.. سلمت عليهو.. وحمدت ليهو السلامة ..
تاني جاتو محاسن .. سلمت عليهو سلام مسيخ .. وطلعت طوالي ..
ويوسف يعاين ليها ..
بعد شوية جو الولدين.. وكل الناس قعدو مع عوض يتونسو معاهو .. الا محاسن قاعدة في المطبخ .. ستو طلعت خلت يوسف والاولاد ومشت تتكلم مع محاسن .. وملكة نايمة ..
ستو قالت ليها ده شنو يامحاسن..؟ عدم الذوق والانسانية ده ..؟؟ يعني شنو البتعملي فيهو ده؟؟ .. الراجل خلاص لعن ابليس ورجع لي اولادو.. انتي تقعدي تتعاوري كدي؟؟ .. انا مارضيانة منك..
قالت ليها كلو شي ولا زعلك انتي يا حبيبة قلبي.. لو عايزاني امشي ابوس رجليهو بمشي .. بس مامن قلبي .. قالت ليها لا يامحاسن .. خلي ضميرك ابيض .. وخليك عفاية ودفاية .. ماتبقى حقاطة وقلبك اسود .. ده مابشبهك ..
انسي الفات وابدي صفحة جديدة .. وانتي اصلا مامحتاجة ليهو .. خليهو مع اولادو .. محاسن دي بكت بكت بكت .. بعد شوية حست روحها مرتاحة .. اصلا المراة الاصيلة بطبيعتها.. ماعندها انتقام تقدر تعملو في الرجل.. غير تفش روحها بي البكا. وتغسل احزانها بي دموعها ..
ستو قالت ليها الله يرضى عليك.. قومي طيبي خاطرو .. وخليهو يفرح بي اولادو.. واولادو يفرحو بيهو .. هاك العصير وديهو ليهو.. طلعت ليها قزارة من التلاجة.. وكبتها ليها في كباية .. وقالت ليها وديها ليهو.. واقعدي معاهو واتكلمي معاهو زي الكانو ماعمل حاجة .. زي الكانو كان مغترب .. واخدت ليها ضحكة .. محاسن قعدت تضحك من كلام ستو .. ودموعها لسع ماجفو.. قالت ليها والله ياهو مغترب ..
شالت العصير ومشت.. ادتو ليهو وقعدت .. ولقت مي قاعدة جنب ابوها .. وماسكة في يدو .. والولدين قاعدين ليهو فوق كرعيهو .. بعد محاسن جات.. جدو قال للاولاد.. يلا هوي .. تعالو معاي عندي ليكم لعبة .. طبعا عشان يفضي الجو للراجل ومرتو يتفاهمو ..
يوسف والاولاد طلعو .. ومحاسن قعدت مع عوض ..
وبقت تتكلم معاهو .. كيفك والصحة والاخبار .. سالين منك والله .. اخبارك مقطوعة.. انت ان شاء الله كويس .. وهو مطير عيونو يعاين ليها .. قال ليها محاسن عليك الله ماتستهتري بي .. انا عارفك زعلانة من تصرفي .. والله انا ماعندي حيلة اعملا غير كدي .. قالت ليهو عليك الله ياعوض سيب الكلام الميت ده..
وخلينا في الحاضر .. امورك شنو؟
قالو لي مشيت الدهب .. مع اني مامقتنعة بالحكاية دي .. لكن مبروك .. كيف الدهب والشغل معاك كيف؟ .. قال ليها تمام .. قالت اخبار ناس صديق شنو؟
قال ليها صديق منو؟.. قالت ليهو انت مابتعرف صديق السيد؟ قال ليها سمعت بالاسم.. بس ماعندي معاهو معرفة.. قالت ليهو ايوااا عشان كدي .. سمح خلاص .. وبراحة قالت ليهو كضبك اصلك مابتخليهو .. قاليها قلتي شنو؟ قالت ليهو لالا بتكلم براي ..
قال ليها اها انتو عايشين كيف؟ قالت ليهو الحمد لله.. في احسن حال ربنا قسم لي اخت .. بقت لي ام وابو وراجل .. احمد الله. وان شاء الله ست الجيل .. ربنا يديها على قدر نيتها .. ويفتح ليها ابواب الرحمة من السماء .. مسكتني انا وعيالي .. وصرفت علينا دم قلبها .. وهي في اصعب الظروف .. ارملة وام ايتام ..
.. ربنا مانساني .. ياعوض .. ربنا انا مابقدر اجازيهو في العملو لي .. يازول انت مادام جيت لاولادك .. حبابك وكان ماشالك البيت يشيلك الراس .. وانا ياني مراتك المغلوب على امرها.. لا اتضجرت ولاطلبت الطلاق بالمحكمة .. وقاعدة راجية ربي .. وراجياك لامن جيت .. الحمد لله على سلامتك .. اها بترجع الدهب تاني؟؟ .. قال ليها والله ماقررت ..
المهم ياجماعة باختصار.. الموضوع بين محاسن وعوض اتصفى .. بي فضل الله عز وجل.. ثم تسخير ستو وولدها اصحاب الضمائر القوية التي تتحدى المستحيل ..
وعوض اخد باقي اليوم داك في بيت ناس جدو .. قاعد مع مراتو واولادو.. في الاوضة القدامية .. وستو واولاها الاتنين ..
في الاوضة الغربية .. يتونسو ويضحكو .. ويحكي ليهم في نوادر ناس الدهب.. والقصص البتحصل في قبقبة ..
باكر الصباح يوسف ساق امو والملكة .. وقال ليهم ارح نشوف البيت الجديد .. لو نفع معاكم اتم البيعة .. ولو مانفع نشوف غيرو .. مشو التلاتة طبعا الشارع الرابع منهم .. مشو بي كرعيهم ساي .. وخلو محاسن وراجلا والاولاد في البيت ..
مشو دقو الباب.. طلعت ليهم مراة.. قال ليها انا يوسف العايز اشتري البيت ..
قالت ليهو اتفضل خلاص كلموني بيك .. دخل مع امو واختو وشافو البيت.. البيت كبير ماشاء الله سطوح اربع غرف وصالتين. وصالون في شكل مضيفة رجال ديوان ..
وفوق فيهو غرفتين في شكل شقة صغيرة كدا ..
ستو قالت ليهو ليهو لكن يايوسف.. البيت ده شكلو غالي قال ليها مايغلا عليك شي يا امي .. بس انتي رايك فيهو شنو؟ سمح؟
قالت ليهو اريتا سماحة السرور .. اريتو بيت الهنا والمنى .. والله انا عمري ماكنت بحلم اسكن في بيت زي ده ..
قال ليها خلاص انتو امشو البيت .. وانا بمشي بلاقي الراجل في السوق واتم البيعة واجيب الورق ..
مشى السوق ولاقى الراجل وعمل المكاتبة وسحب القروش ودفع وجاب الورق والبيت بقى ملكو ..
لمن جا راجع البيت .. قعد يتشاور مع امو في موضوع الملكة وقال ليها .. انا عايز معتصم يحدد لي مواعيد قبل ما اسافر .. عشان اخطط برنامجي عليها .. قالت ليهو معتصم مستعجل اكتر منك ياخوي ..
يوسف بتكلم مع امو كدا ضرب ليهو حامد المنصوري ..
قال ليهو يوسف والله حصلت مصيبة ..
الى اللقاء ..
الفصل الثالث والعشرون
جدو شال التلفون ومشى بعيد ..
قال ليهو الحاصل شنو يا حامد ..؟ قال ليهو والله البوكليم سيح مكنة... وقالو العمرة ما اقل من 45 مليون .. قال ليهو سيح مكنة ؟؟ البخلي مكنتو تسيح شنو يا حامد ؟.. قال ليهو والله بس لقينا الزيت مدفق كلو .. والغريبة كل يوم من الصباح .. بنعمل ليهو مراجعة عامة .. بس اليوم ده قلنا مابكون في شي وحركناهو .. وماشفنا الزيت المدفق تحتو .. وبدينا الشغل طوالي .. بس فجأة المكنة عضت.. مشيت جبت المكنيكي.. قال لي المكنة سسيحت .. ونقطة زيت مافيها .. انا عاينت للمحل الكان واقف فيهو البوكلين.. لقيت الحتة لها مترعة بالزيت ..
قال ليهو ياالمنصوري الزيت البدفقو شنو؟ قال ليهو والله الا يكون في زول فك الضبة.. لانها مأمنة .. وانا اخر مرة قفلتها بي يدي وانت حاضر ..
جدو قال ليهو والله فعلا دي مصيبة .. وهسي المشكلة قروش مافي.. انا دفعت القروش لي البيت الحكيت ليك بيهو للوالدة.. كدي خلينا نجي نشوف البحصل شنو.. ربنا يعين غايتو ..
طبعا" مافي زول عرف المكالمة الحاصل فيها شنو.. لكن امو لاحظت لي وشو متغير .. سألته قالت ليهو الحاصل شنو مالك؟ .. التلفون ده فيهو شنو ؟.. قال ليها لالا مافي شي بس في عطل بسيط في الكراكة وبمشي بصلحها ..
قالت ليهو اها بالنسبة لموضوع معتصم .. قال ليها ايوة انا لازم الاقيهو أخليهو يحدد لي المواعيد ..
قالت ليهو انت بتسافر متين؟ قال ليها بعد ما ترحلو انتو ..
قالت ليهو انا ماعندي شي.. لو قلت لي بكرة برحل.. اتصل على الراجل .. قال ليهو خلاص فضو لينا البيت.. عشان الوالدة جاية تنزل فيهو طوالي ..
قال ليهو بكرة المساء تعال استلم المفاتيح ..
على كل حال الحصل باختصار .. ستو رحلت في البيت الجديد وخلو البيت القديم لي محاسن واولادها وراجلها .. يقعدو فيهو لاقرش لاتعريفة.. ولا اتفقو معاهم على شي.. بس اقعدو لامن ربنا يسهلا ..
محاسن قالت ليها ياست الجيل .. اوعك تفتكري انو البتعملي فيهو ده .. ربنا ح يضيعو ليك .. انتي بتعملي في حاجات الرجال مابقدرو عليها..
شوفي ياست الجيل نيتك البيضاء .. وضميرك الصافي .. وعملك البتسوي فيهو .. اول نتيجة ليهو ياهو يوسف القدامك ده ..
ست الجيل قالت ليها وانتي يامحاسن.. انا شايفاك ماسكة نفس الدرب ..
قالت ليها اتعلمت منك ومن ولدك .. بالمناسبة يا ستو .. عوض راجلي ماكان في الدهب .. كان قاعد مع اصحابو .. في عد حسين حق الفطور ماعندو .. وجدو مشى جابو من هناك ودفع ليهو القروش ..
قالت ليها وانتي الكلام ده جبتيهو من وين؟
قالت ليها كلمني عوض بالحاصل كلو .. ومافي راجل في الزمن ده بسوي السواهو يوسف .. الا امو تكون زي ست الجيل بت العمدة ..
وده الحاصل فعلا .. المهم ..
يوسف بعد مارحل امو.. واستقرو في البيت .. وعملو كرامة ودعو الجيران.. وفرحانين شديد بالبيت .. جدو قرر يسافر بكرة.. لانو اخد اسبوع تقريبا.. في ام درمان والشغل واقف ليهو 4 يوم ..
ومافي صالحو الشغل يقيف الفترة دي.. لازم يمشي يتصرف.. عشان يشغل البوكلن ولو بالدين .. عشان يقدر يغطي النفقات بتاعة الاقساط ..
بالمساء ضرب لي جنابو معتصم .. يجي يشرب معاهو الشاي في البيت .. ومعتصم جاهو وبارك ليهم البيت الجديد .. لانو ماحضر الكرامة ..
واتونسو والملكة تدخل وتمرق وتتبسم فرحانة .. زي الحست انو عرسها بكرة ..
المهم في القعدة دي .. معتصم فتح الموضوع .. وقال لي يوسف انا جاهز بس دايركم تحددو لي الزمن البريحكم .. قال ليهو شهرين كويسة معاك؟ .. معتصم قال ليهو والله كتيرة .. خلوها شهر ونص .. جدو قال ليهو على بركة الله.. انا باكر مسافر ان شاء الله ..
باكر من الصباح يوسف المفروض يقوم الدغش.. لكن صحى بي حمى ووجع راس غريب .. ماقدر يقوم من السرير .. وقعد يستفرغ حاجة صفراء ..
امو طوالي بدون مفاهمة.. ختفتو بي رقشة على الدكتور .. وفحوصات وتحاليل.. ظهرت عندو ملاريا .. جاتو ملاريا من التعب والارهاق.. الزول اصلا ما ارتاح .. والدكتور قال ليهو لازم ترتاح اقل شي اسبوع .. حتى تتحرك .. وحامد كل يوم يضرب ليهو.. يقول ليهو العمال دايرين قروش .. والزول بتاع البوكلن جاء للقسط .. ويوسف يقول ليهو اصبرو لي اقوم علي حيلي. يوسف فكر انو يرسل حامد لي الصديق ود السيد .. عشان يشيلو منو قروش .. بس غير رايو .. والحكاية ضاقت شديد ..
لدرجة انو يوسف فكر يسافر بي مرضو.. عشان يتصرف لانو حامد ماعندو اي تصرف .. والحساب مافيهو غير 14 مليون.. ومامعروف يعملة بيها شنو.. لانها دي في الاسبوع ممكن تنتهي مصارف بس ..
بس يومين كدي حامد ماضرب ولا اتصل .. ياربي في شنو؟ حامد ده مالو ماضرب يكون اتصرف عمل حاجة من وراي ..
اتصل عليهو التلفون مقفول .. بعد تلاتة يوم ضرب حامد قال ليهو يايوسف .. والله فرجت فرج اصلك ماتتخيلو .. جانا عمك الصديق ولقى الشغل واقف .. وانا كلمتو قلت ليهو البوكلن سيح ويوسف عيان في الخرطوم .. وقروش ماعندنا ..
مشى جاب البوكلن حقو .. وقال شغلوهو لامن يجي يوسف .. وهسي الليلة جاء رفع البوكلن حقنا.. ومشى يعمل ليهو عمرة ..
يوسف قال ليهو ما اتفق معاك على حاجة؟ قال بي كم ايجارو ..
ماشال منك قروش؟ ماسألك من شي؟
قال ليهو والله بس الزول ده.. طوالي جاب ناسو.. وبدا يعمل في الحاجات دي .. ولا اتكلم معاي ولاكلمة .. غير بقول لي عايزين شاي .. دايرين موية .. والله يايوسف الزول اما مجنون او راجل مكملا..
يوسف قال ليهو مامجنون.. ده راجل مكملا .. لكن انا بكملا معاهو ..
بعد اسبوع يوسف مقلق.. وماعارف الحاصل بي وراهو شنو.. قال لي امو انا الحمد لله بقيت كويس.. وداير اسافر اشوف الحاصل بي وراي شنو؟ قالت ليهو والله ياولدي .. الدنيا ختتك في مسؤلية ومشغولية اكبر من عمرك .. وفعلا ياجماعة .. يوسف الخير اصغر رجل يمتلك بير في قبقبة .. بشهادة الناس هناك ..
يوسف لسع جسمو مرهق واثار الملاريا مازالت من جسمو..
وامو كانت خايفة عليهو من انتكاسة المرض .. بس هو كان مصر انو يمشي ..
اها اخر يوم جوهو محاسن وعوض .. والاولاد عشان يودعوهو .. قال ليهو ياعوض .. عدي ليك اسبوع مع اولادك .. وتعال لي هناك في قبقبة .. وتلفوني معاك .. قال ليهو والله انا داير اسافر معاك.. قال ليهو لالا اصبر .. ماتستعجل اولادك ديل لسع ما شبعو منك ..
المهم يازول باكر الصباح يوسف مسافر خلاص .. وامو كلو مرة تدخل المطبخ تبكي .. وتمسح دموعها وتجي مارقة .. وماقدرت تودعو .. وهو بقول ليها .. ده شنو ياست الجيل بت العمدة .. انا هسي حالي ده بقول امي ارجل من الرجال ..
حتن اشجعت.. وودعتو وسافر في امان الله .. وفي رعاية الله ..
لمن وصل قبقبة. حامد قال ليهو يايوسف. في كلام انا عايز اقولو ليك .. والله البوكلن حقنا ده.. في زول حلا الضبة حقت الزيت .. ودفق الزيت في الواطة.. عشان المكنة تسيح ..
يوسف قال ليهو انت كمان بتحلف؟ .. منو الممكن يعمل عملية زي دي؟ .. انت عارف انو الناس الجايين الخلا ديل.. كلهم جايين للارزاق .. وطالبين من الله .. ونياتهم صافية .. عشان ربنا يرزقهم .. انا مايتخيل لي زول منكن يكون بالحقد ده.. عشان يضر ليهو زول .. يعني بكسب شنو؟ حاجة مامنطقية ..
لكن قول مثلا .. في زول عمل العملية دي حسادة .. نحن نعرفو كيف؟ .. واثباتنا شنو؟ اكعب حاجة تتهم زول .. بي غير دليل ..
حامد قال ليهو انا اصلا كلامك ده متوقعو.. لاني بعرفك.. بعرفك معرفة شديدة .. انت لو اديتني الاذن انا بتحقق .. واعرف العمل العملة دي منو؟ قال ليهو ولا تحقق ولاشي انسى الحصل حصل .. والصقر ان وقع كترت البتابت عيب ..
طبعا يوسف لمن جاء لقى البوكلن الشغال حق عمك صديق ..
والبوكلن حق يوسف لسع ماجا من العمرة ..
قال ليهو ياحامد اها وهسي البابور حقنا .. خبرو شنو قال ليهو صديق قبيل قال بكرة المساء بكون هنا ..
يوسف اول حاجة عملا .. بعد ارتاح شوية .. دفع للعمال القاعدين جزو من مستحقاتهم .. والمغرب طوالي مشى لي عملك صديق في القهوة .. لقاهو قااااعد ..
صديق لمن شافو لامن وقف علي حيلو .. وفرح بي جيتو .. سلام عليهو سلام حار سلام الرجال لرجال .. ازي الحال يا يوسف الضكران .. على الطلاق انا متكيف منك كيف لامن مدفق ..
قال ليهو ياعم الصديق علي الطلاق .. انت بقيت لي ابو واخو وصاحب .. ياخي ربنا يعزك ويخلي ليك اولادك .. قال ليهو قول لي ربنا يعزك .. لكن انا ماعندي اولاد ..
قال ليهو ياخي ماتقول كدي.. طيش الشباب ده كلنا مرينا بيهو .. قال ليهو انت بتتكلم كدي.. زي العمرك اربعين وخمسين .. انت هسي اكبر منهم بي شنو؟.. والله انت طيش شباب لامريت بيهو ولا مرا بيك .. عليك الله سيبني من الكلام ده .. هسي انت خبرك شنو؟ قال ليهو والله كربتني ليك ملاريا.. خلتني فوق طرف الموت .. قال ليهو يازول حمدلا على السلامة ..
قال ليهو ياعم صديق.. انا موش قلت ليك .. انت كل ما انا ادور اقع.. بتلحقني قبل ما اصل الواطا؟ ياخي ربنا يكرمك ..
اخباركم شنو.. انتو ووليداتك وام اشرف؟ .. قال ليهو والله كلهم تمام الحمد لله .. لكن ام اشرف والله اشتد عليها المرض.. وكل يوم عندها مرض جديد .. ارتفاع الكلسترول .. والضغط والسكري .. وطبعا القعدة وعدم الحركة .. بزيد المرض وهي اصلا تقيلة في جسمها وهسي كمان ظهرت ليها الكلى ..
قال ليهو ان شاء الله ربنا يخفف عليها ..
قال ليهو فعلا ربنا يخفف عليها .. لكن انا ياجدو.. هسي لي قريب التلات سنة .. قاعد عزابي زي .. الماعندي مراة .. وصابر عليها
ولا شكيت ولاضجرت .. وقايم عليها بي كل ماتحتاجو من علاج .. وهسي خليت معاها اكرم في البيت.. عشان يقوم بواجبات العلاج..
قال ليهو انت قايل ربنا بضيع ليك شي.. والله كلو تلقاهو خير في اولادك ..
اها يا عم صديق .. انا جيتك اسلم عليك.. واشوف حساباتي معاك ..
قال ليهو ياتو حسابات؟ قال ليهو ايجار البوكلين حقك.. وحق العمرة وتكاليفها ..
قال ليهو انت ولد مطرطش ولاشنو؟ .. هسي انت عندك قروش؟ قال ليهو بتتدبر.. بس اعرف العلي .. قال ليهو لامن تتدبر تعال لي قول لي ادبرت .. ماتمسخ علي القعدة ..
الى اللقاء ..
الفصل الرابع والعشرون
بعد تلات شهور ..
يوسف .. الامورو ماشة معاهو كويس الحمد لله .. من زمان سدد قروش الصديق على داير المليم .. وسدد اربعة اقساط في البوكلين.. باقي ليهو واحد ..
وراكب ليهو بوكسي .. ووضعو فوق حد التصور.. زواج الملكة ومعتصم باقي ليهو اسبوع .. لاتو اتاجل شهر نص.. ويوسف ح يوكل حامد على الشغل ويمشي .. اول شي مشى كلم الصديق .. قال ليهو الملكة ح نزوجها بعد اسبوع .. وانا عايزك تكون في محل ابوها .. وتكلم اشرف واكرم ياهم اخواني البقيفو معاي .. انا ماعندي اقرب منكم ..
قال ليهو والله يايوسف انا من ذات نفسي .. والله ان بقيت الموت واقف لي فوق خشم الباب.. الا احضر زواج الملكة .. لكن اشرف واكرم ديل.. الا تدعيهم براك ..
قال ليهو يازول مامشكلة.. لكن اكرم انت موش قلت لي في البلد.. مع الوالدة. قال ليهو انت اتصل كلمو كان جاي مافي مشكلة ..
يوسف قال ليهو لومك علي .. اكلمهم الاتنين وانا واثق بجو ..
المساء يوسف مشى الخيمة.. في الوقت البكون فيهو اشرف قاعد .. ولقاهو قال ليهو اشرف .. انا جيت ادعيك لزواج اختنا ملكة .. بعد اسبوع .. ياريت تشرفني لانك انت في مقام اخوي .. وكلمت الوالد .. اشرف قال ليهو يازول مافي عوجة.. بنجيك تب انا وابوي .. يعني الجمعة الجاية؟
قال ليهو ايوة بس الجمعة الجاية .. واديني تلفون اكرم اكلمو.. ولا بتكلمو لي انت .. قال ليو ماتشيل هم.. بكلمو ليك انا ان قدر يجي الحمد لله.. وان ماقدر تكون انت عملت العليك ..
يوسف ماشاء الله .. مغرق امو في القروش غراق .. وست الجيل بقت من النسوان الربنا فتح عليهم فتحأ من عنده ..
وجهزت لي بتها من كل كل شي.. اي شي نقص من معتصم .. ست الجيل تمتو.. زي الراجل البتم لي بتو ..
ولا قالت ليهو ده شوية ولا ده كتير .. معتصم زول اصلي .. وموظف حكومي ودخلو محدود .. وابوهو واخوانو وقفو معاهو .. لكن تكاليف الزواج في العاصمة شي لايطاق .. ولا يمكن الزول يتخيلو .. لكن ست الجيل كانت قدر العشم ..
وقدر ما ملكة تنقنق في حاجة .. تقول ليها اسكتي ياملكة .. الزي معتصم ده.. الناس بتخسر فيهو الملايين .. وفيهو ماخسارة .. لانك انتي بتشتري راجل .. والقروش بلا راجل شن طعمها؟ .. وبتعرفي كلامي ده لمن عرسك يتم وتبقى معاهو ..
اها ياجماعة .قولو لي النسوان البحرضن بناتن علي العريس .. وينقنقن في الهينة والقاسية .. والواحدة تمسخ على بتها العرس .. وتكرها في راجلا من اول يوم .. ست الجيل ما منهن ديل .. ما ها المراة الشنافة .. ولا ها البتقلب خشمها .. وتسخر من الشي البسيط. دايما باسمة وهاشة وباشة .. ورضيانة بالقليل والكتير ..
ست الجيل بت العمدة .. كل حرف يتقال عنك انتي اكبر منو ..
ياست الحيا المليانة طيب وقناعة ..
ساخية وطيبة فيك الدنيا كابة متاعا..
ساقياتك تشيل قدر البحر في ساعة ..
غرقانات جروفك ومويتن ترراعة ..
يوسف وصل الخرطوم.. وكان واقف على زواج اختو .. من مجاميعو..
والمناسبة كانت لامة .. واكتر الناس الكانو موجودين من اهل معتصم .. لانو يوسف مادعى اي زول لزاج اختو .. عندهم عادة الزول مابدعي لزاج البت بدعي لزواج الولد ..
الا اصحابو واخوانو .. والناس القراب شديد.
عمك الصديق وولدو اشرف .. قاعدين .. وصلو قبل الزواج بي يوم ..
ويوم الزواج الساعة 11 كدا.. وصل اكرم ومعاهو اختو الوسطانية.. اسمها دعاء
والدعوة كانت فطور .. في بيت ناس معتصم .. وست الجيل اهتمت بي اولاد صديق اهتمام شديد .. وكلما تلقا ليها فرصة لمن يكونو شغالين مع يوسف التجهيزات تتونس معاهم وتهظر بي خفة دمها المعروفة ... وتتونس مع البت .. وتضحك وتتبسم معاها .. ونادت اكرم واشرف وقعدت معاهم قعدة طويلة وسألتهم من اخبارهم ومن يوسف معاملتو مع الناس كيف .. وقالت ليهم .. يوسف بحكي لي عنكم كل خير .. حتى اني اتمنيت الاقيكم .. والحمد لله ربنا قسم لينا الشوفة ..
طبعا ياجماعة الجية بتاعة اكرم واختو دي.. عندها هدف كبير .. اللهو شنو؟؟؟
بنشوف ... المهم الناس عقدو بعد الفطور .. عند ناس معتصم وقالو بعد صلاة الجمعة العريس واهلو .. جايين للغدا عند ناس يوسف .. والقايم بالوليمة في الخدمة محاسن الاصلية .. وجماعتها الشغالين معاها.. ظبطو غدا زي الغدا ..
المهم بعد الناس مافطرو.. والجمعة قربت.. والجو هدأ شوية .. ستو دخلت علي اوضتها .. تعبانة وعرقانة ومرهقة .. دايرة تاخد ليها راحة .. يادوب ما الناس صلو.. وتقوم تقيف على الغداء .. في زول دق الباب
قالت ليهو منو قالت ليها انا (دعاء) بت الصديق .. قالت ليها اتفضلي حبيبتي ..
دخلت قالت ليها ياخالتو امي عايزة تتكلم معاك .. قالت ليها حبابها امك بثينة بعرفها شديد ..
البت اتصلت على امها وادت التلفون لي ستو ..
بثينة قالت ليها ازيك ياست الجيل .. قالت ليها اهلا اهلا بيك يابثينة.. قالت ليها بتك ان شاء الله سعيد وبخيت عليها.. وربنا يسعدها ويهنيها ..
قالت ليها بحياتك وانتي طيبة.. والعقبى لي وليداتك وبنياتك ..
قالت ليها يا ست الجيل.. انتي مراة كبيرة .. وعندك اولاد. ويتك يهدي عرست.. وولدك بقى لي العرس .. عليك الله مالك دايرة تخربي علي حياتي؟ .. وتشتتي على اسرتي؟ .. عليك الله السلطك على صديق ده شنو؟ الموضوع ما انتهى من زمان.. وكل واحد فيكم مشى اتزوج .. وقلتو خلا رضينا بالقسمة .. ده شنو البسوي فيهو ده ياست الجيل؟؟ شغل الجهل والمراهقة ده ؟؟
ست الجيل تسمع فيها ساكتة.. خلتها لامن تمت كلامها ..
قالت ليها والله يابثينة.. اعدم وليداتي انتي غلطانة. والله الصديق حاشاهو مابجيب فوقك مراة .. لاست الجيل ولاغيرها .. والله يابثينة .. ماحصل يوم الصديق نضم معاي في موضوع زي .. وحات الله الخلقني يابثينة .. انا الصديق لي كم وعشرين سنة ماشفتو بي عيني ..
وهسع الليلة لاقيت اولادك التلاتة .. صديق مالاقيتو .. ولارسلت ليهو اسلم عليهو.. ولاجاني بارك لي ..
بعدين انتي بتعرفيني من المدرسة .. انا مابكضب .. الصديق لو طلب مني طلب زي ده .. انا برفضو والله.. لاني مابرضى اجي فوقك ضرة.. بعد الخوة البين ولادك وبين يوسف ولدي .. نحن ناس بنقدر العشرة ..
قالت ليها ماتكضبي يا ست الجيل.. ولدك رسل ليك قروش.. مع صديق .. وصديق سلمك ليها .. والخبر وصلني .. قالت ليها فعلا ولدي رسل قروش.. والصديق جابن في البيت.. لكن مالقاني.. اساليهو.. قول ليهو شفت ستو؟ لاقتك؟؟ .. ليك كم ماشفتها؟؟ .. اسمعي منو براك ..
بعدين انا عاهدتك.. عهد الله ورسوله .. والله اموت .. ويشيلوني جنازة .. انا مابجي فوقك ضرة .. ده كلام شليهو من راسك.. وابقى لي اخت انتو ناس ماساهلين .. انا يابثينة خلاص حياتي عديتها.. مع الخير ود يوسف .. وقسمتي معاهو اكلتها .. وباقي حياتي ده داير اخليهو لي وليداتي.. اصلو العمر بقى عقاب ..
وشكرا ليك .. انك رسلتي وليداتك.. جونا وشاركونا.. ربي يبارك في ايامكم .. والله كنت بتمنى انك تجي معاهم .. لكن قالو لي عيانة ربنا يعجل ليك بالشفاء ..
قالت ليها امين .. ياست الجيل اعفي لي .. والله بس كنت فاهمة غلط.. وظنيت بلا اتاكد .. قالت ليها السماح ياحبيبتي.. ربنا مايفرق بينكم بي شين .. وتبقو لي وليداتكم طيبين ان شاء الله.. اها ودعتك الله .. لمن انتهت المكالمة .. ستو مدت التلفون لي دعاء لقت البت بتبكي ودموعا ديل نازلات اربعة اربعة .. قالت ليها مالك حبيبتي .؟؟ قالت ليها والله انا ماكنت قايلاك كدي ياخالتو. قالت ليها قومي قومي غسلي وشيك ..
واتجهزي الناس ديل مايجو يلقو وشك محمر ومورم .. البت بقت تعاين لي ستو وتتبسم ..
ستو حست احساس حقيقي.. انو الصديق في يوم من الايام.. ح يجي يطلب يدها .. وماعندها شك في الموضوع ده.. وحضرت نفسها لي ردة الفعل المناسبة .. وجهزت كلامها تب ..
وقامت على شغلتها .. وناس العرس وصلو والغدا دور .. والناس اتغدو .. فضلة خيركم .. وعملو مناسبة مظبوطة ..
والعصرية الناس اتفرقو ..
العصرية كدا .. الصديق كورك لي بتو .. في الفاصل البين الرجال والنساء .. يادعاء .. جاتو .. قال ليها نادي لي خالتك ست الجيل .. ابارك ليها .. البت جات كلمت ستو.. قالت لي ابوي واقف ليك بي جاي .. قال داير يبارك ليك ..
ست الجيل دي قلبها عمل شحححح .. لامن حيلا برد .. وخافت خوف عجيب .. لامن استغربت في روحها .. وبقت تقول هسع انا مالي؟ زول داير يبارك لي .. دي شنو البشتنة الماعنها طعم دي؟ ..
لبست توبها واتقنعت ومشت عليهو ..
الصديق وكت شافها .. بق يبلع في ريقو.. وريقو ماداير ينبلع .. وحس بانو داير يقع من طولو .. وغلبو يقول ليها كلمة .. بسس عاين ليها مرة واحدة.. وقبل على الحيطة .. والبت دعاء. واقفة هناك .. تعاين لي ابوها ولي ستو .. قال ليها كيف حالك ياست الجيل؟ .. الف مبروك للملكة ان شاء الله ربنا يسعدها .. قالت ليهو الله يبارك فيك يا ابو الرجال .. ان شاء الله انت ربنا يبارك في ايامك.. ويمتعك بالصحة والعافية .. السويتو معانا مو هين .. ربنا براهو بجازيك .. وماقصرتو انت واولادك.. لي مشاركتكم في فرح الملكة ... قال ليها سلمي لي عليها..
وباركي ليها بالنيابة عني .. قالت ليهو يصل ان شاء الله .. مع السلامة.. مع السلامة.
الصديق رجع الصالون بتاع الرجال.. وحس انو هندو حمى عديلة .. مافيها اتنين تلاتة .. وماكان بتحيل انو ستو في نفس جمالا الخلاها فيهو قبل عشرين سنة .. وشافة زايدة نيران .. التقول هي العروس ما ام العروس ..
المهم يازول المساء عملو زفة العروس.. بي العادة السودانية .. والعريس ساق عروسو .. والموضوع انتهى ..
باكر الصباح .. الناس ديل كلهم قامو على سفرياتهم .. والاولاد الانين جو وودعو ستو وساقو اختهم.. وابوهم سافر مع اشرف واكرم سافر مع اختو ..
ومشو بي نفسيات غير النفسيات الجو بيها ... بعد تلات يوم من الزواج .. يوسف سافر الخلا .. وطبعا" ما اشتري بيت لي اختو .. لانو معتصم كان معترض .. وقال نحن ح نسكن في بيت ابوي .. وعندو قطعة شغال فيها ..
اها يازوووول بعد اسبوع من الزواج .. وستو قاعدة في البيت براها .. بيت حدادي مدادي .. لامعاها شريك ولا انيس ..
يوم بالليل امكن الساعة 11 اتصل عليها صديق السيد .. سلم عليها.. وهي ردت عليهو بي نفس النبرة الرسمية المعروفة ..
قال ليها والله ياستو انا من يوم شفتك يوم العرس .. و لاتاريخ اللحظة دي .. لا اتهنيت بي اكل لابي نوم ..
باختصار ياست الجيل بت العمدة.. انا بطلب يدك على كتاب الله وسنة رسوله..
الى اللقاء ..
الفصل الخامس والعشرون
ستو قالت ليهو حبابك.. يا الصديق ود السيد .. انت اصلا كنت في يوم من الايام مناي في حياتي .. لكن الظروف اختلفت .. والقسمة فرقتنا .. وتاني مابنتلم .. انا يا الصديق اولادك وصلوني في بيتي.. وشايفني زي خالتهم اخت امهم .. وانا بقيت في مقام الوالدة ليهم .. مابقدر اجي ضره فوق امهم .. وابشتن ليهم حياتهم. انا يا الصديق بعد الخير ود يوسف مات.. انا مت معاهو.. انسى الماضي وعيش .. والكلام ده تاني ماتجيبو فوق خشمك.. النبقى اخوان ..
قال ليها انتي لو عارفة العلي.. مابتقولي كلامك ده ..
لكن الحمد لله نقول شنو غير الله غالب .. قالت ليهو اديك المختصر المفيد.. والله لو بقيت انت يا الصديق اخر راجل في الدنيا.. انا ما بقبل بيك ..
الصديق قال ليها ليه الاصرار ده .. الرفض ساكت بقنعني وتاني مابرجع ليك .. خلاص بعد ستو حلفت .. قنع .. وغير رايو منها نهائي ..
وكلم يوسف .. قال ليهو بالمناسبة .. انا طبعا" اتصلت على امك .. وقلت ليها كيت كيت .. عشان انت تكون عارف.. ومايصلك الكلام من ورا .. وامك قالت لي وقالت لي .. طبعا" يوسف اتبسط من موقف امو بسط شديد من جواهو .. وقبل على الصديق .. قال ليهو طبعا" انا قلت ليك الكلام عندها هي ست الشان .. مع اني عارف انو ده موقفها .. مرت الايام .. صديق عايز يمشي لي اهلو.. ويشوف بثينة بقت كيف .. ساق معاهو اشرف وجو.. هناك صديق لقى الوضع متغير تغيير شديد ..
طبعا الاولاد من سافرو من العرس .. بحكو لي امهم عن ستو وطيبتها وحنيتها وكرمها .. ودعاء حكت المشهد لمن صديق كان واقف مع ستو.. وهو ببارك ليها في عرس بتها .. جنب الباب .. وعكست ليها كيف المراة دي مهذبة.. وعندها اخلاق ..
بثينة قالت ليهو خلاص خلوني انا .. امشي اقعدو معاها هي وكت عاجباكم كدي .. بكري قال ليها انا عايزك في كلام برانا يا امي.. اطلعي برة يا دعاء .. انتي يا امي قلتي المراة دي وولدها .. داخلين على ابوي دخلة طمع .. والله المراة دي ماعندها طمع.. بالعكس زولة كريمة .. في واحد هناك من جيرانهم.. اسمو عوض .. بحكي لينا انا واشرف. قال جدو وامو عملو معاهو كيت كيت ..
حكا ليها كل الفلم .. بعد كدا يتخيل ليك كيف انو جدو وامو يكونو خاشين على ابوي طمع؟ ..
وانتي قلتي المراة دي كعبة.. واخلاقها ماتمام.. وعندها علاقة بابوي .. الكلام ده اسألي منو دعاء.. الناس ديل ماعندهم اي علاقة بي بعض ..
قالت ليهو انت يا اكرم .. عايز تصل لشنو ؟؟
قال ليها اذا كان ابوي فعلا عايز الزولة دي .. انتي المفروض تقبلي وماتعارضي ماتبقى انانية وتظلمي ابوي .. لانو ابوي ليهو سنين قاعد كانه مامتزوج .. وانتي عيانة.. ابوي عمرو كلو يخدم فينا ويسعد فينا .. ليه نحن مانفكر فيهو هو.. ونحاول نسعدو باي حاجة .. قالت ليهو المشكلة انو ابوك ناكر المراة دي .. وقال مافكر في الموضوع .. قال ليها عشان خاطرنا نحن انت أساليهو .. قالت ليهو انتو منو؟ .. قال ليها ده راي انا ودعاء .. قالت ليهو كويس اليجي اشرف.. ان قال زي كلامكم ده .. انا تاني ماعندي كلام ..
وكت الصديق واشرف وصلو.. وسلمو عليها.. واطمنو على صحتها .. الصديق مشى الديوان واشرف .. قعد متوتر وقال لي امو يا امي .. ابوي ده والله محتاج يتزوج ..
وانا شايف انو لو هو عايز ستو دي انسب انسانة .. تكون في حياتنا .. كلامك عنها طلع كلو كضب .. الله يسامحك .. انتي عارفة يا امي ابوي في الشارع كلو بشكي وببكي .. انو ماعندو حظ في الحياة.. وما حاسي بي طعم السعادة .. وبدعي ليك ربنا يشفيك ويقومك بالسلامة ..
بثينة سكتت مسافة وقالت ليهو شكلكم كلكم متواصين علي ومتفقين بالتلفونات ..
امشي نادي لي ابوك من الديوان .. قال ليها ابوي معاهو ناس.. قالت ليهو اول ما يمشو.. خلي ابوك يجيني .. اها لمن الصديق جاها ..
قالت ليهو.. انا عايزة اسألك يا الصديق .. ستو حكت ليك اني اتصلت عليها ؟؟
قال ليها ابدا" والله ..
قالت ليهو.. انا طبعا" اتصلت على ستو.. في تلفون دعاء بتي واتكلمت معاها.. كلام زي الحنضل .. والله ماردت علي بي كلمة .. غير ما عاهدتني انها ماممكن تجي ضرة فوقي .. لاني زي اختها .. قال ليها والله اول مرة اسمع بالكلام ده متين؟.. قالت ليهو يوم العرس .. لكن اسمع يا الصديق.. انا غيرت راي .. ومافي داعي انا اكون انانية بي سبب الغيرة .. انا عارفة نفسي عذبتك معاي كتير .. انا هسي اديتك الاذن .. ورضيانة امشي اعقد عليها .. واولادي كلهم ده رايهم ..
قال ليها ياحليلك يا المسكينة .. انتي قايلاني انا راجي رايك وراي اولادك .. انا براي اتصلت عليها تلفون .. وطلبتها على كتاب الله وسنة رسوله .. بس هي رفضت وحلفت قالت لي لوبقيت اخر راجل في الدنيا انا مابقبل بيك .. ولاعندها رغبة في زواج من اساسو ..
اتاريك انتي السبب يابثينة الله يسامحك..
اشرف قال ليهو يابوي .. ستو .انا بقدر اقنعها .. دعاء قالت ليهو هوي انت شنو كمان؟؟ والله انا دي البقنعها ..
الصديق قال ليهم لاتقنعوها ولاشي.. انا ذاتي صرفت النظر عنها.. والموضوع ده تاني ماتفتحوهو ..
بثينة قالت ليهو كويس.. حتى لو ما ست الجيل .. انت لازم تتزوج.. اي مراة تاني ..
لانو كدا حرام وانا مامرتاحة نفسيا" .. انت لو بتعزني ريحني.. انا حاسة اني بقيت انانية .. لتل معذبة يا صديق ..
وانت شايفاك كل يوم نفسياتك ماشة في الارض .. قال ليها مافي مشكلة يا بثينة.. انتي رايك يمشي .. وامانيك بحققها ليك ..
قالت ليهو مدينة بت ميمونة.. راجلا طلقها لانها مابتلد .. وانت ما محتاج لي جنى .. وهي محتاجة لي راجل يكون ليها ضرا .. رايك شنو؟؟ .. قال ليها مافي مشكلة .. نمشي باكر نطلب مدينة بت ميمونة من ابوها .. تاني في شنو؟
وفعلا باكر الصباح الصديق ساق اشرف.. ومشى لي والد مدينة وطلب .. واداهو طوالي بدون تردد .. ومدينة وافقت.. وحددو العقد بعد اسبوعين .. والصديق قال لي اكرم .. افصل جزء من البيت ده .. مع الاوضة الشمالية دي.. وجهزو بي سرعة ..
المهم الصديق ظبط امورو وسافر ..
بعد اسبوعين الصديق جاء .. ومعاهو اشرف وجدو وكم نفر كدي .. جدو لاول مرة يزور بيت ناس الصديق .. وشاف بثينة .. وقعد اتونس معاها ..
ومبسوط جدا .. بي زيارتو ليهم .. ومن هناك اتصل على امو.. قال ليها .. انا في بلدكم يا امي .. نحن مشينا مع عم صديق .. الليلة زواجو ..
قالت ليهو سجمي يتزوج كيفن.. ومرتو عيانة؟ .. قال ليها .. والله ياهو الحاصل .. الراجل عايز يمارس حقو الدستوري.. ومن حقو طبعا" ..
سبحان الله ستو بعد المكالمة دي.. حست بي غم عجيب في قلبها .. لامن بكت .. واخدت راحتها في البكاء .. لانو البيت فاضي ..
على كل حال.. الصديق عرس مدينة بت ميمونة .. وستو مرقت بي قد القفة .. بس ارتاحت من الشكوك والظنون والعذابات النفسية الحاسة بيها ..
وجدو ذاتو مبسوط من الخطوة دي .. لانها ازالت من جوتهو عب نظرات ناس اشرف .. المهم
مرت الايام وعجلت الحياة دورت.. زي المافي شي .. والشغل تمام .. وصديق شوية الدبرسة خفت منو .. بس برضو تحس بالحزن الفي عيونو مازال ..
معتصم وملكة في اتم الصحة والعافية .. وكل يومين تلاتة بجو ياخد ليهم يومين مع ستو في البيت .. وملكة عايزة تقعد مع امها .. ومصعتصم عايز يقعدها مع اهلو .. في الأخير ستو حكمت قالت ليهم نقسم الاسبوع .. تلاتة يوم معاي .. وتلاتة يوم في بيتك .. والجمعة بالبدل .. ووافقو الاتنين ..
الليلة جدو دفع القسط الاخير في البوكلن.. وبقى حقو .. والشغل ماشي .. يعني مازي زمان لكن الحمد لله. وعوض راجل محاسن شغال معاهو ..
ووضعو تمام .. وماشي كويس شديد .. ومحاسن ماسكة المناسبات .. وبقت من المشهورين في امدرمان .. في تظبيط الوجبات ..
حمودي اخو معتصم صاحب جدو.
خطب ليهو واحدة من بنات الحلة .. لكن وضعو متأزم.. لانو حايم بي شهادتو.. ومالاقي شغل .. واقترحو عليهو يسوق ركشة .. وهو رافض .. قال ليهم اسوق ركشة وانا عندي بكلاريوس؟
قالو ليهو ياهو البلد دي ماشة كدا بالبركة .. وشكلو ح يوافق لانو ماعندو حل ..
ومرت الايام والشهور .. بعد سنة من الكلام ده .. جدو امو اصرت عليهو يتزوج .. قال ليها جدا ما مشكلة .. بتزوج ... لكن البت العايزها انا احتمال انتي ماتوافقي بيها .. قالت ليهو الكلام كلامك انت .. انا عايزة اعيش معاها.؟ انت قايلني من الحريم الجاهلات؟ الواحدة تقعد تتسيطر في اختيارات اولادها .. دي حياتك وانت المسؤل منها .. قال ليها ياسلام عليك يا ام يوسف .. بس انا خايفك تنطي من كلامك ده .. بثبتي علي كلامك؟؟ ..
قالت ليهو بس انت قول.. داير منو؟
قال ليها دعاء بت عمي الصديق .. بت ادب وجمال واخلاق .. وابوها راجل .. ونسب الزول يتمناهو .. قالت ليهو .. تاااااني يايوسف؟ تااااني داير تشربكنا في ناس صديق؟ .. دعاء مافيها كلام والله .. لكن بثينة ما بتقبل بيك .. بثينة بتكرهني .. قال ليها انتي بس وافقي .. والباقي خليهو علي انا .. قالت ليهو ناس الصديق باب.. وانا قفلتو بي طبلة ماتفتحو لي تاني يا جدو .. راعي لي مشاعري انا .. المهم انا مارضيانة.. والموضوع ده اقفلو مني ..
الى اللقاء ..
الفصل السادس والعشرون
جدو قال ليها بس دقيقة يا امي.. اقول ليك الكلام ده لو ما وافقتي مامشكلة .. انتي قلتي لي بثينة مابتقبل بيك .. انا يا امي مشيت لي ناس عمي الصديق.. واتصلت عليك من هناك .. مشيت تاني مرتين يعني مشيت تلاتة مرات .. وفي كل مرة بمشي بتونس مع بثينة .. والله عايزاني لي بتها .. وبتها بتحكي ليها العلاقة البينا .. ومافاضل ليها الا تقول لي تعال نعقد ليك عليها .. وبتحبني شديد .. وناس البيت كلهم عارفني.. انا متعلق فيها .. بس انا ماصرحت لي زول قبل ما اخد رايك ..
وانتي قلتي لي بثينة بتكره حاجة اسمها ستو .. مين قال ليك؟ .. والله كل ما امشي ليها بتقول لي.. انا والله امك دي بريدها زي عويناتي.. وولادي بريدوها وشايفنها ملاك .. ودعاء بتي وكت تقول خالتو ستو .. الكلام انتهى .. يعني يا امي باختصار بثينة من عرفت انك انتي رافضة الصديق.. وماعايزة تكوني ضرة ليها .. بقيتي محط احترام عندها.. والله وبتتكلم عنك كلام جميل ..
غير كدا انا دعاء دي .. ماعايز غيرها لو انتي رافضة الموضوع خليني من قصة العرس دي .. لي قدام شوية .. لامن انساها. وما اظن انساها ..
قالت ليهو انا البت دي من جات هنا وبتتسم .. وتتقسم.. عرفتها بتخطف قلبك .. خلاص مافي مشكلة ياجدو .. مادام انت عايزهم وهم عايزنك.. وانت مظبط امورك قبل ماتجيني .. ربنا يسهل عليك .. قال ليها يعني موافقة يا امي؟ .. قالت ليهو الفيها خير ربنا يسويها ..
المهم قبلت الموضوع على مضض .. وفي شي ما مريحها .. وهي ذاتها ماعارفاهو شنو ..
المهم جدو اخد الموافقة من امو سريع.. وخايفها تغير رايها .. لانها مامضمونة في حاجات زي دي .. ممكن تتقلب سريع ..
جدو من دربو دا مشى لي عم صديق .. وطلب منو دعاء ..
عم صديق قال ليهو علي الطلاق دعاء.. انت ولي امرها .. كان جاها زول غيرك ليك الشورة ..
بس على قولك الموضوع عند ست الشان.. انا بطرح ليها الموضوع لو وافقت .. انا ماعندي مانع .. جدو طبعا عارف رايها .. لانو قبل كدا طرح ليها الموضوع .. لكن دسا الكلام ده من عم صديق .. خايفو يعمل مشكلة .. لانو جدو بالطريقة دي.. على حسب راي صديق .. ما مشى بالطريقة العديلة ..
تمت الموافقة من دعاء وامها .. وحددو مواعيد الزواج .. ويوسف اتصل على امو وكلمها ..
في الفترة القبل الزواج .. بثينة اشتد عليها المرض شديد .. والصديق .. اصر انو يرحلو الخرطوم .. عشان بثينة تكون قريبة للدكاترة .. صديق عندو بيت في جبرة .. مؤجر ..
فضاهو ورحل اولادو هناك .. بثينة وبناتها .. ومدينة زوجة صديق التانية .. الكلام ده قبل الزواج بتاع جدو ..
كلهم نزلو في البيت الجديد.. والايام مرت .. والعرس قرب.. ويوسف كان فرحان بي دعاء.. ودعاء فرحانة بي يوسف .. والتلفون ده بيناتهم شغال بالليل والنهار .. لغاية يوم الزواج كانت الاحوال هادئة .. بس في حاجة في البيت ده ما مزبوطة.. ويوسف ما فاهم الحاصل .. قالو الزواج كلو ح يكون في بيت الصديق والدعوة .. وستو جات بيت ناس صديق .. معاها ملكة ومعتصم .. قبل يوم من الزواج ..
اها الكارثة انو يوم الزواج الصباح بثينة تعبت .. وودوها المستشفى .. والزواج تم في ظروف .. غايتو الحمد لله .. ام العروس في المستشفى .. وكان زواج يوسف ماضاق طعمو .. وستو خلت زواج ولدها العريس .. ومشت مع بثينة المستشفى ..
ووقفت معاها وقفة عجيبة .. ماحضرت في العرس اي شي .. وبنات الصديق الاتنين ماحضرن العرس .. وملكة هي الكانت واقفة مع العروس .. بس الملاحظة اللاحظوها ناس جدو وامو .. غياب دور مدينة بت ميمونة .. ماجات المستشفى نهائي ..
قامت ستو بي حسن نية سألت منها.. وين مدينة يا اسراء ماشايفاها .. قامت اسراء بت الصديق الكبيرة .. قالت ليها والله ياخالتو مدينة دي.. العن مراة لاقتنا في حياتنا.. بس الحمد لله .. خوازيق وقع فيها ابوي .. قالت ليها ليه الحاصل شنو؟..
بهجة الصعيرة نطت.. قالت ليها من جات بيتنا.. جات بالعداوة والحقد والسواطة والقوائل .. والله زادت مرض امي .. وبتعاملنا اسوء معاملة .. وبتفتن ابوي فينا بالكضب .. وبعدين الكارثة الاكبر .. انتي ماعارفاها مالا.. ستو قالت ليها اها مالا؟ ..
اسراء قبلت على اختها.. قالت ليها اسكتي يابهجة .. من ستر مسلما" ..
ستو قالت ليها والله ماليها حق .. اصلا ابوك اتزوجها عشان تهتمه بيكم لظرف امكم .. لكن الفهم قسم .. اسراء قالت ليها .. يا خالتو هي عديل بتقول لينا امكم الجنازة دي .. ماعايزة تموت تريحنا ..
في الوقت ده بثينة فتحت عينيها.. وتعبانة شديد .. قالت لي ستو ..
انا ياستو اولادي وبناتي ديل.. خليتهم امانة في رقبتك .. قالت ليها قولي بسم الله يابثينة.. ان شاء الله تقومي ليهم بالسلامة .. وربنا يخليك ليهم.. المرض مابقتل زول .. يثينة عاينت لي اسراء قالت ليها ..
اها شفتي بي عينك يا اسراء.. انا لو حصل لي امر الله .. وصيتي ليك ماتنسيها.. ونفذي القلت ليك عليهو .. وستو طبعا مافاهمة اي شي ..
وماعايزة تفهم ..
الزواج انتهى .. وجدو وعروسو قبل مايمشو على الشقة .. جو المستشفى .. وقعدو مع بثينة .. لغاية اخر الليل .. حتن مشو .. وجو بكرة الصباح .. وستو مشا بالليل وبرضو جات الصباح.. لاقت ولدها وعروسو.. وجات تطمن على المريضة .. والمريضة كل يوم حالتها ماشة اسوء ..
بعد اربعة يوم من زواج جدو .. يثينة اتوفت اللا رحمة مولاها .. والبيت الجديد في جبرة ما اتهنت فيهو.. والحمد لله ..
ستو قاعدة في بيت العزاء .. تلاتة ايام وشافت بي عينها معاملة مدينة .. وكراهيتها لي اولاد الصديق .. ياخي يوم الوفاة المراة دي مافضل ليها الا تعمل احتفال ..
وتتبسم زي المانصيحة .. لامن الناس لاحظو ليها .. حتى ناس البلد الجو بتكلمو عنها .. وعن حركاتها ..
ستو قالت لي اسراء.. انتي يا اسراء مدينة دي موش اخترتوها انتو لي ابوك؟ .. قالت ليها اختارتها ليهو امي .. وده اخر جزاها .. قالت ليها يعني انتو ماعارفنها من زمان؟ قالت ليها والله كلو كشفناهو بعد جاتنا ..
قالت ليها انتو لازم تحكو لي ابوكم.. البتعمل فيهو ده .. قالت ليها والله خايفنو مايصدق .. ويقول شايلنا الضر .. نحن دايرنو يلاحظ براهو ..
ستو كلمت يوسف.. قالت ليهو اسمع يايوسف.. المراة الاسمها مدينة دي .. معذبة البنات ديل عذاب .. انت لازم تحكي للصديق .. البنات ديل امهن ماتت .. وبقن مكسورات جناح ..
قال ليها لالا .. ده موضوع انا مابدخل فيهو .. انا دعاء حكت لي كل شي .. بس قلنا للبنات اصبرن ربنا بفرجها ..
المهم يازول بعد العزاء انتهى .. ستو كانت مقلقة على البنات .. لانو اكرم ح يمشي الخلا مع اشرف .. وهي ح تلقى فرصتها فيهن..
قامت ستو قالت لي اشرف .. نادي لي ابوك يا اشرف .. اشرف مشى كلم ابوهو وقال ليهو .. ستو ام يوسف عايزاك .. الصديق ده اول مرة يخاف .. وقلبو يضرب بالطريقة دي ..
جاها .. قالت ليهو انا يا الصديق طالبة منك طلب .. وعارفة انك مابترفضو لي .. قال ليها اطلبي يا ستو .. قالت ليهو انا عايزة اسراء وبهجة يقعدو معاي شوية في ام درمان.. انا قاعدة في البيت براي ..
قال ليها لكن كيف نخلي مدينة قاعدة براها؟؟. قالت ليهو انت كدي شاور مدينة امكن تقبل .. قال ليها كويس برجع ليك بعدين ..
وكت مشى قال لي مدينة البنات ماشات يقعدن مع ستو .. قالت ليهو تمام انا موافقة.. قال ليها طيب بتقعدي براك؟؟ قالت ليهو الجايني شنو؟ بقفل بيتي وخلاص ..
طبعا الصديق عارف انو مدينة .. مابتحب بناتو .. لانها دايما بتجي تشكي منهن .. ومضايقة منهن .. ومن امهن الله يرحمها .. والكلام ده ظاهر .. لكن الصديق بحاول يمشي الامور .. وبقول دي مشاكل حريم ..
المهم صديق تاني جاء اتكلم مع ستو.. قال ليها مدينة وافقت.. لكن انتي موش يوسف ح يجي يسكن معاك في البيت بي مرتو؟..
قالت ليها البيت كبير.. شايلنا وشايل يوسف .. ويوسف اصلا ما ح يقعد كتير .. بمشي الخلا وبخلي معاي دعاء .. احسن البنات التلاتة يكونن سواء في الفترة دي.. اقل شي يخففن الالم على بعض ..
قال ليها مافي مشكلة يا ستو .. انا بناتي بطمئن عليهم معاك.. اكتر من مديمة ربنا بشهد ..
يلا في حاجة حصلت في العزاء .. ما قلناها ميمونة ام مدينة جات البكاء بتاع بثينة .. ولاقت ستو هناك.. وشافت ستو قايمة في العزاء زي الكانو الماتت دي اختها .. والحزن ظاهر فوقها اكتر من مدينة.. نادت بتها قالت ليها يامدينة .. انتي في حاجة ماعارفاها ..
انتي عارفة انو راجلك الصديق.. كان داير ستو دي .. قبال يثينة الله يرحمها. قالت ليها ابدا والله .. قالت ليها هسي انتي ماشايفة الحال البتوسي فيهو المراة دي؟ .. دي كلها انكراشة للصديق واولادو ..
اها لمن الصديق قال لي مدينة البنات عايزات يمشن مع ستو ام درمان .. اتاكدت كلام امها .. لكن ماقدرت تسوي شي .. لانها دايرة البنات يمشن .. ويفضن ليها الجو وتقعد براها ..
يازول غايتو البنات مشن قعدن مع ستو في البيت.. وحسن بي راحة وسعادة .. مع المراة دي وطيبتها وتعاملها الراقي .. وحنينة معاهن حنية .. ما اقل من الام ..
بعد اسبوع بس بقن ينفذن في مخطط خطير جدا .. اسراء بتتصل على مدينة .. ازيك يامدينة .. انا عايزة اقول ليك كلام .. بس ماتسألي ابوي .. طبعا ابوي كان عايز ستو .. من زماااان وهسي اليومين ديل احتمال يعقد عليها .. لانو العلاقة دي مادايرة تنتهي .. والحب يقى ظااااهر .. بعد ماتت امي تاني بعرسها .. لانها هي كانت صاحبة امي .. ونحن والله صراحة هسي مرتاحين معاها .. وماعايزنك انتي.. ستو حبيبتنا وحبيبة بابا .. ابوي بحبها يا مدينه وهاهاها .. وطبعا مدينة الهبلة النار تولع فيها .. وماقادرة تسأل الصديق ..
يوم غايتو اتشجعت .. وانتظرت الصديق لمن جاها.. يوم الجمعة .. قالت ليهو انا ياصديق عايزة اسألك سؤال.. واحلف لي انك ما ح تكذب علي .. قال ليها والله ما اقول ليك الا الحق ..
قالت ليهو صحي انت كنت عايز ستو قبل بثينة؟ .. قال ليها ايوة نعم .. قالت ليهو وهسي انت بتحب ستو؟ .. قال ليها انا حلفت ليك ومابقدر اكذب .. انا بحبها اكتر من روحي .. لغاية ما اموت ..
قالت ليهو طيب ليه ما اتزوجتها هي ؟؟
قال ليها هي رفضت وحلفت انها ما تتزوجني .. قالت ليهو يعني انت قاعد معاي وقلبك مع ستو؟؟؟ سكت ساي ..
بعد شوية قال ليها انتي زوجتي.. وستو ماعندي معاها علاقة.. الا انها ام يوسف زوج بتي .. خليك من الكلام الفاضي ده ..
قالت ليهو معليش ياالصديق.. انا مابقدر اعيش معاك طلقني .. دام عايش معاي وقلبك مع واحدة ناني .. لازم تطلقني ..
بقى يحنس فيها .. يازولو العني ابليس .. ده كلام شنو البتقولي فيهو ده؟ .. قالت ليهو بس تاني ماعندي معاك كلام ..
وضربت لابوها واخوانها وقالت ليهم الراجل ده انا ماعايزاهو.. تعالو اتفاهمو قدر ماقالو ليها الحاصل شنو ابت تتكلم .. في النهاية طلبو من الصديق يطلقها .. وطلقها .. وانتهى الفيلم بتاع مدينة الحنينة هه ..
ناس اسراء يوم سمعن بي طلاق مدينة.. قلبن البيت حفلة وقعدن يرقصن زي المجانين .. وملكة ذاتها شغالة ترقص معاهن .. وهي فاهمة الحاصل .. وستو قاعدة هناك تعاين ليهن وتتبسم .. اسراء قالت ليها يعني ياخالتو انتي مافرحانة؟ .. قالت ليها والله يا اسراء خراب البيت مابعجب زول.. لكن عاجباني فرحتكم دي.. ربنا يفرحكن دايما ويسعدكن .. قالت ليها نحن سعادتنا وفرحتنا مابتتم الا يوم يتم هدفنا ..
قالت ليها ربنا يتم ليكم كل مراد .. هدفكم شنو؟
قالت ليها تتزوجي ابوي .. وتقعدي معانا في البيت هناك .. وتخلي البيت ده لي يوسف ومراتو براهم ..
قالت ليها والله لكن ترتيبك سمح.. لكن انا حالفة يا الغالية ..
قالت ليها صومي تلات يوم ولا اقول ليك .. اطعمي عشرة مساكين من نوع مدينة الحنينة .. ستو قعدت تضحك .. وشكلها كدا اتنازلت كتير .. من موققها الاول .. قالت ليها قولي صمت تلات يوم .. اولادي مابقبلو .. قالت ليها ملكة يهدي قبلانة وكلمناها بالخطة .. ويوسف دعاء قالت موافق .. وبتمنى كدا وماعندو اي مشكلة .. ستو قالت ليهو مامشكلة .. يجي يوسف يطلب مني براهو لانو ولي امري ..
طوالي ضربو لي يوسف جاء.. واسراء قالت ليهو.. البشارة ياجدوووو .. واقفت افقت .. والله يايوسف .. وافقت .. بس قالت لي ولي امري يوسف الا يطلب مني براهو .. يوسف جاها قال ليها يا امي .. والله انا عايزك تسعدي .. وانتي الزول ده اصلا مامرق من قلبك ماتنكري .. وهو ذاتو كان متزوج مدينة .. زي الما متزوج .. اقبلي الله يرضى عليك .. وحققي رغبتي ورغبة البنات .. قالت ليهو الصديق قالك عايزني؟؟ ..
يوسف قعد يضحك .. قال ليها الصديق عايزك ليهو اكتر من عشرين سنه .. قالت ليهو مابوافق الا يتكلم معاي براهو ..
ستو بقت تتدلع وتختلق في الامور .. وخلاص شافت الطريق قدامها فتح .. بعد كم يوم .. جو ناس يوسف وصديق.. واشرف واكرم ..
يوم جمعة في البيت.. والصديق قال ليها .. ياستو خلاص كفاية.. اكتر من كدا مابنقدر نصبر .. انا مافاضل لي الا اموت .. قالت ليهو اسكت يا مستهبل .. تمشي تعرس وتخليني.. وتجي تقول كلامك ده؟
قال ليها انتي حلفتي .. وناس البيت ضطوني .. قعدت تضحك.. قالت ليهو شكلك مسكين يعني .. يازول على بركة الله..
اها عقدو في نفس اليوم .. والحمد لله .الفرحة الكانت ناقصة في عرس يوسف .. كانت مضاعفة في عقد صديق بي ستو .. والبنات دي يغنن ويرقصن .. من العصر لغاية الساعة واحدة بالليل .بالفرحة .. وبقولن ..
يامدينة بت ميمونة..
يا شتيلة الليمونة ..
اصلو الدنيا مامضمونة..
ست الجيل بتكوي عيونا ..
وعاشت ست الجيل في جبرة .. مع بنات صديق لغاية ماعرست للبنات الاتنين .. ويوسف مع دعاء في ام بدة .. وناس محاسن اشترو البيت القديم وقعدو فيهو ...
وكانت هذه قوة الضمائر ..

